
CANDID 

SAU 

OPTIMISMUL 

În româneşte de Al. Philippide 

Voltaire optimist? Da, văzuse şi el în tinereţe lumea 
în culori trandafirii. Chiar în refugiul de la Cirey, după 
atâtea deziluzii şi amărăciuni, în Mondenul mai exprima 
încă plăcerea de a trăi pentru a se bucura de luxul rafinat 
al timpului său. De atunci însă experienţa vieţii îi 
modificase părerile. După Potsdam, mai ales, îl irita 
insistența cu care anumiţi scriitori francezi, legaţi de 
cercurile reacționare, propagau teza  leibniziană! a 
excelenţei stărilor de lucruri de pe planeta noastră. Acest 
optimism metafizico-moral nu putea fi pe placul burgheziei 
angajate în lupta împotriva orânduirii feudale. Voltaire 
îndeosebi nu putea admite că totul merge de minune în 
societatea în care te izbea contrastul dintre luxul unei 
clase trândave şi mizeria ţărănimii, în care cenzura te 
împiedica să denunţi nedreptăţile şi în care câteva rânduri 
pe un petic de hărtie cu semnătura regelui te trimiteau pe 
viaţă la Bastilia. 

Pe vremea când, la Cirey, doamna du Châtelet lucra 
la cartea sa de inspiraţie leibniziană Instituţiile fizice, 
încercase şi Voltaire să adâncească Theodicea, opera 
fundamentală a filosofului german. O găsise însă obscură. 
Filosofia de orice soi îl dezgusta. În Elementele filosofiei 
lui Newton din anii de preocupări ştiinţifice de la Cirey, 
Voltaire se arătase şi mai aspru faţă de Leibniz, ceea ce îi 
atrăsese critica unui profesor de la Gottingen, Martin 
Kahle (1744). Se discuta mult Leibniz în Franţa după 1730. 
Cu acel prilej, iezuiţii de la Trivoux creaseră termenul 
„optimism, care prinsese. Frederic, pe atunci prinţ 


1 Leibniz (164G'1716), filosof idealist german, care afirma că totul este 
spre bine în această lume, cea mai bună din câte sunt posibile. 


moştenitor al Prusiei, la începutul schimbului său epistolar 
cu Voltaire, atrăsese atenţia acestuia asupra lui Christian 
Wolf, un discipol al lui Leibniz, care se bucura de mare 
faimă în ţările germanice. Wolf dăduse, în legătură cu 
existenţa răului în lume, o explicaţie deosebit de 
profitabilă regimului monarho-feudal. hăul şi binele se 
împletesc în lume, dar din întrepătrunderea lor rezultă 
totdeauna un bine. O nelegiuire, o catastrofă pot da 
naştere la o stare de lucruri favorabilă unor numeroase 
categorii umane. Că societatea vremii este cea mai bună 
din câte vor fi existând pe lume, iată o doctrină excelentă 
pentru tronurile sprijinite pe feudalitate şi biserică. Să nu 
se mai plângă nimeni, să nu se mai ceară reforme, fiindcă 
ceva mai bun nu se poate înfăptui pe pământ! 

Wolfismul începuse să se răspândească şi în Franţa. 
Un Curs scurt de filosofie wolfiană apare la Amsterdam în 
1743, în 3 volume, prin strădania unui oarecare Jean 
Deschamps. Voltaire, care, în Discursuri asupra omului 
adaptate în versuri după Pope (1738), nu luase încă 
poziție, începe acum să ironizeze în corespondenţa lui 
acest optimism de comandă cu substrat de clasă. După 
trista experienţă de la Curtea din Potsdam, îi opune chiar, 
în mod sistematic, un pesimism sarcastic. Este 
semnificativă, din acest punct de vedere, mica povestire 
Istoria călătoriilor lui Scarmentado, compusă la sfârşitul 
lui 1753. Eroul străbate o bună parte din ţările Europei, 
Asiei şi Africii de Nord. De pretutindeni este silit să fugă în 
grabă spre a evita închisoarea sau moartea. Lumea 
întreagă este o temniță în care nu poți trăi decât cu 
căluşul la gură. 

Evenimentele anilor următori au justificat pe deplin 
întunecatele vederi ale filosofului de la Deliciile Genevei, 
izbucni războiul, care va fi numit „de şapte ani”, la numai 
câţiva ani de la pustiirile celui de succesiune la tronul 
Austriei. Alte sate jefuite sau distruse, alte zeci de mii de 
vieți secerate pentru huzurul celor mari! Consternarea era 


cu atât mai mare cu cât acest flagel izbucnea la puţin timp 
după un cataclism natural - biserica se grăbise să-l 
numească un avertisment al divinității care înspăimântase 
țările Apusului la sfârşitul lui 1755. Un groaznic cutremur 
distrusese Lisabona; flăcările mistuiseră ceea ce se mai 
salvase de sub dărâmături; mulţi dintre locuitorii care nu 
fuseseră striviți sub ziduri prăvălite fuseseră măturaţi de 
valurile oceanului năpustite asupra uscatului. Dezastrul 
izbise imaginaţiile şi dădea de gândit tuturor filosofilor, 
leibnizienilor-wolfişti în primul rând. Zeci de broşuri în 
numeroase limbi  relatau nenorocirea în amănunte 
impresionante, ilustrate de gravuri. Cum ar fi putut 
Voltaire să scape un astfel de prilej fără să-şi spună 
cuvântul? La câteva luni după cutremur, în 1756, apare la 
Geneva, în editura lui Cramer, broşura intitulată Poem 
asupra dezastrului din Lisabona.  Discuţia asupra 
optimismului reizbucnea cu vigoare crescută. Totul merge 
bine? scrâşnea Voltaire în versurile sale; există un 
Dumnezeu iubitor de oameni care le drămuieşte cu 
înțelepciune binele şi răul, astfel ca la sfârşit toată lumea 
să fie mulțumită? De ce atunci peste tot persecuții, 
închisori, războaie, distrugeri şi, culmea, cele 40.000 de 
victime ale cutremurului de pe coasta portugheză? Să mai 
credem pe cuvânt filosofi ca Leibniz şi Wolf. urmaţi de 
teologii care le ţin hangul Bayle cu veşnica lui îndoială a 
fost mai înţelept decât toţi. Teribil rechizitoriu împotriva 
divinității predicate de religiile revelate şi de filosofiile 
idealiste! Existenţa supraevidentă a răului natural şi a 
celui social devenea în mâinile lui Voltaire o armă de 
temut. Oricum, poemul nu se termina cu îndemnuri la un 
pesimism absolut: 

„Odată va fi bine, aceasta ni-i nădejdea; 

Că totu-i bine astăzi, ce cruntă nălucire!” 

Se lăsa deci o portiţă speranţei. Prin ce mijloace vom 
ameliora viaţa pe pământ? Răspunsul îl va da Candid. 

Poemul asupra dezastrului din Lisabona pusese în 


mişcare multe pene. Răsăreau din toate părțile articole şi 
broşuri despre Originea răului fizic şi moral şi multe altele 
cu conținut asemănător, căutând care mai de care să 
salveze ceva din optimismul wolfian, balon de oxigen atât 
de necesar agoniei orânduirii feudale. Voltaire îşi dădu 
seama că trebuie să mai intervină o dată în dezbateri. N-o 
mai făcu în versuri şi nici nu alese calea dizertației 
filosofice, ci scrise Candid, capodopera romanului filosofic, 
„rezumat al tuturor operelor sale”, cum l-a caracterizat 
Flaubert într-o scrisoare. L-a compus în vara lui 1758, 
poate în cursul unei călătorii în Palatinatul renan, unde se 
dusese să predea electorului o importantă sumă de bani cu 
dobândă grasă. Cartea, tipărită de Cramer, a apărut la 
Geneva in primele luni ale lui 1759, fără indicarea 
editorului. Titlul: Candid sau optimismul, tradus din limba 
germană de dl. Dr. Ralph. Atât. Anonimat prudent. Nu 
pentru prima şi nici pentru ultima oară folosea Voltaire 
procedeul atribuirii diverselor sale opere unor personaje 
fictive sau de mult răposate. 

Furtuna dezlănţuită la Paris în acel an demonstra că 
autorul avusese dreptate să nu-şi mărturisească nici acest 
roman. Procurorul general al Parlamentului din Paris 
ordonă confiscarea unei ediţii sub presă, în vreme ce toată 
preoțimea catolică sărea ca arsă: „Scandal! Infamie! 
Cartea batjocoreşte Providența!” Dar  tipăriturile 
clandestine, sau clandestin introduse în Franţa, se succed 
în cadență de câteva pe an: peste patruzeci până la 
moartea lui Voltaire! Fireşte, bănuielile au căzut îndată 
asupra lui. Cum să nu-i recunoşti „gheara”, inimitabila-i 
ironie, maniera folosirii aventurilor extraordinare pentru a 
face procesul societăţii feudale, al abuzurilor ei, al inepţiei 
ideologilor care o mai sprijineau? Din calmul Deliciilor, 
Voltaire combate destul de alene pe acei care îi atribuie 
Candid: „Ce-i gluma asta? n-am eu altceva mai bun de 
făcut?” sau: „Abatele Pennetti susține mereu că eu am pus 
pe drum pe Pangloss şi pe Candid, dar, cum eu găsesc 


această lucrare cu totul contrarie hotărârilor Sorbonei şi 
decretelor bisericeşti, susțin că n-am niciun amestec cu 
ea...” Straşnică dezminţire! Echivala cu o recunoaştere, 
fiindcă nici Parlamentul, nici Sorbona, nici Vaticanul nu ar 
fi putut arăta, de la farsa cu dedicaţia lui Mahomet, vreo 
scriere de a lui Voltaire care să nu fi fost o piatră aruncată 
în grădinile lor. 

Candid, Pangloss, Cunigunda şi fratele ei, Cacambo, 
Martin şi figuranţii din jurul lor au fiecare rostul lui, 
valoarea lui demonstrativă. Vârtejul lor de aventuri, de la 
castelul westfalian, unde eroul iubise pe Cunigunda şi 
ascultase învăţătura wolfiană a lui Pangloss, şi până la 
reuniunea lor pe malurile Bosforului, o lume întreagă 
creată de Voltaire după chipul şi asemănarea celei reale, 
cadrul înlănţuirii unor întâmplări extraordinare, dar totuşi 
verosimile, toate tind spre acelaşi scop: să dovedească 
universalitatea răului, adânc înrădăcinat în societatea 
omenească. Il provoacă, negreşit, calamităţi naturale, dar 
de cele mai multe ori şi-l căşunează oamenii înşişi. Toți, 
unii altora? Nu, cei umili pătimesc de pe urma celor 
puternici. Regii dezlănțuie războaie. Nobilii se opun 
fericirii tinerilor îndrăgostiți din prejudecăţi de clasă. 
Negustorii şi  cămătarii, ca  neinduratul olandez 
Vanderdendur, casap al sclavilor săi, sunt adevărate păsări 
de pradă, pândindu-şi victimele la strâmtoare. Cea mai 
mare pacoste o constituie însă preoțimea religiilor oficiale, 
cu mania, interesată de altfel, de a învrăjbi credincioşii în 
jurul unor chiţibuşuri teologice; intoleranţa lor atrage, în 
cazul cel mai bun, câteva zeci de nuiele, la spate, dar duce 
adesea la rug. Când cuvioşii părinți iezuiţi sunt lăsaţi de 
capul lor, creează, ca în Paraguay, nişte teocraţii minunat 
organizate, pentru a îndobitoci şi exploata pe băştinaşi. Un 
singur colţ fericit pe acest pământ: Eldorado! Păcat însă 
că există numai în literatura utopiilor. 

Filosofia povestirii? S-o căutăm oare în scepticismul 
şi indiferența disprețuitoare a seniorului venețian cu nume 


elocvent, Pococurante? Voltaire mărturisea prietenului său 
Thieriot că are cu acesta multe asemănări. Totuşi, Candid 
nu-i aprobă egoismul. În limanul găsit, în sfârşit, de el şi 
de ai lui pe malurile Bosforului, în ţară păgână, îşi dă 
seama că tot ceea ce avem mai bun de făcut în viaţă este 
„să ne cultivăm grădina”. Speranţa din Poemul asupra 
dezastrului din Lisabona duce deci la un îndemn de 
acțiune concretă: In vreme ce puternicii lumii ne chinuiesc 
cu focul tunurilor şi al rugurilor, cei oprimaţi pot începe - 
izolați sau pe mici grupuri - opera măreață de 
transformare a societății; cum? făcându-şi fiecare datoria, 
exercitând o acţiune socială în mediul în care trăieşte şi 
munceşte. Acest apel la activitatea practică închidea gura 
lui Pangloss, eternul teoretician al „celei mai bune lumi 
posibile”, al „răului aparent din care se naşte în mod 
matematic un bine real'. Amarele dezminţiri ale vieţii nu 
au putut scoate pe acest metafizician găunos din buchea 
tratatelor lui Wolf. 

Scânteietor de spirit, savuros în povestirea 
aventurilor în care, din extraordinar şi fantastic, ne 
întoarcem la fiecare filă spre trista realitate a 
contradicţiilor societăţii feudale; scris cu arta subtilă a 
sarcasmului necruţător față de  putreciziunea unei 
orânduiri perimate, Candid, nu este numai capodopera 
romanului filosofic, ci şi una dintre cele mai înalte 
înfăptuiri ale literaturii universale. 

Voltaire s-ar fi mirat poate, acum două secole, dacă 
cineva l-ar fi asigurat că această improvizație genială va fi, 
după moartea lui, scrierea cea mai citită din vasta lui 
producție; mai preţuită decât tragediile pe care se bizuia 
în primul rând pentru a trece la nemurire; mai mult decât 
voluminoasele lui sinteze istorice. Adesea, posteritatea 
leagă de numele unui mare scriitor o singură operă, intens 
reprezentativă. Voltaire, pentru milioane de cititori, este 
astăzi mai ales autorul lui Candid. 

Candid sau Optimismul, traducere din germană de 


domnul doctor Ralph cu adăugirile care s-au găsit în 
buzunarul doctorului, după moartea lui la Minden, în anul 
mântuirii 1759 

Capitolul I 

CARE ARATĂ CUM CANDID A CRESCUT ÎNTR-UN 
CASTEL FRUMOS ŞI CUM A FOST ALUNGAT DE-ACOLO 

Era odată în Westfalia, în castelul domnului baron de 
Thunder-ten-tronckh, un băiat căruia natura îi dăduse 
apucăturile cele mai blânde. li ceteai sufletul pe faţă. 
Judeca lucrurile destul de bine deşi avea o minte foarte 
simplă: cred că din cauza asta îl chema Candid. Vechii 
slujitori ai casei bănuiau că era fiul surorii domnului baron 
şi al unui preacinstit şi bun gentilom de prin partea locului 
dar cu care domnişoara nu voise să se mărite pentru că nu 
putuse să-i facă dovadă decât de şaptezeci şi unul de 
înaintaşi în spita neamului iar restul arborelui său 
genealogic se pierduse cu trecerea timpului. 

Domnul baron era unul din cei mai puternici seniori 
ai Westfaliei şi asta fiindcă palatul lui avea uşă şi ferestre. 
Odaia cea mare era chiar şi tapetată. Cu toţi câinii din 
curte putea la nevoie să facă o haită de vânătoare; rândaşii 
făceau pe hăitaşii; preotul din sat era duhovnicul contelui. 
Toţi îi ziceau „monseniore” şi făceau haz când spunea 
snoave. 

Doamna baroană, care avea vreo trei sute cincizeci 
de livre?, era la mare cinste din pricina asta şi primea 
musafirii cu măreție, ceea ce sporea respectul lumii faţă de 
dânsa. Fiica ei Cunigunda, în vârstă de şaptesprezece ani, 
era roşie la faţă, strălucitoare, grasă şi nurlie. Fiul 
baronului era în toate vrednic de tatăl lui. Preceptorul 
Pangloss era oracolul casei şi Candid îi asculta lecţiile cu 
toată încrederea vârstei şi a firii pe care o avea. 

Pangloss preda metafizico-teologo-cosmolo- 
tontologia. Dovedea în chip admirabil că nu este efect fără 


2 Cam 175 kg. (P. r.). 


cauză şi că, în această lume care e cea mai bună din toate 
lumile cu putinţă, castelul monseniorului baron era cel mai 
frumos dintre toate castelele şi doamna baroană cea mai 
bună dintre toate baroanele posibile. 

— E demonstrat, zicea el, că lucrurile nu pot fi altfel: 
pentru că, totul fiind făcut în vederea unui scop, totul este 
în chip necesar făcut pentru scopul cel mai bun. Nasurile 
au fost făcute ca să poarte ochelari; de aceea avem 
ochelari. Picioarele sunt în chip evident alcătuite ca să 
poarte ciorapi şi de aceea avem ciorapi. Pietrele au fost 
formate ca să fie cioplite şi să se facă din ele castele, de 
asta monseniorul are un castel foarte frumos: cel mai mare 
baron al ținutului trebuie să aibă casa cea mai frumoasă; şi 
porcii fiindcă au fost făcuţi ca să fie mâncaţi, mâncăm 
carne de porc toată vremea; prin urmare cei care au spus 
că toate-s bune au spus o prostie; trebuiau să spună că 
toate sunt cum nu se poate mai bine. 

Candid asculta cu atenţie şi credea cu nevinovăție, şi 
asta fiindcă i se părea că domnişoara Cunigunda era 
straşnic de frumoasă deşi nu-şi lua niciodată îndrăzneala 
să-i spună acest lucru. Se gândea că după fericirea de-a te 
fi născut baron de Thunder-tentronckh, al doilea grad de 
fericire era să fii domnişoara Cunigunda, al treilea s-o vezi 
în fiecare zi şi al patrulea s-asculţi lecţiile magistrului 
Pangloss, cel mai mare filosof al provinciei şi prin urmare 
al lumii. 

Odată Cunigunda, pe când se plimba prin preajma 
castelului în păduricea care se chema parc, văzu într-un 
tufiş pe doctorul Pangloss care dădea o lecţie de fizică 
experimentală fetei în casă a mamă-sii, o brunetă foarte 
drăguță şi foarte docilă. Cum domnişoara Cunigunda avea 
multă aplecare către ştiinţă, observă cu de-amănuntul 
experienţele repetate la care fu martoră, văzu limpede 
raţiunea suficientă? a doctorului, efectele şi cauzele, şi se 


3 Principiu al lui Leibniz, potrivit căruia nimic nu există sau nu se face 


întoarse acasă foarte zbuciumată, foarte gânditoare, plină 
de dorinţa de a ajunge şi ea savantă, gândindu-se că ar 
putea foarte bine să fie raţiunea suficientă a junelui Candid 
care şi el la rândul lui ar putea să fie a ei. 

Pe când se întorcea la castel întâlni în drum pe 
Candid şi se înroşi; Candid se înroşi şi el; ea îi dădu bună 
ziua cu glasul pe jumătate şi Candid vorbi cu ea fără să 
ştie prea bine ce-i spune. A doua zi, după prânz, după ce se 
ridicară de la masă, Cunigunda şi cu Candid se nimeriră 
împreună în dosul unui paravan; Cunigunda se făcu că-şi 
scapă pe jos batista. Candid ridică batista; ea îl luă cu 
nevinovăție de mână, tânărul sărută cu nevinovăție mâna 
domnişoarei cu o vioiciune, cu o simţire, cu o gingăşie 
deosebită; gurile lor se întâlniră, ochii li se aprinseră, 
genunchii începură să le tremure şi mâinile să umble în 
toate părţile. Domnul baron de Thunder-ten-tronckh trecu 
pe lângă paravan şi, văzând acea cauză şi acel efect, dădu 
afară din castel pe Candid cu zdravene picioare în spate. 
Cunigunda leşină; când îşi veni înfiremâncă o chelfăneală 
de la doamna baroană; şi a fost mare mâhnire în cel mai 
frumos şi mai plăcut dintre toate castelele cu putinţă. 

Capitolul Il 

CE A FĂCUT CANDID CÂND A AJUNS PRINTRE 
BULGARI 

Candid, alungat din paradisul pământesc, merse 
multă vreme fără să ştie încotro, plângând, ridicând ochii 
la cer şi întorcându-i adesea către cel mai frumos castel 
dintre toate castelele, în care locuia cea mai frumoasă 
dintre baroniţe. Se culcă flămând pe câmp, între două 
brazde; ningea cu fulgi mari. A doua zi, îngheţat de frig, se 
târi cum putu până la oraşul din apropiere care se chema 
Valdberghofftrarbk-dikdorff, fără un ban, mort de foame şi 
de osteneală. Se opri îndurerat la uşa unei cârciumi. Doi 


fără o rațiune suficientă. (Invocat în mod ironic.) (N. t.) 


bărbaţi îmbrăcaţi în haine albastre? îl văzură. 

— Camarade, zise unul, ia uite ce flăcău voinic; şi are 
şi înălţimea care trebuie. 

Se apropiară amândoi de Candid şi îl poftiră foarte 
curtenitor la masă. 

— Domnilor, le spuse Candid cu o fermecătoare 
modestie, îmi faceţi mare cinste dar n-am cu ce să-mi 
plătesc mâncarea. 

— Vai, domnul meu, îi spuse unul din cei doi cu haină 
albastră, persoane cu chipul şi cu meritele dumitale nu 
plătesc niciodată; ia spune şi ce înălţime ai? eu zic că ai 
cinci picioare şi jumătate. 

— Da, domnilor, chiar atâta am, zise el cu o 
plecăciune. 

— Atunci, şezi cu noi la masă; nu numai că o să-ți 
plătim noi mâncarea, dar o să-ţi dăm şi de cheltuială. Cum 
se poate ca un om ca dumneata să nu aibă niciun ban; 
oamenii trebuie să se ajute unii pe alţii. 

— Aveţi dreptate, zise Candid; aşa zicea şi domnul 
Pangloss şi văd că toate sunt cum nu se poate mai bine. 

Il rugară să primească câţiva scuzi; el luă banii şi voi 
să semneze o chitanţă; ceilalţi spuseră că n-au nevoie şi se 
aşezară cu toţii la masă: 

— Nu-i aşa că iubeşti pe... 

— O! da, răspunse el, iubesc pe domnişoara 
Cunigunda! 

— Nu, spuse unul din domnii aceia, noi te întrebam 
dacă iubeşti pe regele bulgarilor. 

— Cum să-l iubesc dacă nu l-am văzut niciodată! 

— Se poate? rege ca el nu se mai află! Hai să bem în 
cinstea lui! 

— Cu cea mai mare plăcere, domnilor! 

Şi bea. 


4 Aluzie la recrutorii prusieni care erau îmbrăcaţi în albastru. Voltaire în 
capitolul acesta îi porecleşte pe prusieni bulgari; francezii sînt numiţi 
abari (n. t.). 


— Bun! spun ceilalţi. De-acum înainte eşti sprijinul, 
apărătorul şi eroul bulgarilor; te-ai căpătuit şi ai să te 
umpli de glorie. 

Şi îndată îi pun lanţuri la picioare şi îl duc la 
regiment. Aici îl pun la moştru, la dreapta, la stânga, bagă 
vergeaua în puşcă, scoate vergeaua, ocheşte, trage, 
întinde pasul, bate talpa şi îi mai dau şi treizeci de nuiele 
la spate; a doua zi treaba merge mai bine şi mănâncă 
numai douăzeci de nuiele; a treia zi îi dau numai zece şi 
camarazii se uită la el ca la o minune. 

Candid, uluit cum era, nu-şi dădea încă bine seama 
cum devenise erou. Într-o zi de primăvară ce-i veni lui? 
porni singur la plimbare, şi merse tot înainte crezând că 
omul ca şi animalul are dreptul să se folosească de 
picioarele lui aşa cum îi place. Nu făcu nici două leghe şi 
se pomeni că patru alţi eroi, înalţi şi zdraveni, îl ajung din 
urmă, îl leagă şi-l duc la închisoare. Fu întrebat după lege 
ce-i place mai mult: să-i tragă tot regimentul câte treizeci 
şi şase de nuiele sau să fie dăruit cu douăsprezece gloanţe 
de plumb în cap. Degeaba spuse el că voinţa omului e 
liberă şi că n-avea poftă nici de una, nici de alta; trebui să 
aleagă. Se hotări pe temeiul acelui dar de la Dumnezeu, 
care se cheamă libertate, să aleagă nuielele. De treizeci şi 
şase de ori trebuia să treacă prin faţa regimentului şi 
fiecare soldat să-i tragă câte o nuia; a trecut de două ori. 
Regimentul era alcătuit din două mii de oameni; s-a ales cu 
patru mii de lovituri care de la ceafă până la şezut i-au 
dezgolit muşchii şi nervii. Când să înceapă a treia oară, 
Candid, care nu mai putea, ceru ca o favoare să fie 
împuşcat. Căpătă această favoare. Il legară la ochi şi îl 
puseră în genunchi. Regele bulgarilor, care tocmai trecea 
pe-acolo, întrebă ce-a făcut osânditul şi, cum era foarte 
deştept, înţelese după ce vorbi cu Candid că acesta era un 
june metafizician care habar n-avea ce-i pe lume şi îl iertă 
de pedeapsă cu o mărinimie care va fi slăvită în toate 
jurnalele şi în toate vremurile. Un chirurg cumsecade îl 


vindecă pe Candid în trei săptămâni cu cataplasmele 
prescrise de Dioscoride. Începuse tocmai să i se prindă 
pielea şi putea acuma să umble când regele bulgarilor se 
război cu regele abarilor. 

Capitolul III 

CUM A FUGIT CANDID DE LA BULGARI ŞI CE S-A 
MAI ÎNTÂMPLAT CU EL 

Nimic nu era aşa de frumos, de fercheş, de strălucit 
şi de bine orânduit cum erau cele două oştiri. Trâmbiţele, 
surlele, oboii, tobele, tunurile alcătuiau o armonie cum nici 
în infern nu se află. Mai între tunurile au doborât cam şase 
mii de inşi de fiecare parte; pe urmă puştile au mai scos 
din cea mai bună lume care există vreo nouă sau zece mii 
de ticăloşi care o infectau. Baionetele au fost şi ele 
raţiunea suficientă a morţii câtorva mii de oameni. Cu totul 
au fost secerate la vreo treizeci de mii de suflete. Candid, 
care tremura ca un filosof, se ascunse cum putu mai bine 
tot timpul cât a ţinut acest măcel eroic. 

În sfârşit, când cei doi regi puseră să se cânte un Te 
Deum, fiecare în tabăra lui, Candid se gândi că ar fi mai 
bine să se ducă să mediteze aiurea asupra efectelor şi a 
cauzelor. Trecu peste mormane de morţi şi de muribunzi şi 
ajunse într-un sat de prin apropiere, care era numai 
cenuşă: era un sat abar; îi dăduseră foc bulgarii după 
legile dreptului public, într-un loc nişte bărbaţi potricăliţi 
de lovituri se uitau cum mureau soțiile lor înjunghiate, cu 
copii la sânul plin de sânge; mai încolo nişte fete cu 
pântecele  spintecat, după ce  îndestulaseră nevoile 
naturale ale câtorva eroi, îşi dădeau sufletul; altele, pe 
jumătate arse, se rugau să le omoare. Bucăţi de creier 
erau împrăştiate pe jos, alături de braţe şi picioare tăiate. 

Candid plecă de-acolo cât mai repede şi ajunse în alt 
sat; acesta era al bulgarilor şi eroii abari făcuseră aici la 
fel. Candid, călcând pe trupuri încă vii şi făcându-şi drum 
prin dărâmături, ieşi în sfârşit din teatrul războiului, cu 
câteva merinde în raniţă şi fără să uite pe domnişoara 


Cunigunda. Merindele i se isprăviră când ajunse în Olanda; 
cum însă auzise că în ţara aceea toată lumea era bogată şi 
că oamenii erau buni creştini, se gândi că o va duce aici tot 
aşa de bine ca în castelul domnului baron până a nu fi 
alungat din cauza ochilor frumoşi ai domnişoarei 
Cunigunda. 

Ceru de pomană câtorva inşi cu mutre grave, dar 
aceştia îi răspunseră toţi că, dacă nu se lasă de meseria 
asta, are să nimerească într-o casă de corecție, să înveţe 
acolo cum să trăiască. 

După aceea intră în vorbă cu unul care cuvântase 
singur despre milostenie un ceas în şir, în faţa unei mari 
adunări de oameni. Oratorul acesta se uită la el chiorâş şi 
îi spuse: 

— Ce cauţi aici? Eşti pentru cauza cea dreaptă? 

— Nu este efect fără cauză, zise cu modestie Candid; 
totul se înlănţuie în chip necesar şi e orânduit cât se poate 
de bine. A trebuit să fiu alungat şi să n-o mai văd pe 
domnişoara Cunigunda, să fiu bătut cu nuiele şi trebuie 
acuma să-mi cerşesc pâinea până oi fi în stare să mi-o 
câştig singur, toate acestea nu puteau să fie altfel. 

— Ascultă, amice, îi spuse oratorul, dumneata crezi 
că papa e anticrist? 

— Până acuma n-am auzit una ca asta, răspunse 
Candid; că o fi sau nu, habar n-am, dar eu atâta ştiu că n- 
am ce mânca. 

— Nici nu eşti vrednic să mănânci, îi spuse celălalt. 
Pleacă de-aici, ticălosule, pleacă, păcătosule! În viaţa mea 
să nu te mai văd! 

Soţia oratorului, uitându-se pe geam şi văzând un om 
care nu credea că papa e anticrist, îi turnă în cap un... O, 
Doamnei la ce străşnicii ajunge zelul religios al 
cucoanelor! 

Un om care nu fusese botezat, un bun anabaptist, pe 
nume Jacob, văzu felul răutăcios şi murdar în care era 
tratat un frate de-al lui, o vieţuitoare cu două picioare, şi 


care avea un suflet; îl luă şi-l duse la el acasă, îl spălă, îi 
dădu pâine şi bere, îi mai dădu şi doi florini şi voi chiar să-l 
pună să lucreze în manufactura lui de stofe persane 
fabricate în Olanda. Candid, aproape închinându-se în faţa 
lui, spuse: 

— Maestrul Pangloss avea dreptate când spunea că 
în lumea asta toate-s cum nu se poate mai bine, fiindcă, 
uite, acuma dărnicia dumitale mă mişcă mult mai mult 
decât asprimea domnului celuia cu mantie neagră şi a 
soţiei dumisale. 

A doua zi, pe când se plimba, dădu de un cerşetor, 
plin tot de bube, cu ochii stinşi, cu nasul ros, cu gura 
strâmbă, cu dinţii stricaţi şi vorbind din gât, chinuit de o 
tuse cumplită şi scuipându-şi dinţii la fiecare opinteală. 

Capitolul IV 

CUM CANDID SE ÎNTÂLNI CU POSTUL LUI 
MAGISTRU DE FILOSOFIE, DOCTORUL PANGLOSS, ŞI 
CE S-A MAI ÎNTÂMPLAT DUPĂ ACEEA 

Candid, cuprins mai mult de milă decât de scârbă, 
dădu acestui groaznic cerşetor cei doi florini pe care îi 
primise de la cinstitul său anabaptist Jacob. Arătarea se 
uită lung la el, începu să plângă şi se repezi să-l 
îmbrăţişeze. Candid, speriat, se dădu înapoi. 

— Vai! spuse nenorocitul către celălalt nenorocit, nu 
mai cunoşti tu pe Pangloss, la care ţineai aşa de mult? 

— Cum se poate? Dumneata eşti, magistre? 
dumneata, în halul ăsta? Dar ce-ai păţit? De ce n-ai mai 
rămas în cel mai frumos castel din lume? Şi domnişoara 
Cunigunda, perla fetelor, capodopera naturii, ce mai face? 

— Cad de pe picioare, zise Pangloss. 

Candid îl luă şi-l duse repede la staulul anabaptistului 
şi îi dădu o bucată de pâine. Şi după ce Pangloss îşi mai 
veni în fire îl întrebă: 

— Spune, ce face domnişoara Cunigunda? 

— A murit, răspunse Pangloss. 

Candid leşină când auzi asta. Prietenul îl trezi din 


leşin cu nişte oţet prost care se găsea din întâmplare în 
staul. Candid deschise ochii: 

— A murit Cunigunda! Ah! unde-i cea mai buuă 
dintre lumi? Dar de ce a murit? Nu cumva pentru că a 
văzut cum am fost dat afară cu picioare-n spate din 
frumosul castel al domnului baron? 

— Nu, spuse Pangloss. Au spintecat-o nişte soldaţi 
bulgari după ce au siluit-o cât au putut; domnul baron a 
vrut s-o apere şi atunci i-au crăpat capul; pe doamna 
baroană au tăiat-o în bucăţi; elevul meu, săracul, a păţit 
ce-a păţit şi soră-sa; iar din castel n-a mai rămas piatră 
peste piatră, niciun şopron, nicio oaie, nicio rață, niciun 
copac; dar măcar am fost răzbunaţi fiindcă abarii au făcut 
şi ei tot aşa într-o baronie din apropiere care era a unui 
senior bulgar. 

La vorbele acestea, Candid leşină iar; şi după ce îşi 
veni iar în fire şi spuse tot ce trebuia să spună, întrebă pe 
Pangloss ce cauză, ce efect şi ce rațiune suficientă îl 
aduseseră în halul în care era. 

— Vai! spuse Pangloss, amorul m-a adus în starea 
asta; amorul, consolatorul speciei umane, păstrătorul 
universului, sufletul tuturor fiinţelor simţitoare, gingaşul 
amor. 

— Vai, spuse Candid, am cunoscut şi eu amorul 
acesta, stăpân peste inimi, sufletul sufletului nostru; de pe 
urma lui nu m-am ales decât doar cu o sărutare şi cu 
douăzeci de picioare-n spate. Dar cum o cauză atât de 
frumoasă a putut să producă în dumneata un efect atât de 
groaznic? 

Pangloss răspunse cu aceste vorbe: 

— O, scumpul meu Candid! o ştii pe Paquette, 
servitoarea aceea drăguță a slăvitei noastre baroane; m- 
am înfruptat în braţele ei din plăcerile raiului care au 
stârnit însă această boală a iadului care, după cum vezi, 
mă roade; Paquette o avea şi poate a şi murit de boala 
asta. O căpătase în dar de la un călugăr cordelier foarte 


învăţat care ajunsese să-i afle originea: el o luase de la o 
contesă bătrână, care o căpătase de la un căpitan de 
cavalerie, care o prinsese de la o marchiză, care o primise 
de la un paj, care o căpătase de la un iezuit care, pe când 
era novice, o luase de-a dreptul de la unul din tovarăşii lui 
Cristofor Columb. Cât despre mine eu n-am s-o mai dau 
nimănui fiindcă sunt pe moarte. 

— O, Pangloss, spuse Candid, ciudată genealogie mai 
e şi asta! nu cumva o fi pornind chiar de la diavol? 

— Nu, de loc! replică înțeleptul; boala asta era un 
lucru de care era nevoie neapărat în cea mai bună lume 
care există, un ingredient necesar; fiindcă, dacă Columb n- 
ar fi luat-o, într-o insulă a Americii, boala asta, care 
otrăveşte izvorul naşterilor, care adesea chiar împiedică 
naşterea şi care este în chip evident împotriva marelui 
scop al naturii, n-am avea azi nici şocolata, nici coşenila; 
mai trebuie de observat că până acuma, pe continentul 
nostru, boala asta numai noi o cunoaştem, cum numai noi 
cunoaştem controversa. Turcii, indienii, persanii, chinezii, 
siamezii, japonezii încă n-o cunosc; dar este o rațiune 
suficientă ca s-o cunoască şi ei peste câteva secole. 
Deocamdată printre noi s-a răspândit straşnic, mai ales. În 
acele mari armate alcătuite din cinstiţi stipendiari 
binecrescuţi, care hotărăsc soarta statelor; poţi să fii sigur 
că, atunci când treizeci de mii de oameni se bat după toate 
regulile cu o armată tot aşa de mare ca număr, sunt cam 
câte douăzeci de mii de frenţoşi de fiecare parte. 

— Straşnic lucru, zise Candid; acuma însă trebuie să 
te vindeci. 

— Dar cum să mă vindec? spuse Pangloss; n-am 
niciun ban, dragul meu, şi nicăieri pe toată faţa pământului 
nu poţi nici să-ţi iei sânge, nici să-ţi faci o spălătură dacă 
nu plăteşti sau dacă n-ai pe careva care să plătească 
pentru tine. 

La vorbele acestea Candid luă o hotărâre; se duse şi 
se aruncă la picioarele milostivului său anabaptist Jacob şi 


îi zugrăvi în chip atât de mişcător starea în care ajunsese 
prietenul său încât acela nu şovăi o clipă: Îl luă la dânsul 
pe doctorul Pangloss şi îl vindecă pe cheltuiala lui. 
Pangloss, în cura pe care o făcu, nu pierdu decât doar un 
ochi şi o ureche. Scria bine şi ştia la perfecţie aritmetica. 
Anabaptistul Jacob îl luă să-i ţină socotelile. Două luni 
după aceea, fiind nevoit să se ducă la Lisabona cu treburi 
de-ale negustoriei lui, luă cu dânsul în corabie şi pe cei doi 
filosofi. Pangloss îi explică cum toate erau cât se poate de 
bine. Jacob nu era de părerea asta: 

— Eu cred că oamenii au stricat puţintel natura 
pentru că ei nu s-au născut lupi şi totuşi s-au făcut lupi. 
Dumnezeu nu le-a dat nici tun de douăzeci şi patru calibru 
şi nici baionete, şi ei şi-au făcut baionete şi tunuri ca să se 
omoare unii pe alţii. Aş putea să pun la socoteală şi 
falimentele şi justiţia care pune mâna pe averea faliţilor ca 
să-i păgubească pe creditori. 

— Acestea toate erau neapărat necesare, replică 
doctorul cel chior, şi nenorocirile particulare produc binele 
general, şi astfel cu cât sunt mai multe nenorociri 
particulare cu atâta e mai bine. 

În vreme ce raţiona astfel, văzduhul începu să se 
întunece, vântul să bată din toate părţile şi o furtună 
cumplită se năpusti asupra corabiei, nu departe de portul 
Lisabonei. 

Capitolul V 

FURTUNĂ, NAUFRAGIU, CUTREMUR DE PĂMÂNT 
PRECUM ŞI CE S-A MAI ÎNTÂMPLAT CU DOCTORUL, 
PANGLOSS, CU CANDID ŞI CU ANABAPTISTUL JACOB 

Jumătate din pasageri, slăbiţi, cu sufletul la gură din 
pricina nemaipomenitei tulburări pe care clătinarea unei 
nave o stârneşte în nervi şi în toate umorile trupului, 
zbuciumate şi împinse în toate părţile, nu aveau nici măcar 
puterea să se sperie de primejdie. Ceilalţi ţipau şi se 
rugau. Pânzele se rupseră, catargele se frânseră în două, 
corabia se sparse. Lucra care putea, nimeni nu se 


pricepea, nimeni nu comanda. Anabaptistul dădea şi el o 
mână de ajutor; era pe puntea superioară; un matelot 
furios îi dă una în cap şi îl doboară, dar din cauză că s-a 
repezit prea tare ca să dea în el îşi pierde echilibrul şi cade 
în apă cu capul în jos. În cădere se agaţă de o bucată de 
catarg. Milostivul Jacob îi sare în ajutor, îi întinde mâna să 
se urce dar, aplecându-se, cade peste bord, în mare, în 
văzul matelotului care însă nici nu se sinchiseşte de el şi-l 
lasă să se înece. Candid se apropie, vede pe binefăcătorul 
lui cum iese o clipă deasupra apei apoi se scufundă pe 
totdeauna. Vrea să se arunce după el în mare; filosoful 
Pangloss îl opreşte şi îi dovedeşte că rada Lisabonei a fost 
formată anume pentru ca acest anabaptist să se înece în 
ea. În vreme ce dovedea asta a priori, corabia se sparse în 
întregime şi toţi pieriră afară de Pangloss, de Candid şi de 
sălbaticul acela de matelot care înecase pe vrednicul 
anabaptist; ticălosul ajunse înot la țărm, iar Pangloss şi 
Candid fură şi ei duşi acolo de valuri pe o scândură. 

După ce-şi veniră puţin în fire se îndreptară spre 
Lisabona. Cu banii pe care îi mai aveau trăgeau nădejde că 
vor scăpa de foame după ce scăpaseră de furtună. 

Tocmai intrau În oraş plângând moartea 
binefăcătorului lor când deodată simt că le fuge pământul 
de sub picioare*; în port marea se umflă clocotind şi 
sfarmă corăbiile ancorate. Valuri de foc şi cenuşă acopăr 
străzile şi pieţele publice; casele se năruie, acoperişurile 
se prăbuşesc peste temelii iar temeliile se împrăştie; 
treizeci de mii de locuitori de toate vârstele, bărbaţi şi 
femei, sunt zdrobiţi de dărâmături. Matelotul trase o 
sudalmă, şuieră şi spuse: 

— E rost de căpătuială pe-aici. 

— Care-o fi oare raţiunea suficientă a acestui 
fenomen? se întrebă Pangloss. 

— Ăsta-i sfârşitul lumii! strigă Candid. 


5 E vorba de cutremurul din Lisabona de la 1 noiembrie 1755 (n. t.). 


Matelotul se repede printre dărâmături, înfruntă 
moartea ca să găsească bani, găseşte, pune mâna pe ei, se 
îmbată, şi după ce se satură de băutură cumpără favorurile 
primei fete binevoitoare pe care o întâlneşte printre 
dărâmăturile caselor, printre muribunzi şi morţi. Pangloss 
îl tot trăgea de mânecă şi îi spunea: 

— Dragul meu, nu-i bine ce faci, greşeşti faţă de 
raţiunea universală, nu-i vremea acum de treburi de astea. 

— Pe dracul! răspunse matelotul; eu sunt matelot şi-s 
de loc din Batavia; de patru ori am fost în Japonia şi de 
patru ori am călcat pe cruce. Ai şi găsit cui să vorbeşti de 
raţiunea ta universală! 

Candid fusese rănit de nişte pietre care căzuseră 
peste el; şedea acuma întins în stradă, acoperit de 
dărâmături. Spuse lui Pangloss: 

— Vai! adu-mi de pe undeva nişte vin şi ulei, că mor. 

— Cutremurul acesta de pământ nu-i lucru nou, zise 
Pangloss. Oraşul Lima din America a păţit la fel anul 
trecut; aceleaşi cauze, aceleaşi efecte; trebuie să fie cu 
siguranţă o dâră de pucioasă pe sub pământ de la Lima 
până la Lisabona. 

— Foarte probabil, spuse Candid; acuma însă, pentru 
Dumnezeu, adu-mi puţin ulei şi vin. 

— Cum probabil? o întoarse filosoful; eu susţin că 
lucrul acesta este demonstrat. 

Candid îşi pierdu cunoştinţa şi Pangloss îi aduse nişte 
apă de la o cişmea din apropiere. 

A doua zi, tot umblând printre-dărâmături, găsiră 
ceva de mâncare şi se mai întremară puţin. După aceea 
dădură ca şi ceilalţi o mână de ajutor locuitorilor oraşului 
care scăpaseră cu viaţă. Câţiva cetăţeni pe care îi ajutară 


6 în urma unei conspirații a creştinilor în Japonia, împăratul Jemeţ 
dăduse un edict prin care toţi străinii erau alungaţi din Japonia; numai 
olandezii, care descoperiseră complotul, au avut voie să rămînă, cu 
condiţia să renunţe la practicarea religiei creştine şi să calce pe cruce 
(n. t.). 


le dădură o masă cum nu se putea mai bună pentru 
asemenea vremuri grele; e drept că fu o masă tristă: 
mesenii îşi udau pâinea cu lacrimi; Pangloss însă îi 
mângâie spunându-le că lucrurile nu puteau să fie altfel 
decât erau: 

— Ce se întâmplă acuma e tot ce poate fi mai bine; şi 
asta fiindcă dacă este un vulcan la Lisabona, înseamnă că 
nu putea să fie în altă parte; pentru că e cu neputinţă ca 
lucrurile să nu fie acolo unde sunt; şi tot ce se întâmplă e 
bine. 

Un bărbat îmbrăcat în negru, cirac de-al Inchiziției, 
care şedea lângă el, luă cuviincios cuvântul şi spuse: 

— După cât văd, domnul nu crede în păcatul originar: 
fiindcă, dacă totul e cum nu se poate mai bine, atunci asta 
înseamnă că n-a fost nici cădere în păcat, nici pedeapsă. 

— Cer respectuos iertare  excelenţei-voastre, 
răspunse încă şi mai cuviincios Pangloss, dar căderea 
omului în păcat şi blestemul intrau în chip necesar în cea 
mai bună lume cu putinţă. 

— Domnul aşadar nu crede în libertate? întrebă 
ciracul. 

— Să-mi dea voie excelenţa-voastră să spun că 
libertatea poate să existe în acelaşi timp cu necesitatea 
absolută: era necesar ca să fim liberi iar voinţa 
determinată... 

Pangloss era la mijlocul frazei când ciracul făcu un 
semn din cap valetului său care îi turna vin de Porto sau de 
Oporto. 

Capitolul VI 

CUM A FOST FĂCUT UN FRUMOS AUTODAFE CA 
SĂ SE OPREASCĂ CUTREMURELE DE PĂMÂNT ŞI CUM 
CANDID A FOST BĂTUT LA SPATE 

După cutremurul de pământ care distrusese trei 
sferturi din Lisabona, înţelepţii nu găsiră altceva mai bun 
ca să împiedice o ruină totală decât să dea poporului un 
frumos autodafe; universitatea din Coimbra hotărâse că 


spectacolul câtorva persoane arse la foc mic, cu mare 
ceremonie, este un mijloc fără greş, pe care, dacă-l 
întrebuinţezi, pământul nu se mai cutremură. 

Ca urmare a acestei hotărâri, fusese arestat un 
biscayan dovedit că s-a însurat cu cumătră-sa şi doi 
portughezi care mâncaseră un pui după ce îi scoseseră 
grăsimea; după masă doctorul Pangloss şi cu discipolul său 
Candid fură arestaţi şi ei, unul pentru că vorbise, celălalt 
pentru că ascultase cu un aer de încuviinţare: fură duşi 
amândoi, dar nu împreună, în nişte apartamente foarte 
răcoroase în care niciodată nu te supăra soarele; după ce 
stătură acolo o săptămână îi îmbrăcară cu câte un san- 
benito” iar în cap le puseră câte o mitră de hârtie; pe mitra 
şi pe sanbenito-ul lui Candid erau zugrăvite flăcări întoarse 
cu vârful în jos şi draci care nu aveau nici coadă, nici 
gheare; dracii lui Pangloss aveau gheare şi coadă iar 
flăcările se ridicau drept în sus. Merseră îmbrăcaţi aşa în 
procesiune şi ascultară o predică foarte patetică după care 
urmă o frumoasă muzică monotonă. Candid fu bătut la 
spate în cadență în timp ce cântau; biscayanul şi cei doi 
inşi, care nu voiseră să mănânce partea grasă, fură arşi pe 
rug iar pe Pangloss îl spânzurară deşi nu era obiceiul. 
Chiar în ziua aceea pământul s-a cutremurat din nou cu un 
vuiet înspăimântător. 

Candid, speriat, tulburat, ameţit, plin de sânge şi 
gâfâind, îşi spunea lui însuşi: „Dacă o fi asta cea mai bună 
lume cu putinţă, atunci ce-or fi celelalte? C-am fost bătut la 
spate, treacă-meargă, am mai păţit-o tot aşa şi la bulgari; 
dar de ce-a trebuit, dragul meu Pangloss, cel mai mare 
dintre toţi filosofii, să te văd spânzurat fără să ştiu de ce? 
Şi tu, o! scumpul meu anabaptist, cel mai bun şi mai de 
treabă dintre oameni, de ce a trebuit să mori înecat în 


7 Tunică galbenă pe care Inchiziția o punea acelora pe care îi 
condamna (n. t.). 
8 Au mai fost întradevăr cutremure în 1756 (n.t.). 


port? Şi dumneata, domnişoară Cunigunda i perla fetelor 1 
de ce-a trebuit să fii spintecată? 

Plecă de-acolo, abia ţinându-se, dăscălit, bătut, iertat 
şi blagoslovit; deodată, o babă îl opri în drum şi-i spuse: 

— 'Ţine-ţi firea şi hai cu mine. 

Capitolul VII 

CUM S-A ÎNGRIJIT O BABĂ DE CANDID ŞI CUM EL 
A GĂSIT IAR CEEA CE IUBEA 

Candid nu-şi ţinu firea dar se duse cu baba într-o 
magherniţă; aici ea îi dădu un borcan de alifie ca să se 
ungă, îi lăsă ceva de mâncat şi, de băut şi, arătându-i un 
pătuc destul de curat, pe care era un rând de straie, îi 
spuse: 

— Mănâncă, bea şi culcă-te şi Maica Domnului din 
Atocha, preasfântul Anton din Padova şi preasfântul 

Iacob de Compostella să te aibă în sfântă lor pază! 
Mâine viu iar. 

Candid, mirat de tot ce văzuse, de tot ce îndurase şi 
mai mult decât de orice mirat de bunătatea babei, dădu să- 
i sărute mâna. 

— Nu mie trebuie să-mi săruţi mâna, îi spuse ea; 
mâine viu iar. Acuma unge-te cu alifia asta, mănâncă şi te 
culcă. 

Candid, cu toate nenorocirile, mâncă şi dormi. A 
doua zi baba îi aduse o gustare, îi cercetă spatele, îl unse 
cu altă alifie; după aceea îi aduse prânzul iar seara se 
întoarse şi îi aduse cina. A treia zi, tot aşa. 

— Cine eşti dumneata? o tot întreba Candid. De unde 
atâta bunătate? cum aş putea să-ţi mulţumesc? 

Baba nu răspundea nimic. Seara veni iar dar nu mai 
aduse de mâncare. 

— Hai cu mine, zise ea, şi nu scoate o vorbă. 

Il ia de braţ şi ies amândoi din oraş mergând aşa 
vreun sfert de milă, până ajung la o casă singuratică 
împrejmuită de grădini şi de canaluri. Baba bate la o uşă 
scundă. Uşa se deschide şi baba îl duce pe Candid pe o 


scară tăinuită, într-o odaie cu aurituri, îl lasă pe o canapea 
de brocart, închide uşa şi pleacă. Lui Candid i se părea că 
visează şi se gândea că viaţa lui de până atunci fusese un 
vis urât iar clipa de faţă era un vis frumos. 

Baba se întoarse în curând. Ţinea de braţ, sprijinind- 
o cu greu, pe o femeie care tremura din tot trupul, deo 
statură maiestuoasă, strălucind de pietre scumpe şi cu faţa 
acoperită de un văl. 

— Ridică vălul, îi spuse lui Candid baba. 

Tânărul se apropie şi ridică vălul cu sfială. Ce clipă a 
fost 1 Ce surpriză! Să fie oare domnişoara Cunigunda? Era 
chiar ea. Puterile îl părăsesc, nu poate să scoată măcar o 
vorbă şi cade la picioarele ei. Cunigunda cade pe canapea. 
Baba îi stropeşte cu spirt; îşi vin amândoi în simţiri, 
vorbesc unul cu altul; la început sunt numai vorbe fărât şir, 
întrebări şi răspunsuri care g. P, Igefuoişează, suspine, 
lacrimi, strigăte. Baba îi sfătuieşte să facă mai puţină 
larmă şi îi lasă singuri. 

— Cum, dumneata eşti? îi spune Candid, va să zică 
trăieşti şi eşti acum în Portugalia! Va să zică nu te-au siluit 
şi nu ti-au spintecat pântecele aşa cum mi-a spus Pangloss 
filosoful? 

— Ba da, răspunse frumoasa Cunigunda; dar nu 
moare cineva numaidecât de pe urma unor asemenea 
întâmplări. 

— Dar tatăl şi mama dumitale au fost omorâţi? 

— Au fost omorâţi, spuse Cunigunda, şi începu să 
plângă. 

— Şi fratele dumitale? 

— Frate-meu a fost omorât şi el. 

— Şi cum ai ajuns în Portugalia? şi cum ai aflat că 
sunt şi eu aici? şi prin ce întâmplare nemaipomenită ai pus 
să mă aducă în casa asta? 

— Am să-ţi spun toate, răspunse Cunigunda, dar mai 
întâi să-mi povesteşti ce ai făcut după ce mi-ai dat 
sărutarea aceea nevinovată şi după ce tot atunci ai căpătat 


nişte picioare în spate. 

Candid se supuse cu adânc respect şi, deşi era 
tulburat şi glasul îi tremura, şi deşi îl dureau încă şalele, îi 
povesti în chipul cel mai naiv tot ce păţise din clipa când se 
despărţiseră. Cunigunda asculta şi ridica ochii la cer; 
plânse când auzi de moartea vrednicului anabaptist şi a lui 
Pangloss şi după aceea începu şi ea să-i povestească lui 
Candid, care nu pierdea o vorbă şi o sorbea din ochi. 

Capitolul VIII POVESTEA CUNIGUNDEI1 

Eram în pat şi dormeam dusă când a binevoit cerul să 
trimită pe bulgari în castelul nostru cel frumos din 
Thunder-ten-tronckh; au omorât pe tata şi pe frate-meu şi 
pe marna au tăiat-o în bucăţi. Un bulgar voinic, înalt cât o 
prăjină, văzând că leşinasem la ceea ce se întâmplase sub 
ochii mei, începu să măsiluiască; asta m-a făcut să-mi viu 
iar în fire, am ţipat, m-am zbătut, l-am muşcat, l-am 
zgâriat, şi voiam să-i scot ochii zdrahonului celuia de 
bulgar; de unde să-mi închipui eu că tot ce se întâmplă 
acum în castelul tatii era ceva obişnuit în asemenea 
împrejurări? Mojicul m-a lovit cu cuțitul în partea stângă, 
am şi acuma semnul. 

— Vai! aş vrea să-l văd şi eu, spuse naivul Candid. 

— Ai să-l vezi, spuse Cunigunda; să-ţi spun mai întâi 
ce-a mai fost. 

— Da, spune i zise Candid. 

Cunigunda luă iar firul povestei: 

— În vremea asta a intrat un căpitan bulgar. Eu eram 
plină de sânge şi soldatul fără să se sinchisească îşi vedea 
de treabă. Căpitanul s-a mâniat când a văzut că mojicul n- 
are niciun respect faţă de el şi l-a ucis pe trupul meu. După 
aceea a pus să mă oblojească, m-a luat prizonieră şi m-a 
dus în tabăra lui. Îi spălam puţinele cămăşi pe care le avea, 
îi făceam de mâncare. Zicea că-s foarte frumuşică, trebuie 
să mărturisesc; şi, ce să spun, era şi el foarte chipeş şi 
avea o piele albă şi moale; încolo, nu prea era deştept şi de 
filosofie habar n-avea: se vedea îndată că nu fusese crescut 


de doctorul Pangloss. După vreo trei luni, când şi-a isprăvit 
banii, s-a săturat de mine, m-a vândut unui evreu pe care-l 
chema don Issachar, care făcea negoţ în Olanda şi în 
Portugalia şi căruia îi plăceau grozav femeile. Evreul 
acesta era foarte ahtiat după mine dar eu nu m-am lăsat; 
am rezistat mai bine decât faţă de soldatul bulgar: o 
femeie cinstită poate să fie siluită o dată, dar tocmai din 
cauza asta virtutea ei se sporeşte şi mai tare. Evreul, ca să 
mă îmblânzească, m-a adus în casa asta în care mă vezi 
acuma. Credeam până atunci că nimic nu era mai frumos 
pe lume decât castelul din Thunder-ten-tronckh dar acuma 
văd că mă înşelam... 

Marele inchizitor m-a zărit odată la biserică; s-a uitat 
mult la mine şi mi-a trimis vorbă că are să-mi 


spună ceva în taină. M-am dus la el la palat. l-am 
povestit cine sunt iar el mi-a spus că nu era ceva vrednic 
de rangul meu să fiu a unui israelit. M-a cerut lui don 
Issachar dar acesta, care e bancherul Curţii şi om cu vază, 
nici n-a vrut s-audă. Inchizitorul l-a ameninţat atunci cu un 
autodafe. În sfârşit, evreul meu speriat a făcut cu el un 
târg şi anume că eu şi cu casa să fim a amândurora, evreul 
să vină lunea, miercurea şi sâmbăta iar inchizitorul în 
toate celelalte zile. Sunt şase luni de când ţine învoiala. S- 
au cam sporovăit uneori pentru că nu ajungeau să se 
înţeleagă dacă noaptea de sâmbătă spre duminică trebuie 
socotită după legea veche sau după legea nouă. 
Deocamdată eu am rezistat şi unuia şi celuilalt şi cred că 
tocmai de asta amândoi mă iubesc mereu. 

Ca să alunge urgia cutremurelor şi ca să-l sperie pe 
don Issachar, monseniorul s-a gândit să facă un autodafe. 
Mi-a făcut cinstea să mă poftească şi pe mine. Am avut un 
loc foarte bun. Intre slujba religioasă şi execuţie, s-au 


servit răcoritoare doamnelor. Am fost cuprinsă de groază 
când am văzut că-s arşi pe rug cei doi evrei şi biscayanul 
care se însurase cu cumătră-sa. Care nu mi-a fost însă 
mirarea, groaza şi tulburarea când am văzut îmbrăcat cu 
san-benito şi în cap cu o mitră o figură care semăna cu 
aceea a lui Pangloss i M-am frecat la ochi, m-am uitat mai 
bine şi am văzut cum îl spânzura. Mi s-a făcut rău; dar abia 
mi-am venit iar în fire şi te-am văzut dezbrăcat, cu spatele 
gol: asta a fost culmea groazei, culmea durerii şi a 
deznădejdii. Trebuie să-ţi spun de altfel că pielea ta e mai 
albă şi mai frumoasă decât a căpitanului meu bulgar. 
Priveliştea asta a sporit şi mai tare sentimentele care mă 
copleşeau, care mă rodeau. Am vrut să strig şi să le spun: 
„Opriţi-vă, barbarilor!” dar glasul mi s-a stins în gât şi de 
altfel strigătele mele ar fi fost degeaba. După ce te-au 
bătut zdravăn, mi-am spus: „Cum se face oare că 
simpaticul Candid şi înțeleptul Pangloss se află acuma în 
Lisabona, unul ca să capete o sută de bice şi celălalt ca să 
fie spânzurat din porunca monseniorului inchizitor a cărui 
iubită sunt? Pangloss m-a amăgit deci cumplit atunci când 
mi-a spus că toate în lumea asta merg cum nu se poate mai 
bine”. 

Tulburată cumplit, când ieşindu-mi din fire, când gata 
să mor de slăbiciune, îmi era plin capul de omorul tatii, al 
mamei, al fratelui meu, de neobrăzarea ticălosului de 
soldat bulgar, de lovitura de cuţit pe care mi-o dăduse, de 
robia mea, de slujba mea de bucătăreasă, de căpitanul 
meu bulgar, de scârbosul don Issachar, de groaznicul 
inchizitor, de  spânzurarea doctorului Pangloss, de 
psalmodia care se cânta în timp ce te bătea la spate, şi mai 
ales de sărutarea pe care ţi-o dădusem după paravan, 
ultima dată când te-am văzut. Am mulţumit lui Dumnezeu 
că după atâtea necazuri te-a adus iar lângă mine. Am spus 
babei mele să aibă grijă de tine şi să te aducă aici îndată 
ce s-o putea. A îndeplinit foarte bine ce i-am spus şi am 
putut astfel cu o nemaipomenită plăcere să te văd, să te 


aud şi să vorbesc cu tine. Acuma însă cred că ţi-o fi foame 
grozav; şi mie mi-e foame straşnic; hai să mâncăm. 

Stătură amândoi la masă şi, după ce mâncară, se 
aşezară iar pe canapeaua aceea frumoasă de care a mai 
fost vorba. Acolo erau când a sosit don Issachar, unul din 
stăpânii casei. Era tocmni zi de sâmbătă. Don Issachar 
venea să-şi exercite drepturile şi să-şi arate dragostea. 

Capitolul IX 

CE S-A ÎNTÂMPLAT CU CUNIGUNDA, CU CANDID, 
CU MARELE INCHIZITOR ŞI CU UN EVREU 

Issachar asta era cel mai ţâfnos evreu din câţi au fost 
în Israel de la robia Babilonului până astăzi. 

— Căţea de galileană ce eşti, zise el, nu ti-i destul 
domnul inchizitor? Ce, şi puşlamaua asta trebuie să te 
împartă cu mine? 

Spunând asta scoase un pumnal pe care-l purta 
întotdeauna şi, fără să-şi închipuie că potrivnicul lui era 
înarmat, se repezi la Candid; numai că vestfalianul nostru 
căpătase de la babă odată cu straiele şi o sabie. Repede 
trase sabia şi, cu toate că era om foarte blând din fire, 
culcă pe israelit la pământ, la picioarele frumoasei 
Cunigunda. 

— Dumnezeule! strigă ea, ce ne facem acuma? Un 
bărbat ucis în casă la mine! Dacă vine vreun om al 
stăpânirii s-a isprăvit cu noi! 

— Dacă Pangloss n-ar fi spânzurat, spuse Candid, 
desigur că ne-ar sfătui ce să facem în cumpăna asta, 
fiindcă era mare filosof. In lipsa lui hai s-o întrebăm pe 
babă. 

Baba era foarte pricepută şi tocmai începuse să le 
dea un sfat când deodată se mai deschise o uşă. Era unu 
după miezul nopţii, începuse duminica. Ziua asta era a 
monseniorului  inchizitor. Intră şi vede pe Candid 
ciomăgitul cu sabia în mână, un mort întins pe duşumea, 
Cunigunda înspăimântată şi baba dând sfaturi. 

lată ce se petrecu în clipa asta în sufletul lui Candid 


şi ce se gândi el: „Dacă preasfântul ăsta strigă după ajutor, 
are să pună sigur să mă ardă; poate că face aşa şi cu 
Cunigunda; din porunca lui m-au bătut aşa de cumplit; mi-i 
rival; tot sunt pornit acuma pe omor, ce să mai stau la 
gânduri?” Raționamentul acesta fu limpede şi repede; deci, 
fără să mai lase timp inchizitorului să se dezmeticească, îl 
străpunse cu spada şi-l culcă lângă evreu. 

— Asta mai trebuia! zise Cunigunda. De-acuma nu 
mai avem nicio scăpare; o să fim excomunicați, ne-a sunat 
ceasul. Cum de-ai putut, tu care eşti aşa de blajin, să ucizi 
în două minute un evreu şi un preot? 

— Draga mea, răspunse Candid, când eşti 
îndrăgostit, gelos şi ciomăgit de Inchiziţie, nici nu ştii ce 
mai ajungi să faci! 

Baba luă atunci cuvântul şi spuse: 

— La grajd sunt trei cai andaluzi cu tot ce trebuie 
pentru călărie. Candid să se ducă şi să pună şaua pe ei. 
Doamna are moyadori şi diamante: să ne urcăm pe cai, cu 
toate că în ce mă priveşte eu pot să şed numai pe o bucă, 
şi să plecăm la Câdiz; afară e frumos şi nu-i nimic mai 
plăcut decât să călătoreşti noaptea pe răcoare. 

Candid într-o clipită pune şaua pe cai. Cunigunda, 
baba şi cu el fac treizeci de mile fără să se oprească, în 
timp ce ei erau departe, sfântă Hermandad soseşte; 
monseniorul e înmormântat într-o biserică frumoasă şi 
Issachar e aruncat la gunoi. 

Candid, Cunigunda şi cu baba ajunseseră acuma în 
orăşelul Avacena, în munţii Sierra-Morena; erau la un han 
şi vorbeau astfel între dânşii. 

Capitolul X 

CÂT ERAU DE NENOROCIŢI CANDID, CUNIGUNDA 
ŞI CU BABA CÂND AU AJUNS LA CADIZ ŞI CUM S-AU 
ÎMBARCAT 

— Oare cine mi-o fi furat banii şi diamantele? spunea 
plângând Cunigunda; cu ce-o să trăim acuma? ce-o să ne 
facem? unde mai găsesc eu inchizitori şi evrei care să-mi 


dea diamante şi bani? 

— Tare mă tem, spuse baba, că asta e isprava unui 
cuvios călugăr cordelier care era aseară la han la Badajos 
când eram şi noi. Să mă ierte Dumnezeu dacă greşesc dar 
ştiu că de două ori a intrat la noi în odaie şi a plecat cu 
mult înaintea noastră. 

— Pangloss, spuse Candid, mi-a demonstrat de multe 
ori că bunurile pământeşti sunt ale tuturor oamenilor 
deopotrivă şi că fiecare are acelaşi drept asupra lor. 
Potrivit acestor principii, călugărul ar fi trebuit totuşi să ne 
lase şi nouă măcar atâta cât ne trebuie ca să putem merge 
mai departe. Nu ne-a mai rămas chiar nimic, Cunigunda, 
frumoasa mea? 

— Nicio para, spuse ea. 

— Oare ce-i de făcut? zise Candid. 

— Să vindem un cal, spuse baba; eu am să mă urc la 
spatele domnişoarei, cu toate că nu pot să şed decât numai 
pe o bucă, şi aşa o să ajungem la Cádiz. 

În hanul la care trăseseră era şi un stareţ de 
benedictini; acesta cumpără calul, cu preţ ieftin. Candid, 
Cunigunda şi cu baba trecură prin Lucena, prin Chillao, 
prin Lebrixa şi ajunseră în sfârşit la Câdiz. Tocmai se 
pregătea o flotă şi se strângeau trupe ca să-i înveţe minte 
pe cuvioşii călugări iezuiţi din Paraguay, învinuiți că ar fi 
răzvrătit o hoardă de-a lor împotriva regilor Spaniei şi 
Portugaliei. Candid, care făcuse milităria la bulgari, dădu o 
probă de muştru bulgăresc în faţa generalului acelei 
armate firave la număr şi făcu asta cu atâta graţie, cu 
atâta iuţeală, cu atâta uşurinţă, demnitate şi agilitate, 
încât i se dădu îndată comanda unei companii de 
infanterie. lată-l deci căpitan. Se suie pe corabie cu 
domnişoara Cunigunda, cu baba, cu doi valeţi şi cu cei doi 
cai andaluzi care fuseseră ai marelui inchizitor al 
Portugaliei. 

În timpul călătoriei au tot vorbit despre filosofia 
bietului Pangloss. 


— Ne ducem acuma în altă lume, zicea Candid; cu 
siguranţă că aceea trebuie să fie lumea în care toate 
lucrurile merg bine; pentru că trebuie să mărturisim că, în 
lumea noastră de până acuma, am cam avut de ce să ne 
plângem atât în ce priveşte fizicul cât şi moralul. 

— Te iubesc din toată inima, spunea Cunigunda, dar 
mi-i sufletul cutremurat şi acufna de ceea ce ani văzut şi 
am suferit. 

— Lasă că are să fie bine, zicea Candid; uite şi marea 
în lumea asta nouă e mai bună decât mările Europei 
noastre; e mai blândă şi vânturile sunt mai statornice. Nu 
mai rămâne nicio îndoială că lumea nouă e cea mai bună 
lume cu putinţă. 

— Să dea Dumnezeu! spunea Cunigunda; am fost 
însă aşa de groaznic de nenorocită în lumea mea încât, 
aproape că nu mai am nicio speranţă. 

— Vă plângeţi, le spuse baba; dar voi n-aţi îndurat 
nenorocirile pe care le-am îndurat ou. 

Cunigunda începu să râdă şi crezu că baba glumeşte 
când pretinde că e mai nenorocită decât ea. 

— Vai! draga mea, îi spuse ea, dacă n-ai fost siluită 
de doi bulgari, dacă n-ai fost înjunghiată în pântece, dacă 
nu ţi s-au dărâmat două castele, dacă n-au fost omorâţi în 
faţa dumitale doi taţi şi două mame şi n-ai văzut cum doi 
iubiţi ai dumitale sunt bătuţi într-un autodafe, apoi nu văd 
cum ai putea să mă întreci; unde mai pui că m-am născut 
baroană cu şaptezeci şi două de spiţe în blazon şi am fost 
bucătăreasă. 

— Domnişoară, răspunse baba, dumneavoastră nu 
ştiţi din ce neam mă trag eu şi dacă v-aş arăta şozutul n-aţi 
mai vorbi aşa şi n-aţi judeca lucrurile aşa de repede. 


Cuvintele acestea stârniră o mare curiozitate în 
mintea Cunigundei şi a lui Candid. Baba începu să 
povestească aşa cum urmează. 

Capitolul XI POVESTEA BABEI 

N-am avut întotdeauna ochi tulburi şi cu pleoape 
înroşite; nasul meu nu mi-a ajuns întotdeauna până la 
bărbie şi n-am fost întotdeauna servitoare. Sunt fiica papei 
Urban al zecelea şi a prinţesei de Palestrina. Până la 
paisprezece ani am locuit într-un palat căruia toate 
castelele baronilor voştri nemti n-ar fi slujit nici de grajd; 
şi numai o rochie de-a mea făcea mai mult decât toate 
mândreţele Westfaliei. Creşteam, mă făceam din ce în ce 
mai frumoasă, mai gingaşă şi mai nurlie; toţi se îngrijeau 
să-mi facă plăcere, toţi mă respectau şi puneau în mine 
speranţe mari: de pe-atunci începusem să inspir dragoste, 
sânii mi se împlineau; şi ce sâni! albi, tari, ciopliţi ca sânii 
Venerei de Medici; şi ce ochi, ce pleoape! ce sprâncene 
negre! ce flăcări ardeau în ei şi întunecau cu strălucirea 
lor stelele, aşa cum îmi spuneau poeţii de prin partea 
locului. Slujnicele care mă îmbrăcau şi mu dezbrăcau 
cădeau în extaz când mă priveau din faţă sau din spate; şi 
toţi bărbaţii ar fi vrut să fie în locul lor. 

M-au logodit cu un prinţ suveran de Massa-Carrara. 
Şi ce prinţ! frumos ca şi mine, plin de gingăşie şi de nuri, 
strălucind de duh şi arzând de dragoste; l-am iubit cum 
iubeşti întâia oară, cu idolatrie, cu aprindere. Începură 
pregătirile de nuntă: erau de-o bogăţie şi de-o măreție 
nemaipomenită, tot timpul numai baluri, jocuri, opere 
bufe; şi toată Italia mi-a făcut sonete din care niciunul nu 
era izbutit. Mă apropiam de clipa care trebuia să mă facă 
fericită când o marchiză bătrână care fusese amanta 
prinţului meu îl pofti la dânsa, la o ceaşcă de ciocolată: nici 
n-au trecut două ceasuri după asta şi prinţul a murit în 
nişte chinuri groaznice; dar asta încă nu-i nimic. Mama, 
foarte necăjită, deşi mult mai puţin decât eram eu, se 
hotări să plece pe câtva timp din nişte locuri care ne 


umpleau de tristeţe. Avea o moşie foarte frumoasă lângă 
Gaeta; ne-am îmbarcat pe o galeră aurită ca altarul de la 
Sfântul Petru din Roma. În drum un corsar din Sale” se 
năpusteşte asupra noastră; soldaţii noştri se apără cum se 
apără soldaţii papei adică aruncă armele şi cad în 
genunchi cerând corsarilor iertare in articulo mortis. 

Piraţii îi despoaie pe toţi lăsându-i goi ca nişte 
maimuțe, şi pe mama la fel, şi tot aşa şi pe cameriste şi pe 
mine. E minunat lucru repeziciunea cu care domnii aceştia 
dezbracă lumea; m-a mirat însă mai mult decât orice că ne- 
au pus tuturor a degetul într-un loc în care noi femeile 
lăsăm să ni se pună de obicei numai canule. Ceremonia 
asta mi s-a părut foarte ciudată şi până când nu călătoreşti 
aşa judeci lucrurile. Am aflat însă în curând că ne-au făcut 
aşa ca să vadă dacă n-am ascuns acolo niscai diamante: e 
un obicei stabilit de multă vreme la naţiunile civilizate care 
au corăbii cu care străbat mările. Am mai aflat de pildă că 
domnii cavaleri de Malta fac asta întotdeauna când prind 
turci şi turcoaice; e o lege a dreptului ginţilor care n-a fost 
călcată niciodată. 

Nu vă mai spun cât de greu e pentru o prinţesă 
tânără să fie dusă roabă în Maroc cu mamă-sa. Vă 
închipuiţi ce am avut de îndurat în corabia piraţilor. Mama 
era încă foarte frumoasă; domnişoarele noastre de onoare 
şi chiar slujnicele noastre aveau mai mulţi nuri decât are 
toată Africa; iar eu eram fermecătoare, eram frumuseţea, 
gingăşia însăşi şi eram fecioară; dar n-am rămas aşa multă 
vreme; floarea asta care fusese hărăzită prinţului de 
Massa-Carrara mi-a fost smulsă de căpitanul piraţilor; era 
un harap groaznic şi credea că-mi face cu asta o mare 
cinste. A trebuit într-adevăr ca doamna prinţesă de 
Palestrina şi cu mine să fim zdravene ca să putem rezista 
la tot ce-am suferit până am ajuns în Maroc 1 Dar să lăsăm 
asta; astea-s lucruri aşa de obişnuite încât nici nu face să 


9 Oraş din Maroc al cărui port era pe vremuri un cuib de pirati (n. t.). 


mai vorbeşti de ele. 

Marocul înota în sânge când am sosit. Cincizeci de fii 
ai împăratului Muley-Ismail aveau fiecare partidul lui; asta 
stârnise cincizeci de războaie civile; se băteau negri cu 
negri, smoliţi cu smoliţi, mulatri cu mulatri. Era un măcel 
necontenit de la un capăt la celălalt al ţării. 

Abia ne-am scoborât din corabie şi nişte harapi dintr- 
un partid duşman aceluia din care făcea parte corsarul 
meu sau şi înfăţişat ca să-i ia prada. După diamante şi aur, 
noi eram ce avea el mai de preţ. Am văzut atunci o luptă 
aşa cum nu puteţi vedea în Europa. Oamenii de la 
miazănoapte n-au sânge aşa de aprins; nu sunt aşa de 
turbaţi după femei aşa cum sunt cei din Africa. Europenii 
voştri parcă au lapte în vine; vitriol, foc, curge în vinele 
locuitorilor din munţii Atlas şi din ţările vecine. S-au luptat 
cu înverşunarea leilor, a tigrilor şi a şerpilor din ţara lor, să 
s-aleagă care din ei va pune mâna pe noi. Un maur a 
apucat-o pe mama de braţul drept în timp ce locotenentul 
căpitanului meu o ţinea de braţul stâng; un soldat maur o 
apucă de un picior, unul din piraţii noştri de celălalt. 
Doamnele noastre se pomeniră aproape toate trase de câte 
patru soldaţi. Căpitanul meu mă ţinea ascunsă la spatele 
lui; era cu hangerul în mână şi ucidea pe toţi cei care îi 
înfruntau turbarea. Toate italiencele noastre şi mama au 
fost sfâşiate, tăiate, măcelărite de monştrii care se certau 
din pricina lor. Prizonierii tovarăşi cu mine, cei care îi 
prinseseră, soldații, mateloţii, harapii, smoliţii, albii, 
mulatrii, şi la urmă şi căpitanul meu, toţi au fost omorâţi, 
iar eu aproape moartă zăceam pe un morman de morţi. 
Scene de felul acesta se petreceau, după cum se ştie, cale 
de trei sute de poşte de jur-împrejur, dar nimeni nu uita să 
facă cele cinci rugăciuni pe zi poruncite de Mohamed. 

Mi-am făcut drum cu greu prin grămezile de cadavre 
pline de sânge şi m-am târât până la un portocal, pe malul 
unui pârâu care curgea pe-acolo. M-am prăbuşit la pământ 
de groază, de osteneală, de desperare şi de foame. N-a 


trecut mult şi simţurile mele copleşite fură cuprinse de 
somn, un somn care era mai mult un leşin. Zăceam aşa în 
starea asta de sfârşeală şi de nesimţire, între moarte şi 
viaţă, când m-am simţit deodată apăsată de ceva care se 
tot zbuciuma pe trupul meu. Am deschis ochii şi am văzut 
un om, alb şi chipeş, care ofta şi mormăia printre dinţi: O 
che sciagura d'essere senza €...! 

Capitolul XII URMAREA NENOROCIRILOR BABEI 

Mirată şi bucuroasă că aud limba ţării mele şi încă şi 
mai mirată de vorbele pe care le spunea omul acela, i-am 
spus că sunt nenorociri mai mari decât aceea de care se 
plângea el; i-am povestit în câteva cuvinte grozăviile pe 
care le îndurasem şi am căzut iar în nesimţire. El m-a luat 
şi m-a dus într-o casă din apropiere, m-a culcat, mi-a dat 
de mâncare, m-a servit, mi-a spus vorbe de mângâiere, 
mărturisindu-mi foarte măgulitor că nu mai văzuse femeie 
atât de frumoasă ca mine şi că niciodată nu-i păruse atât 
de rău că pierduse ceea ce nimeni nu mai putea să-i dea 
înapoi. 

— Eu sunt din Napoli, zise el; în fiecare an acolo se 
claponesc două, trei mii de copii; unii mor de asta, alţii 
capătă o voce mai frumoasă decât a femeilor iar alţii 
guvernează state!0. La mine operaţia asta a izbutit foarte 
bine şi am ajuns muzicant în capela doamnei prințese de 
Palestrina. 

— A mamei, am strigat eu. 

— A mamei dumitale i strigă el cu lacrimi în ochi. 
Cum? dumneata eşti prinţesa cea tânără pe care eu am 
crescut-o până la şase ani şi care de pe atunci făgăduia să 
fie tot aşa de frumoasă cum eşti? 

— Eu sunt; mama e la câteva sute de paşi de aici, 
tăiată în bucăţi, sub un morman de morți... 

I-am istorisit tot ce mi se întâmplase; mi-a povestit şi 
el întâmplările lui şi mi-a spus că fusese trimis de către o 


10 în italiană: 0, ce nenorocire să fii fără c...! (n.t.). 


putere creştină la regele Marocului ca să încheie cu acesta 
un tratat prin care i se furniza monarhului pulbere, tunuri 
şi corăbii ca să-l ajute să distrugă comerţul celorlalte 
puteri creştine. 

— Mi-am îndeplinit misiunea, spuse acel vrednic 
eunuc; acuma am să mă îmbarc la Ceuta şi am să te duc 
înapoi în Italia. Ma che sciagura d'essere senza €...! 

I-am mulţumit înduioşată până la lacrimi. El însă, în 
loc să mă ducă în Italia, m-a dus la Alger şi m-a vândut 
cleiului de-acolo. Abia am fost vândută şi ciuma aceea, 
care a făcut înconjurul-Africii, al Asiei şi al Europei, a 
izbucnit cu furie şi în Alger. Aţi văzut cutremure dar 
spuneţi-mi, domnişoară, aţi avut vreodată ciumă? 

— Nu, n-am avut, răspunse baroana. 

— Dacă aţi fi avut, zise baba, aţi spune că e mult mai 
cumplită decât un cutremur. În Africa e ceva foarte 
obişnuit. Am luat-o şi eu. Închipuiţi-vă ce situaţie pentru 
fata unui papă, în vârstă de cincisprezece ani, care numai 
în trei luni de zile îndurase sărăcia, robia, fusese siluită 
aproape în fiecare zi, văzuse pe mamă-sa tăiată în patru, 
îndurase foamea şi războiul şi acuma murea de ciumă în 
Alger! Totuşi n-am murit; dar eunucul meu şi cu cleiul şi 
aproape tot seraiul din Alger, toţi au pierit. 

După ce s-a mai potolit un pic urgia ciumei aceleia 
cumplite, robii cleiului au fost vânduți. Pe mine m-a 
cumpărat un negustor şi m-a dus la Tunis, acolo m-a 
vândut altui negustor care m-a vândut şi el la Tripoli; de la 
Tripoli am fost vândută cuiva din Alexandria, în Alexandria 
am fost iar vândută şi trimisă la Smirna, iar de la Smirna 
am ajuns la Constantinopol. Eram acuma a unui agă de 
ieniceri care nu mult după aceea a fost trimis să apere 
Azovul împotriva ruşilor care îl asediau. 

Aga, care era un om foarte galant, şi-a luat cu el tot 
seraiul şi ne-a băgat într-un fort pe malul mării, cu doi 
eunuci negri şi o Strajă de douăzeci de soldaţi. O mulţime 
de ruşi au pierit în lupte dar nici ei nu s-au lăsat şi ne-au 


plătit cu vârf şi îndesat. Azovul a fost trecut prin sabie şi 
foc, nu s-a ţinut seamă nici de sex, nici de vârstă. Numai 
fortul nostru mai rămăsese. Duşmanii au vrut mai întâi să 
ne înfometeze şi să ne silească să ne predăm. Cei douăzeci 
de ieniceri se juraseră însă că nu se vor preda niciodată. 
Când şi-au isprăvit merindele şi de frică să nu-şi calce 
jurământul au mâncat pe cei doi eunuci. După aceea s-au 
hotărât să mănânce şi femeile. 

Aveam un imam foarte credincios şi foarte milos. El 
le-a ţinut o predică foarte frumoasă şi i-a convins să nu ne 
ucidă chiar de tot. Le-a spus: 

— 'Tăiaţi numai câte o bucă fiecărei femei şi o să 
mâncaţi de minune; dacă o să mai trebuiască, peste câtăva 
vreme le-o tăiaţi şi pe cealaltă; cerul va ţine socoteală de-o 
faptă atât de bună şi voi o să aveţi ce mânca. 

Imamul ştia cum să vorbească şi i-a convins. Ni s-a 
făcut la toate operaţia asta groaznică. Imamul ne-a uns cu 
balsamul care se pune copiilor când îi taie împrejur; eram 
pe jumătate moarte. 

Nici n-au apucat bine să sfârşească ienicerii masa pe 
care le-o dădusem noi şi ruşii au şi sosit, de data asta în 
luntri. Niciun ienicer n-a scăpat cu viaţă. Chirurgi francezi 
sunt pretutindeni; era şi acolo unul, foarte priceput; ne-a 
îngrijit, ne-a vindecat şi am să-mi aduc aminte toată viaţa 
că, după ce rănile mi s-au închis, mi-a făcut propuneri. 
Tuturor de altfel ne-a spus să nu ne mâhnim, că lucrul 
acesta s-a mai întâmplat şi la alte asedii şi că asta era 
legea războiului. 

Îndată ce tovarăşele mele au putut să umble au fost 
duse la Moscova. Eu am căzut pe mâna unui boier care m- 
a făcut grădinăriţă şi care îmi dădea în fiecare zi câte 
douăzeci de lovituri de bici. Cum însă seniorul ăsta peste 
doi ani a fost tras pe roată împreună cu alţi treizeci de 
boieri pentru nu ştiu ce intrigă de curte, m-am folosit de 
împrejurarea asta şi am fugit. Am străbătut toată Rusia, 
am fost servitoare de cârciumă la Riga, pe urmă la 


Rostock, la Wismar, la Leipzig, la Kassel, la Utrecht, la 
Leyden, la Haga, Ja Rotterdam; am îmbătrânit în mizerie şi 
în ocară, numai cu o bucă şi amintindu-mi mereu că sunt 
fată de papă. De o sută de ori am vrut să mă omor dar n- 
am putut fiindcă îmi plăcea mereu viaţa. Slăbiciunea asta 
ridicolă e poate una din aplecările noastre cele mai 
nenorocite: este oare ceva mai prost pe lume decât să vrei 
să duci într-una o povară pe care în orice clipă ai vrea s-o 
arunci, să-ţi fie scârbă de fiinţa ta şi totuşi să ţii mereu la 
ea, să dezmierdăm şarpele care ne roade până când ne 
înghite inima? 

Am văzut în ţările prin care m-a mânat soarta şi în 
birturile în care am servit un număr nemaipomenit de 
oameni care îşi urau viaţa; n-am văzut însă decât numai 
doisprezece care au pus capăt de bunăvoie nenorocirii lor: 
trei negri, patru englezi, patru genevezi şi un profesor 
german pe care îl chema Robeckit. Acuma în urmă am 
ajuns servitoare la don Issachar iar el m-a pus pe lângă 
dumneata, frumoasa mea domnişoară; m-am legat de 
soarta dumitale şi m-am ocupat mai mult de treburile 
dumitale decât de-ale mele. Nu ţi-aş fi spus nimic de 
necazurile mele dacă nu m-ai fi stârnit şi dacă n-ar fi 
obiceiul pe corabie să povesteşti câte ceva şi să alungi 
urâtul. Eu am experienţă şi cunosc lumea. Uite: pune pe 
fiecare călător să-şi povestească viaţa şi dacă s-o găsi 
măcar unul care să nu-şi fi blestemat de nenumărate ori 
zilele şi care să nu-şi fi spus lui însuşi că e cel mai 
nenorocit om din lume, să mă arunci în apă cu capul în jos. 

Capitolul XIII 

CUM A FOST SILIT CANDID SĂ SE DESPARTĂ DE 
FRUMOASA CUNIGUNDA ŞI DE BABĂ 


11 Johann Robeck, născut la Calmar (Suedia) în 1672, s'a sinucis 
îneeîndu'se în Weser la Bremen în 1735. A scris o apologie a sinuciderii 
care a fost publicată în anul următor sub acest litiu: De morle voluntaria 
philosophorum el bonorum t'irorum, eliam Judaeoruni el Christianorum 
(n. t.). 


Frumoasa Cunigunda, după ce auzi povestea babei, îi 
dădu acesteia toată cinstea cuvenită unei persoane de 
rangul şi de însemnătatea ei. Făcu aşa cum îi spusese 
baba: puse pe toţi călătorii rând pe rând să-şi povestească 
viaţa. Şi ea şi Candid îşi dădură seama că baba avea 
dreptate. 

— Păcat, zise Candid, că înțeleptul Pangloss a fost 
spânzurat, împotriva obiceiului, într-un autodafe; ne-ar 
spune acuma o mulţime de lucruri minunate despre răul 
fizic şi răul moral care acopăr pământul şi marea iar eu m- 
aş încumeta să-i aduc respectuos câteva obiecţiuni. 

În timp ce unii şi alţii îşi istoriseau viaţa, corabia îşi 
urma drumul. Ajunseră la Buenos Aires. Cunigunda, 
căpitanul Candid şi cu baba se duseră la guvernator, don 
Fernando de lbaraa y Figueora y Mascarenes y Lampurdos 
y Suza. Acest senior era foarte mândru, aşa cum se cuvine 
să fie un om care purta atâtea nume. Vorbea cu lumea plin 
de un nobil dispreţ, era aşa de grozav cu nasul pe sus, 
ridica glasul atât de necruţător, îşi lua o mutră aşa de 
îngâmfată, umbla atât de ţanţoş, încât tuturor celor care îl 
salutau le venea să sară la el să-l bată. li plăceau grozav 
femeile. Când o văzu pe Cunigunda se gândi că nu era pe 
lume femeie mai frumoasă decât ea. Cel dintâi lucru pe 
care l-a făcut a fost să întrebe dacă e soţia căpitanului. 
Felul cum puse această întrebare îl sperie pe Candid. Nu 
îndrăzni să spună că era soţia lui pentru că într-adevăr nu 
era; nu-i venea nici să spună că era soră-sa pentru că nu-i 
era nici soră; şi cu toate că această minciună oficioasă 
fusese foarte la modă la cei vechi!? şi putea fi foarte de 
folos şi la cei moderni, sufletul lui era prea curat ca să 
nesocotească adevărul. 

— Domnişoara Cunigunda, zise el, e pe cale de a-mi 
face cinstea să se căsătorească cu mine şi rugăm pe 
excelenţa-voastră să ne fie naș. 


12 Voltaire fare aluzie la istoria lui Avrnam şi a Sarei, din Biblie (n. t.). 


Don Fernando de Ibarea y Figueora y Marscarenes y 
Lampurdos y Suza, resucindu-şi mustaţa, zâmbi amar şi 
dădu ordin căpitanului Candid să se ducă să-şi treacă 
compania în revistă. Candid execută ordinul. Guvernatorul 
rămase singur cu domnişoara Cunigunda. Îi spuse că o 
iubeşte cu patimă şi că a doua zi se va căsători cu ea în 
faţa altarului sau cum i-o plăcea ei. Cunigunda ceru un 
sfert de ceas ca să se gândească, să se sfătuiască cu baba 
şi să ia o hotărâre. 

Baba spuse Cunigundei: 

— Domnişoară, dumneata ai şaptezeci şi două de 
spiţe de nobleţe dar n-ai para chioară; numai o vorbă să 
spui şi eşti dintr-odată soţia celui mai mare senior al 
Americii de miazăzi şi care are pe lângă toate şi o mustață 
straşnică; ce rost are să faci pe credincioasa în dragoste? 
Ai fost siluită de bulgari, un evreu şi un inchizitor s-au 
bucurat de nurii dumitale. Necazurile dau anumite 
drepturi. Eu, ce să spun, dacă aş fi în locul dumitale, n-aş 
şovăi o clipă, m-aş mărita cu domnul guvernator şi l-aş 
căpătui pe domnul căpitan Candid. 

În vreme ce baba vorbea aşa, cu toată înţelepciunea 
pe care i-o dăduseră vârsta şi experienţa, în port intră o 
corabie mai mică; pe corabie erau un alcade şi nişte 
alguazili; iată ce se întâmplase. 

Bătrâna ghicise tocmai bine că un călugăr cordelier 
furase la Badajos banii şi giuvaiericalele Cunigundei, când 
aceasta trecuse fugară pe acolo împreună cu Candid. 
Călugărul voise să vândă câteva pietre scumpe dintre 
acelea unui giuvaiergiu. Acesta le cunoştea ca fiind ale 
marelui  inchizitor. Călugărul, înaintea  spânzurătorii, 
mărturisi că le furase: spuse de la cine şi ce drum luaseră 
cei de la care le şterpelise. Se ştia deja de fuga Cunigundei 
şi a lui Candid, Li se luă urma până la Câdiz. Se trimise, 
fără întârziere, o corabie după dânşii. Corabia ajunsese 
acum la Buenos Aires. Se răspândi vestea că a debarcat un 
alcade şi că ucigaşii marelui inchizitor erau urmăriţi. Baba 


cea înţeleaptă văzu într-o clipă ce era de făcut. 

— Nu poţi să fugi, spuse ea Cunigundei, dar nici nu ai 
de ce să te temi; nu dumneata l-ai omorât pe monsenior; şi 
de altfel guvernatorul te iubeşte şi nu are să dea voie 
nimănui să te maltrateze; aşa că, stai pe loc. 

După aceea se duse repede la Candid şi îi spuse: 

— Fugi repede, că dacă nu, peste un ceas ai să fii ars 
pe rug. 

Candid nu mai avea nicio clipă de pierdut; dar cum 
să se despartă de Cunigunda şi unde să fugă? 

Capitolul XIV 

CUM CANDID ŞI CACAMBO AU FOST PRIMIŢI LA 
IEZUIŢII DIN PARAGUAY 

Candid adusese de la Câdiz un valet aşa cum sunt 
mulţi pe coastele Spaniei şi în colonii. Era pe un sfert 
spaniol, născut în Tucuman din tată metis; fusese 
țârcovnic, paracliser, marinar, călugăr, hamal, soldat, 
lacheu. Îl chema Cacambo şi iubea pe stăpânul său fiindcă 
stăpânu-său era om bun. Puse repede şaua pe cei doi cai 
andaluzi. 

— Hai, stăpâne, să facem cum ne sfătuieşte baba; să 
plecăm şi să fugim fără să ne mai uităm înapoi. 

Candid izbucni în plâns: 

— O! draga mea Cunigunda! Să te părăsesc tocmai 
acuma când domnul guvernator vrea să ne fie naş! 
Cunigunda, tu, venită de la aşa de mare depărtare, ce-ai să 
te faci singură? 

— O să facă ce-o putea, spuse Cacambo; femeile se 
descurcă repede; Dumnezeu le-ajută. Noi deocamdată să 
fugim! _ 

— Dar unde vrei să mă duci? Încotro mergem? Ce-o 
să faccm fără Cunigunda? întrebă Candid. 

— Pe sfântul Iacob de Compostella! aţi venit aici ca 
să duceţi război împotriva iezuiţilor. Foarte bine, acuma 
hai să ducem război alături de ei. Eu cunosc drumurile pe- 
aici. Am să vă duc în ţara lor; au să fie încântați să aibă un 


căpitan care ştie muştrul bulgăresc; o să ajungeţi sus de 
tot; când nu-ţi merge bine într-o parte a lumii îţi găseşti 
norocul în altă parte. E foarte plăcut să vezi şi să faci 
lucruri noi. 

— Va să zică tu ai mai fost în Paraguay? spuse 
Candid. 

— Cum să nu! răspunse Cacambo. Am fost pedagog 
în colegiul din Assunci6n şi cunosc felul cum guvernează 
Ios padres!3 aşa cum cunosc străzile din Cádiz. Minunat 
lucru guvernarea lor! Statul are peste trei sute de leghe 
diametru şi e împărţit în treizeci de provincii. Los padres 
au tot, iar poporul nimic; e o capodoperă de rațiune şi 
dreptate. Eu drept să spun nu văd ceva mai dumnezeiesc 
decât los padres, care aici duc război cu regele Spaniei şi 
cu regele Portugaliei şi care în Europa spovedesc pe aceşti 
regi; care aici omoară pe spanioli iar la Madrid îi trimit în 
cer; lucrul acesta mă farmecă; să mergem; o să fiţi cel mai 
fericit om din lume. Ce mulţumiţi au să fie Jos padres când 
au să vadă că le soseşte un căpitan care ştie muştrul 
bulgăresc! 

Când ajunseră la prima barieră! Cacambo spuse 
santinelelor că un căpitan voia să vorbească cu 
monseniorul comandant. Se dădu de veste gărzii. Un ofiţer 
Paraguayan se aruncă la picioarele comandantului şi îi 
spuse despre ce era vorba. Candid şi Cacambo fură întâi 
dezarmaţi şi li se luară cei doi cai andaluzi. Trecură apoi 
printre două şiruri de soldaţi; comandantul era la celălalt 
capăt, cu tricorn în cap, cu rantia prinsă în brâu, cu sabia 
la şold, cu sulița în mână. Făcu un semn: Într-o clipă 
douăzeci şi patru de soldaţi înconjoară pe cei doi străini. 


13 In spaniolă: părinţii (călugări) (n. t.). 

14 lezuiţii din Paraguay nu lăsau pe indieni să comunice cu străini (n. 
t.). 

E vorba de Memoires pour servir a l'histoire des sciences et des beaux’ 
arts (Memorii menite să slujească istoriei ştiinţelor şi artelor), publicate 
de iezuiţi la Trevoux şi la Paris, de la 1701 la 1761 (n. t.). 


Un sergent le spune că trebuie să aştepte, că comandantul 
nu poate să vorbească cu dânşii, că preasfinţia-sa părintele 
provincial nu dă voie nici unui spaniol să deschidă gura 
decât numai în faţa lui şi nu-i dă voie să rămână mai mult 
de trei ceasuri în ţară. 

— Şi unde-i preasfinţia-sa părintele provincial? 
întrebă Cacambo. 

— A slujit liturghia şi-acuma e la paradă, răspunse 
sergentul, aşa că n-o să puteţi să-i sărutaţi pintenii decât 
peste trei ceasuri. 

— Bine, spuse Cacambo, dar domnul căpitan care nu 
mai poate de foame ca şi mine, nu-i spaniol, e german; n- 
am putea să mâncăm ceva până vine sfinţia-sa? 

Sergentul se duse să raporteze aceasta 
comandantului. 

— Foarte bine! spuse acesta; dacă-i german, atunci 
pot să stau de vorbă cu el; aduceţi-l la mine în umbrar. 

Imediat Candid e dus într-un boschet împodobit cu o 
foarte frumoasă colonadă de marmură verde poleită şi cu 
colivii mari în care erau papagali, colibri, păsări-muşte, 
bibilici şi alte o mulţime de păsări din cele mai rare. Masa 
era întinsă şi pe masă erau bucate straşnice şi farfurii de 
aur; şi în timp ce paraguayenii mâncau porumb în străchini 
de lemn, pe câmp, în bătaia soarelui, preasfinţia-sa 
părintele comandant intră în boschet. 

Era un tânăr foarte chipeş, cu faţa plină, destul de 
alb, rumen, cu sprâncenele ridicate, cu ochi vioi, cu 
urechile roşii, cu buzele ca purpura, mândru la înfăţişare 
dar cu o mândrie care nu era nici aceea a unui spaniol, nici 
a unui iezuit. Candid şi Cacambo îşi căpătară înapoi 
armele care le fuseseră luate precum şi cei doi cai 
andaluzi. Cacambo le dădu ovăz chiar lângă umbrar şi 
toată vremea fu cu ochii la ei de frica vreunei întâmplări 
neaşteptate. 

Candid sărută mai întâi poalele  rantici 
comandantului şi după aceea se aşezară la masă. 


— Va să zică sunteţi german? îl întrebă iezuitul în 
nemţeşte. 

— Da, sfinţia-voastră, răspunse Candid. 

Amândoi, rostind acestea, se uitară unul la altul cu o 
mare mirare şi o emoție pe care nu şi-o puteau stăpâni. 

— Şi din ce loc anume din Germania sunteţi? întrebă 
iezuitul. 

— Din scârboasa aceea de Westfalia, spuse Candid. 
M-am născut în castelul Thunder-ten-tronckh. 

— O! Doamne! chiar aşa să fie? strigă comandantul. 

— Ce minune! strigă Candid. 

— Dumneata eşti? spuse comandantul. 

— E chiar de necrezut! spuse Candid. 

Cad amândoi pe spate, apoi se îmbrăţişează şi 
lăcrimează din belşug. 

— Cum! chiar dumneavoastră sunteţi, 
preasfinţiavoastră? Dumneavoastră fratele frumoasei 
Cunigunda! Dumneavoastră care aţi fost ucis de bulgari, 
dumneavoastră fiul domnului baron, sunteţi acuma iezuit 
în Paraguay? Ce să spun, lumea e ciudată de tot! O, 
Pangloss, Pangloss, ce mulţumit ai fi acum dacă n-ai fi fost 
spânzurat! 

Comandantul făcu un semn şi sclavii negri şi 
paraguayani, care turnau de băut în pahare de cristal de 
stâncă, ieşiră îndată cu toţii. Mulţumi apoi de mii de ori lui 
Dumnezeu şi sfântului Ignatio. Îl strânse pe Candid în 
braţe; amândurora le curgeau lacrimile. 

— Aţi fi şi mai mirat, şi mai înduioşat, şi mai tulburat, 
zise Candid, dacă v-aş spune că domnişoara Cunigunda, 
sora dumneavoastră, care credeţi că a murit spintecată, 
trăieşte şi-i sănătoasă. 

— Unde e? 

— Nu prea departe de-aici, la domnul guvernator din 
Buenos Aires. lar eu venisem să mă războiesc cu 
dumneavoastră. 

Stătură aşa multă vreme de vorbă şi fiecare cuvânt 


pe care îl rosteau era încă un prilej să se minuneze de câte 
li se întâmplaseră. Tot sufletul li se avânta pe buze, le 
stătea s-asculte în urechi, le strălucea în priviri. Germani 
cum erau, s-au întins la mâncare şi băutură tot aşteptând 
să vină preasfinţia-sa părintele provincial. Comandantul 
vorbi astfel către iubitul său Candid. 

Capitolul XV 

CUM A UCIS CANDID PE FRATELE SCUMPEI SALE 
CUNIGUNDA 

— Toată viaţa am să ţin minte ziua aceea cumplita în 
care am văzut cum au omorât pe tata şi pe mama şi cum 
au siluit-o pe soră-mea. După ce bulgarii au plecat, soră- 
mea n-a mai fost găsită, iar mama, tata şi cu mine am fost 
puşi într-o căruţă împreună cu două servitoare şi trei copii, 
toţi ucişi, şi duşi ca să fim înmormântați la o capelă de 
iezuiţi la două poşte de castelul părinţilor mei. Un iezuit 
ne-a stropit cu agheasmă; era sărată grozav; câteva 
picături mi-au intrat în ochi; părintele a observat că 
pleoapele mi s-au mişcat; mi-a pus mâna la inimă şi a 
simţit că bate; m-au luat, m-au îngrijit şi peste trei 
săptămâni n-am mai avut nimic. După cum ştii, dragă 
Candid, eram foarte frumuşel; m-am făcut după aceea şi 
mai frumos; preasfinţia-sa părintele Croust, stareţul, a 
început să aibă faţă de mine o prietenie foarte tandră şi m- 
a făcut novice; după o bucată de vreme am fost trimis la 
Roma. Părintele general tocmai avea nevoie de tineri 
iezuiţi germani. Suveranii Paraguayului nu prea vor să 
primească la dânşii iezuiţi spanioli; preferă pe străini 
pentru că li se pare că-s mai ascultători. Părintele general 
mă socoti bun de trimis la lucru în acea vie sfântă. Am 
plecat împreună cu un polonez şi un tirolez. Cum am sosit, 
m-au şi cinstit cu un subdiaconat şi o locotenenţă. Acuma 
am ajuns colonel şi preot. Ne înfruntăm zdravăn cu trupele 
regelui Spaniei. Te asigur că vor fi excomunicate şi 
înfrânte. 

Providența te-a trimis ca să pe Iii de ajutor. Şi spune, 


e chiar aşa? soră-mea e la guvernatorul din Buenos Aires? 

Candid se jură că aşa era. Lacrimile începură iar să 
le curgă din belşug. Baronul într-una îl îmbrăţişa pe 
Candid şi-i spunea că e fratele şi salvatorul lui. 

— Ah, dragă Candid, poate că vom intra amândoi 
învingători în oraş, şi vom lua-o cu noi pe Cunigunda. 

— Asta e şi dorinţa mea, zise Candid; voiam tocmai 
să mă însor cu ea şi am şi acuma toată nădejdea că am să 
mă însor. 

— Tu, obraznicule! spuse baronul, să ai neruşinarea 
să te însori cu soră-mea care are şaptezeci şi două de spiţe 
de nobleţe! Cum îndrăzneşti să-mi spui mie una ca asta? 

Candid  încremeni auzind asemenea vorbe şi 
răspunse: 

— Preasfinte părinte, toate spiţele de nobleţe din 
lume nu înseamnă nimic aici; am smuls-o pe sora dumitale 
din braţele unui evreu şi ale unui inchizitor; ea are faţă de 
mine o mulţime de obligaţii şi vrea să se mărite cu mine. 
Maestrul Pangloss mi-a tot spus că oamenii sunt egali; aşa 
că neapărat am să mă însor cu dânsa. 

— Asta o să vedem noi, ticăloşiile! spuse iezuitul 
baron de Thunder-ten-tronckh şi îl lovi cu latul sabiei în 
obraz. 

Candid trase repede spada şi o înfipse până la mâner 
în pântecele baronului iezuit. Dar după ce o scoase 
aburind de sânge, începu să se tânguie: 

— Vai, Doamne! zise el, am omorât pe vechiul meu 
stăpân, pe prietenul şi cumnatul meu. Eu sunt cel mai bun 
om din lume şi iaca am ucis până acuma trei oameni şi din 
aceştia doi erau preoţi. 

Cacambo, care stătea de strajă la uşa boschetului, 
veni în fugă, să vadă ce s-a întâmplat. 

— Acuma nu ne mai rămâne decât să ne vindem 
scump pielea, îi spuse stăpânu-su; au să vină şi au să ne 
găsească aici, trebuie să ne apărăm şi să murim cu arma în 
mână. 


Gacambo, care văzuse el multe în viaţa lui, nu-şi 
pierdu cumpătul. Luă rantia de iezuit pe care o purta 
baronul, îl îmbrăcă cu ea pe Candid, îi dădu şi pălăria 
mortului şi îl urcă în şa. Toate acestea au fost făcute într-o 
clipă. 

— Şi acuma la galop, stăpâne; toţi au să creadă că 
sunteţi un iezuit care se duce să dea nişte ordine. Până să 
ne ia urma, trecem graniţa. 

Nici n-apucă să spună asta şi o şi luă la galop 
strigând în spaniolă: 

— Faceţi loc că trece preasfinţia-sa părintele colonel! 

Capitolul XVI 

CE S-A ÎNTÂMPLAT CELOR DOI CĂLĂTORI CU 
DOUĂ FETE, DOUĂ MAIMUŢE ŞI SĂLBATICII ZIŞI 
OREIONI 

Candid şi cu valetul lui trecuseră graniţa şi în tabără 
nimeni nu ştia încă de moartea iezuitului german. 
Cacambo care se gândea la toate avusese grijă să-şi umple 
raniţa cu pâine, cu Ciocolată, cu şuncă, cu fructe şi câteva 
urcioare de vin. Se înfundară cu caii lor andaluzi într-un 
ţinut necunoscut în care nu găsiră niciun drum. Ajunseră 
în sfârşit la o câmpie frumoasă acoperită cu iarbă şi 
brăzdată de pâraie. Călătorii noştri s-au oprit să lase caii 
să pască. Cacambo spuse lui stăpânu-su că ar fi bine să 
mănânce ceva şi fără să mai aştepte începu să îmbuce. 

— Cum vrei tu, zise Candid, să mănânc şuncă acum, 
când am omorât pe fiul domnului baron şi mă văd osândit 
să 11-O mai văd niciodată pe Cunigunda? La ce o să-mi 
slujească să-mi prelungesc o viaţă nenorocită, o dată ce va 
trebui să-mi târăsc zilele departe de dânsa, plin de 
mustrări de cuget şi de deznădejde? Şi ce-o să spună oare 
Jurnalul din Trevoux1? 

Vorbind astfel, începu totuşi să mănânce. Soarele 
asfinţea. Cei doi călători rătăciţi auziră deodată nişte 
țipete, parcă de femeie. Nu-şi puteau da seama dacă erau 
ţipete de durere sau de bucurie; se ridicară totuşi în grabă 


plini de neliniştea şi de alarma pe care în locuri 
necunoscute ţi le stârneşte orice lucru. Strigătele acelea 
porneau de la două fete în pielea goală care alergau uşurel 
prin iarbă în timp ce doi maimuţoi le fugăreau şi le muşcau 
de buci. Candid fu cuprins de milă. La bulgari învățase să 
ochească bine; ar fi nimerit o alună într-un tufiş fără să 
atingă frunzele. Repede îşi ia din spate puşca lui spaniolă 
cu două ţevi, trage şi omoară maimuţoii. 

— Mulţumesc lui Dumnezeu, dragă Cacambo, că am 
scăpat de primejdie pe bietele fete: dacă am săvârşit un 
păcat că am ucis un inchizitor şi un iezuit, mi-am 
răscumpărat greşeala scăpând de la moarte pe fetele 
astea. Poate c-or fi nişte domnişoare nobile şi atunci să ştii 
că întâmplarea asta o să ne fie de mare folos. 

Voia să mai spună ceva dar limba i se înţepeni când 
văzu cum cele două fete se reped şi iau în braţe pe cei doi 
maimuţoi, îi strâng la piept cu duioşie, izbucnesc în plâns 
şi umplu văzduhul de strigăte de durere. 

— Nu m-aşteptam la atâta bunătate sufletească, 
spuse el în sfârşit lui Cacambo care la rândul lui spuse: 

— Straşnică treabă aţi făcut, stăpâne! Aţi omorât pe 
amanţii acelor domnişoare. 

— Amanţii lor! nu se poate! râzi de mine, Cacambo! 
cum să cred una ca asta? 

— Stăpâne, zise Cacambo, dumneavoastră 
întotdeauna vă miraţi de tot ce se întâmplă; de ce vi se 
pare aşa de ciudat că în unele ţări maimuţoii plac 
cucoanelor? Sunt şi ei pe un sfert oameni aşa cum sunt eu 
pe un sfert spaniol. 

— Vai, zise Candid, îmi aduc aminte că magistrul 
Pangloss spunea că mai demult s-au întâmplat de astea şi 
că din împerecheri de felul ăsta au ieşit egipani, fauni şi 
satiri, iar câţiva oameni de seamă din antichitate au şi 
văzut asemenea fiinţe; dar eu ziceam că astea ar fi numai 
poveşti. 

— Acuma aţi putut să vă convingeţi, spuse Cacambo, 


că e adevărat şi aţi văzut la ce se dedau persoanele care n- 
au primit o anumită educaţie; acuma însă tare mi-e frică să 
nu sară la noi cucoanele acelea şi să nu ne facă de 
petrecanie. 

Aceste temeinice refleţii făcură pe Candid să plece 
de-acolo şi să se înfunde în pădure. Aici, după ce au 
blestemat pe inchizitorul Portugaliei, pe guvernatorul din 
Buenos Aires şi pe baron, au cinat, apoi s-au culcat pe 
muşchi şi au adormit. Când s-au trezit au simţit deodată că 
nu se mai puteau mişca: cauza era că în timpul nopţii 
oreionii, băştinaşii acelor locuri, cărora cele două fete le 
dăduseră de ştire de ceea ce făcuseră Candid şi cu 
Cacambo, îi legaseră pe amândoi cu funii făcute din coajă 
de copac. În jurul lor erau vreo cincizeci de oreioni goi, 
înarmaţi cu săgeți, cu măciuci şi securi de cremene. Unii 
stăteau pe lângă un cazan în care fierbea nişte apă, alţii 
pregăteau câteva frigări şi toţi strigau: 

— E un iezuit! e un iezuit! avem să ne răzbunăm şi o 
să mâncăm straşnic! o să mâncăm carne de iezuit! 

— V-am spus eu, stăpâne, strigă cu mâhnire 
Cacambo, că fetele ecelca au să ne joace festa? 

Candid zărind cazanul şi frigările strigă: 

— Să ştii că au să ne frigă şi au să ne fiarbă. Vai, ce- 
ar zice oare maestrul Pangloss dacă ar vedea cum e 
alcătuită natura pură? Toate or fi bune dar trebuie să spun 
că e trist lucru să pierzi pe domnişoara Cunigunda şi să fii 
pus în frigare de nişte oreioni. 

Cacambo îşi ţinea întotdeauna firea. 

— Nu pierdeţi speranţa, spuse el nemângâiatului 
Candid; eu ştiu puţin limba celor de pe-aici şi am să 
vorbesc cu ei. 

— Da, da, numaidecât, zise Candid; spune-le că e 
lucru groaznic şi inuman să fierbi şi pe fpişi oameni şi că 
asta nu e creştineşte de loc. 

— Domnilor, spuse Cacambo, dumneavoastră vreţi să 
mâncaţi un iezuit. Foarte bine; nimic nu-i mai drept decât 


să-ţi tratezi astfel duşmanii. Într-adevăr dreptul natural ne 
învaţă să omorâm pe aproapele nostru şi lucrul acesta se 
face pe toată faţa pământului. Dacă noi nu ne folosim de 
acest drept asta e din cauză că avem şi altceva de mâncat; 
dumneavoastră însă n-aveţi mijloacele pe care le avem noi: 
desigur că e mai bine să-ţi mănânci duşmanii decât să laşi 
corbilor şi ciorilor roadele izbânzii tale. Eu, însă, domnilor, 
nu cred că dumneavoastră vreţi să vă mâncaţi şi prietenii. 
Uite, acuma sunteţi convinşi că o să puneţi în frigare un 
iezuit dar cel pe care vreţi să-l frigeţi e tocmai apărătorul 
dumneavoastră, e duşmanul duşmanilor dumneavoastră. 
Eu sunt de baştină de-aici din ţară; dumnealui pe care-l 
vedeţi e stăpânul meu şi nu numai că nu e iezuit dar chiar 
a omorât pe un iezuit şi i-a luat straiele. Asta v-a înşelat. 
Ca să verificaţi ce spun luaţi-i rantia, duceţi-vă cu ea la 
graniţa ţării conduse de los padres şi întrebaţi dacă 
stăpânul meu a ucis sau nu un ofiţer iezuit. N-o să zăboviţi 
mult. O să ne mâncaţi după aceea dacă o să vedeţi că v-am 
spus minciuni. Dar dacă ce v-am spus e adevărat, 
dumneavoastră cunoaşteţi prea bine principiile dreptului 
public, obiceiurile şi legile, ca să nu ne daţi drumul. 

Oreionii se gândiră că aceste vorbe sunt foarte 
cuminţi. Trimiseră pe doi mai răsăriţi dintre ei să vadă 
care-i adevărul. Cei doi trimişi îşi îndepliniră misiunea cu 
pricepere şi se întoarseră în curând aducând veşti bune. 
Oreionii dezlegară pe cei doi prizonieri, se purtară bine cu 
ei, le oferiră fete, le dădură de mâncat şi de băut şi îi 
însoţiră până la hotare strigând veseli: „Nu-i iezuit! nu-i 
iezuit!” 

Candid nu se mai sătura minunându-se de felul cum 
scăpaseră. 

— Ce popor! zicea el, ce oameni! ce obiceiuri! Dacă 
n-aş fi avut norocul să străpung cu spada pe fratele 
domnişoarei Cunigunda aş fi fost mâncat fără nicio 
îndoială. Oricum însă, natura pură e bună fiindcă oamenii 
aceştia, în loc să mă mănânce, s-au purtat cu mine foarte 


bine îndată ce-au aflat că nu-s iezuit. 

Capitolul XVII 

SOSI HE A LUI CANDID A VALETULUI SĂU ÎN 
ELDORADO ŞI CE-AU VĂZUT ACOLO 

Când au ajuns la graniţele oreionilor, Cacambo spuse 
lui Candid: 

— După cum vedeţi, emisfera asta nu-i mai bună 
decât cealaltă; eu zic ca să ne întoarcem în Europa cât mai 
repede. 

— Cum să ne întoarcem? zise Candid, şi unde să ne 
ducem? Dacă mă întorc în ţară la mine, dau de bulgari şi 
de abari care se bat între ei şi omoară pe cine întâlnesc; 
dacă mă întorc în Portugalia sunt ars pe rug; dacă 
rămânem aici putem în orice clipă să fim puşi la frigare. Şi 
cum să mă hotărăsc să plec din acea parte a lumii în care e 
domnişoara Cunigunda? 

— Hai să mergem la Cayenne, zise Cacambo. Acolo o 
să găsim francezi, că francezii umblă în toate părţile. Poate 
că au să ne ajute, şi poate că Dumnezeu o să aibă milă de 
noi. 

Nu era uşor să ajungi la Cayenne. Ştiau încotro 
trebuie să se îndrepte; dar munţi, fluvii, prăpăstii, bandiți 
şi sălbatici alcătuiau în toate părţile nişte cumplite 
obstacole. Caii le-au murit de oboseală, merindele s-au 
isprăvit; o lună întreagă s-au hrănit cu fructe sălbatice. 
Ajunseră în sfârşit la un râu care curgea printre cocotieri. 
Vederea acestora îi învioră şi le dădu speranţă. 

Cacambo care avea întotdeauna, ca şi baba, sfaturi 
bune la îndemână îi spuse lui Candid: 

— Suntem istoviţi, nu mai putem umbla. Uite colo pe 
mai o luntre, s-o umplem cu nuci de cocos, să ne suim în ea 
şi să ne lăsăm în voia apei; un râu duce întotdeauna 
undeva unde sunt oameni. Dacă n-om găsi lucruri plăcute, 
o să găsim în orice caz lucruri noi. 

— Da, să mergem, zise Candid, şi Providența să ne 
ajute! 


Merseră aşa câteva leghe printre maluri când 
înflorite, când sterpe, când netede, când râpoase. Râul se 
făcea tot mai lat. De la o vreme se pierdu pe sub o boltă de 
stânci înfiorătoare care se înălţau piuă la cer. Cei doi 
călători se lăsară cu îndrăzneală duşi de valuri pe sub acea 
boltă. Fluviul, care aici se îngustase, îi purtă cu o 
repeziciune şi un zgomot cumplit. După douăzeci şi patru 
de ceasuri văzură iar lumina zilei; luntrea lor însă se 
sparse de stânci; trebuiră să se târască din piatră în piatră 
o bună bucată de drum; în sfârşit în faţa lor se deschise o 
zare nemăsurată, mărginită de nişte munţi de neurcat. 
Locurile din preajmă erau cultivate şi pentru plăceri şi 
pentru nevoi; pretutindeni ceea ce era de folos era şi 
plăcut. Drumurile erau înţesate sau mai degrabă 
împodobite de trăsuri care erau făcute dintr-un material 
strălucitor şi în care şedeau bărbaţi şi femei de-o 
frumuseţe ciudată; la trăsuri erau înhămate nişte oi roşii 
care alergau mai iute decât cei mai frumoşi cai din 
Andaluzia, din Tetuan şi din Maguinez. 

— Asta-i o ţară, zise Candid, mai straşnică decât 
Westfalia. 

Intrară în cel dintâi sat pe care-l întâlniră în drum. La 
marginea satului câţiva copii îmbrăcaţi în haine de brocart 
aurit, toate rupte, se jucau în bombiţe. Cei doi călători din 
cealaltă parte a lumii se opriră şi se uitară cu plăcere la 
dânşii: bombiţele erau destul de mari, galbene, roşii, verzi, 
şi aruncau sclipiri neobişnuite. Călătorii luară în mâini 
câteva din ele; toate erau numai aur, numai smaralde şi 
rubine, dintre care chiar unul singur ar fi alcătuit cea mai 
frumoasă podoabă a tronului marelui Mogol. 

— Băieţii aceştia, zise Cacambo, trebuie să fie copiii 
regelui. 

În clipa asta veni învățătorul satului şi-i chemă la 
şcoală. 

— Ăsta, spuse Candid, e magistrul familiei regale. 

Golănaşii lăsară jocul şi aruncară pe jos bombiţele. 


Candid le culege, fuge după învăţător şi i le întinde 
respectuos, dându-i să înţeleagă prin semne că alteţele lor 
regale şi-au uitat aurul şi pietrele scumpe. Învățătorul 
satului, zâmbind, le luă şi le zvârli pe jos, se uită o clipă 
foarte mirat la Candid şi îşi văzu de drum. 

Călătorii culeseră iar de pe jos aurul, rubinele şi 
smaraldele. 

— Ce-o fi şi asta? strigă Candid. Straşnic de 
binecrescuţi trebuie să mai fie copiii de regi în ţara asta 
dacă sunt învăţaţi să dispreţuiască aurul şi pietrele 
scumpe! 

Cacambo era şi el tot aşa de mirat ca şi Candid. 
Ajunseră la o casă. Era clădită ca un palat din Europa. O 
mulţime de oameni erau la uşă şi încă şi mai mulţi 
înăuntru. Se auzea o muzică foarte plăcută şi mirosea a 
mâncare bună. Cacambo se apropie de uşă şi auzi 
vorbindu-se peruviana; asta era şi limba lui; doar toată 
lumea ştie că era din Tucuman, dintr-un sat în care numai 
limba asta se vorbea. 

— Am să vă slujesc de tălmaci, spuse el lui Candid; 
hai să intrăm, că e un birt. 

Cum au intrat i-au şi întâmpinat doi chelneri şi două 
chelneriţe îmbrăcaţi toţi în haine muiate în fir şi cu părul 
strâns în panglici şi îi poftiră să se aşeze la masă. S-au 
servit patru supe felurite, fiecare cu câte doi papagali 
fripţi, un condor rasol, care cântărea vreo două sute de 
livre, apoi două maimute fripte foarte gustoase, trei sute 
de colibri pe o farfurie şi şase sute de păsări-muşte pe alta; 
pe urmă nişte tocane straşnice şi nişte prăjituri minunate; 
toate în farfurii lucrate dintr-un soi de cristal de stâncă. 
Chelnerii şi chelneriţele birtului turnau de băut tot felul de 
licori făcute din trestie de zahăr. 

Mesenii erau în cea mai mare parte negustori şi 
cărăuşi, toţi foarte politicoşi. Puseră câteA a întrebări lui 
Cacambo, cu cea mai mare discreţie, şi răspunseră la 
întrebările acestuia în aşa fel încât să fie mulţumit. 


După ce isprăviră de mâncat, Cacambo se gândi, ca 
şi Candid, că o să-şi plătească bine partea aruncând pe 
masă două bucăţi de aur din cele pe care le adunase de pe 
jos; hangiul şi hangiţa izbucniră în râs ţinându-se de 
coaste. Când sfârşiră cu râsul, hangiul le spuse: 

— Acuma am văzut, domnilor, că sunteţi străini. Noi 
pe-uici nu prea suntem obişnuiţi cu străini. lertaţi-ne că 
am început să râdem când aţi vrut să ne plătiţi cu 
pietricele de astea care se găsesc la noi pe toate 
drumurile. Desigur că n-aveţi monedă de-a noastră, dar 
nici n-aveţi aici nevoie de bani ca să staţi la masă. Toate 
hanurile au fost înfiinţate ca să fie de folos negustorilor şi 
sunt plătite de stat. Aici aţi mâncat mai prost fiindcă e sat; 
în altă parte însă o să fiţi primiţi aşa cum se cuvine. 

Cacambo traducea ce spunea hangiul iar Candid 
asculta şi el cu aceeaşi admiraţie şi cu aceeaşi uimire cu 
care prietenul său Cacambo traducea. 

— Ce ţară o fi asta, se întrebau ei unul pe altul, de 
care nimeni pe pământ nu ştie şi în care natura e aşa de 
deosebită faţă de natura de la noi? Desigur că asta e ţara 
în care toate merg bine; fiindcă trebuie să fie pe undeva şi 
o ţară de felul acesta. Şi, orice ar fi zis maestrul Pangloss, 
eu de multe ori mi-am dat seama că în Westfalia toate 
mergeau prost. 

Capitolul XVIII CE-AU VĂZUT ÎN ELDORADO 

Cacambo începu să-l întrebe pe hangiu tot felul de 
lucruri dar acesta îi spuse: 

— Eu nu prea ştiu mare lucru şi nici n-am nevoie 
fiindcă îmi merge foarte bine şi aşa; este însă aici un 
bătrân care a fost pe vremuri la Curte şi e omul cel mai 
învăţat din ţară şi totodată foarte prietenos. 

Îl duse pe Cacambo la bătrânul acela. Candid acum 
nu mai juca decât un rol secundar şi îşi însoțea valetul. 
Intrară într-o casă foarte simplă, fiindcă uşa era numai de 
argint şi lambriurile odăilor nu erau decât de aur dar 
lucrate cu atâta gust că nici cele mai bogate lambriuri nu 


le-ar fi întrecut. Vestibulul nu era încrustat decât doar cu 
rubine şi smaralde; dar felul în care erau orânduite toate 
cumpănea tocmai bine această nemaipomenită 
simplicitate. 

Bătrânul primi pe cei doi străini şezând pe o sofa cu 
saltele de puf de colibri şi îi cinsti cu licori în pahare de 
diamant; după aceea le răspunse astfel la ceea ce voiau să 
afle: 

— Am o sută şaptezeci şi doi de ani şi am auzit de la 
tata, scutier al regelui, despre următoarele revoluţii care s- 
au întâmplat în Peru şi la care a fost şi el martor. Țara în 
care suntem este vechea patrie a incaşilor care au avut 
neprevederea să iasă din ţinuturile lor şi să supună o parte 
din lume dar care au fost doborâţi de spanioli. 

Regii din familia lor care au rămas în ţara lor de 
baştină au fost mai înţelepţi: au poruncit, cu 
consimţământul naţiunii, ca niciun locuitor să nu mai iasă 
niciodată din ţărişoara noastră; în acest chip am putut să 
ne păstrăm inocenţa şi fericirea. Spaniolii n-au ştiut 
niciodată prea bine ce-i cu ţara asta şi i-au zis Eldorado şi 
un englez pe care îl chema Raleigh chiar a şi ajuns, acum 
vreo sută de ani, până pe aproape; dar cum suntem 
înconjurați de stânci şi de prăpăstii greu de trecut am 
scăpat până azi de lăcomia naţiunilor Europei care sunt, 
nu ştiu de ce, foarte ahtiate după pietrele şi după tina 
pământului nostru, în aşa hal încât ar fi în stare să ne 
ucidă pe toţi. 

Stătură mult de vorbă; vorbiră despre forma de 
guvernământ, despre obiceiurile locului, despre femei, 
despre spectacolele publice, despre arte. La urmă Candid, 
căruia tot îi mai plăcea metafizica, îl întrebă prin 
mijlocirea lui Cacambo dacă ţara asta avea o religie. 

Bătrânul se înroşi puţin. 

— Cum să n-avem? zise el. Mai poate fi vreo îndoială? 
Credeţi că suntem atât de ingraţi? 

Cacambo întrebă respectuos ce religie este în 


Eldorado. 

Bătrânul se înroşi iar. 

— Pot fi oare mai multe religii? spuse el. Religia 
noastră este, cred, religia tuturor a; slăvim pe Dumnezeu 
de dimineaţa până seara. 

—  Slăviţi un singur Dumnezeu? întrebă Cacambo, 
care slujea mereu de tălmaci îndoielilor lui Candid. 

— Fără îndoială că numai unul, că doar nu sunt nici 
doi, nici trei, nici patru. După cum văd, oamenii din lumea 
dumneavoastră pun nişte întrebări foarte ciudate. 

Candid nu mai contenea cu întrebările. Voi acum să 
ştie cum se roagă oamenii lui Dumnezeu în Eldorado. 

— Nu ne rugăm lui, spuse vrednicul înţelept; nu 
avem nimic de cerut de la dânsul; ne-a dat tot ce ne 
trebuie şi noi îi mulţumim mereu. 

Candid vru să vadă nişte preoţi şi întrebă unde îi 
poate găsi. Bătrânul zâmbi: 

— Dragii mei, zise el; aici toţi suntem preoţi. Regele 
şi toţi capii de familie cântă cântece de slavă în fiecare 
dimineaţă, cu mare solemnitate; şi cinci sau şase mii de 
muzicanti îi acompaniază. 

— Cum? nu aveţi călugări care sunt profesori, care se 
ceartă, care guvernează, care uneltesc şi pun să fie arşi pe 
rug pe cei care nu-s de părerea lor? 

— Ar trebui să fim nebuni, zise bătrânul. Noi toţi aici 
avem aceleaşi convingeri şi nu pricepem deloc ce vreţi să 
spuneţi cu călugării dumneavoastră. 

Candid la toate aceste vorbe se minuna grozav şi se 
gândea: „Asta nu seamănă de loc cu ceea ce se întâmpla în 
Westfalia şi în castelul domnului baron; dacă prietenul 
nostru Pangloss ar fi fost în Eldorado n-ar mai fi spus că 
Thunder-ten-tronckh era tot ce poate fi mai bun pe lume; 
asta înseamnă că trebuie numaidecât să călătoreşti şi să 
vezi lumea. 

După ce au stat pe îndelete de vorbă, bătrânul puse 
să înhame o caleaşcă cu şase berbeci şi dădu călătorilor 


doisprezece slujitori ca să-i conducă la Curte. 

— Să mă iertaţi, le spuse el, că din cauza vârstei mele 
trebuie să mă lipsesc de cinstea de-a vă însoţi, llegele o să 
vă primească în aşa fel, încât n-o să fiţi nemulţumiţi şi veţi 
fi îngăduitori cu obiceiurile ţării dacă unele din ele n-au să 
vă placă. 

Candid şi Cacambo se urcară în caleaşcă. Cei şase 
berbeci zburau, nu altceva, şi nici patru ceasuri n-au trecut 
şi au ajuns la palatul regelui care era aşezat la un capăt al 
capitalei. Portalul era înalt de două sute douăzeci de coti şi 
lat de o sută; e cu neputinţă de spus din ce materie era 
făcut. Chiar numai de-aici se vede ce superioritate 
nemaipomenită avea materia aceea faţă de pietrele şi 
nisipul cărora noi le spunem aur şi nestemate. 

Douăzeci de fete frumoase din garda palatului 
întâmpinară pe Candid şi pe Cacambo când se dădură jos 
din caleaşcă, îi duseră la baie, apoi îi îmbrăcară în nişte 
mantii ţesute din puf de colibri; pe urmă marii ofiţeri şi 
marile ofiţere ale coroanei îi duseră la odăile majestăţii. 

— Sale, trecând printre două şiruri de câte o mie de 
muzicanți fiecare, aşa cum e obiceiul pe-acolo. Când 
ajunseră aproape de sala tronului, Cacambo întrebă pe un 
mare ofiţer cum trebuia să salute pe majestatea-sa: să se 
arunce în genunchi sau cu burta la pământ? să-şi pună 
mâinile pe cap sau la spate? să sărute lespezile sălii? In 
sfârşit, care era ceremonia obişnuită? 

— Obiceiul, spuse marele ofiţer, este să îmbrăţişezi 
pe rege şi să-l săruţi pe amândoi obrajii. 

Candid şi (Cacambo luară pe după gât pe 
majestateasa şi acesta îi pofti politicos la masă. 

Până la vremea mesei se duseră prin oraş să se 
plimbe. Văzură edificii publice înalte până la nori, pieţe 
împodobite cu o mulţime de coloane, fântâni cu apă 
limpede, fântâni cu apă roză, adică cu licori de trestie de 
zahăr, care curgeau necontenit în mijlocul unor pieţe largi, 
pardosite cu un fel de pietre scumpe, ce răspândeau un 


miros ca de cuişoare şi scorţişoară. Candid vru să viziteze 
curtea de justiţie şi curtea supremă. i se spuse că nu există 
tribunale şi că procese nu sunt. Întrebă dacă sunt închisori 
şi i se răspunse că nu. Ceva care l-a mirat şi mai mult şi i-a 
făcut cea mai mare plăcere a fost palatul ştiinţelor în care 
văzu o galerie lungă de două mii de paşi plină toată de 
aparate de calculat şi de fizică. 

După ce cutreierară astfel toată amiaza cam a mia 
parte din oraş, se întoarseră la rege. Candid se aşeză la 
masă între majestatea-sa, valetul său Cacambo şi mai 
multe doamne. Niciodată nu s-a mâncat mai bine şi nimeni 
n-a avut vreodată atâta haz la masă cât a avut majestatea- 
sa. Cacambo traducea lui Candid vorbele de duh ale 
regelui şi acestea, deşi traduse, rămâneau tot vorbe de 
duh. De multe lucruri se minunase Candid dar de asta 
poate mai mult decât de orice. 

Petrecură acolo vreo lună. Candid mereu îi spunea lui 
Cacambo: 

— Da, bineînţeles, castelul în care m-am născut nu 
face cât ţara asta în care suntem acuma; dar, oricum ar fi, 
domnişoara Cunigunda nu-i aici iar dumneata desigur că ai 
o iubită în Europa. Dacă rămânem aici o să fim doar aşa 
cum sunt ceilalţi; pe când, dacă ne întoarcem în lumea 
noastră numai cu douăsprezece oi încărcate cu pietricele 
din Eldorado, avem să fim mai bogaţi decât toţi regii 
împreună, n-o să ne mai temem de niciun inchizitor şi o să 
putem s-o luăm pe domnişoara Cunigunda. 

Vorbele acestea fură pe gustul lui Cacambo, aşa de 
tare le place oamenilor să umble forfota, să se îngâmfe 
faţă de ai lor şi să se laude cu ce-au văzut în alte părţi 
încât cei doi fericiţi se hotărâră să nu mai fie fericiţi şi să 
ceară voie majestăţii-sale să plece. 

— Faceţi o prostie, le spuse regele. Eu ştiu că ţara 
mea nu-i grozavă; dar când vezi că îţi merge bine undeva 
trebuie să rămâi acolo. Desigur că eu n-am dreptul să 
opresc pe străini şi să-i ţin aici; asta e o tiranie care nu-i 


nici în obiceiurile noastre, nici în legile noastre! toţi 
oamenii sunt liberi; puteţi să plecaţi când vreţi numai că 
de-aici e foarte greu de ieşit. Să mergi în susul apei pe râul 
repede pe care aţi sosit printr-o adevărată minune şi care 
curge pe sub bolți de stânci este un lucru cu neputinţă. 
Munţii care sunt de jur-împrejurul regatului meu au o 
înălţime de zece mii de coţi şi-s drepţi ca peretele; fiecare 
munte are o latură de peste zece leghe; iar de partea 
cealaltă scoborâşul e numai prăpastie. Dar fiindcă vreţi 
numaidecât să plecaţi am să dau ordin intendenţilor 
maşinilor să facă o maşină care să vă ducă până dincolo. 
Când o să ajungeţi de partea cealaltă a munţilor, nimeni n- 
o să poată să vă însoţească; supuşii mei s-au jurat să nu 
iasă din ţara lor şi sunt destul de înţelepţi ca să nu-şi calce 
jurământul. Şi acuma puteţi să-mi cereti tot ce vreţi. 

— Nu cerem majestăţii-voastre, spuse Cacambo, 
decât vreo câteva oi încărcate cu merinde, cu pietricele şi 
cu tină de pe aici de pe la dumneavoastră. 

Regele râse. 

— Eu nu înţeleg, zise el, de ce vă place 
dumneavoastră europenilor tina noastră galbenă. Luaţi-vă 
cât vreţi şi să vă fie de bine. 

Dădu imediat ordin inginerilor lui să facă o maşină 
care să ducă pe aceşti doi oameni ciudaţi peste hotarele 
ţării. Trei mii de fizicieni se puseră pe lucru; maşina a fost 
gata în două săptămâni şi a costat nici mai mult, nici mai 
puţin decât vreo douăzeci de milioane de livre sterline, în 
banii ţării. Candid şi Cacambo fură urcați în maşină şi, 
împreună cu ei, doi berbeci mari roşii cu şaua pe ei ca să 
aibă cu ce merge după ce au să treacă munţii, apoi 
douăzeci de berbeci cu samare, încărcaţi cu merinde, 
treizeci care duceau tot felul de daruri din ce avea ţara 
mai de preţ şi cincizeci care erau încărcaţi cu aur, cu 
pietre scumpe şi cu diamante. Regele îmbrăţişă cu 
dragoste pe cei doi drumeţi. 

A fost o. Privelişte straşnică plecarea lor şi felul 


iscusit în care au fost ridicaţi şi ei şi berbecii, până în 
creştetul munţilor. Fizicienii şi-au luat rămas bun după ce 
i-au scos la liman. Candid nu mai avea acuma altă dorinţă 
şi alt scop decât să se ducă cu berbecii lui şi să se 
înfăţişeze domnişoarei Cunigunda. 

— Avem acuma, zise el, cu ce să plătim 
guvernatorului din Buenos Aires dacă  domnişoara 
Cunigunda o să fie pusă cumva la vânzare. Să mergem la 
Cayenne şi acolo să ne tocmim o corabie şi pe urmă om 
vedea ce regat putem să cumpărăm. 

Capitolul XIX 

ce li s-a întâmplat la Surinam şi cum a făcut candid 
cunoştinţă cu martin 

Întâia zi de călătorie a fost destul de plăcută. Se 
bucurau la gândul că au mai multe comori decât au Asia, 
Europa şi Africa la un loc. Candid, entuziasmat, scrise 
numele Cunigundei pe toţi copacii. A doua zi, doi berbeci 
se înecară într-o miaştină cu tot ce purtau în spate; alţi doi 
muriră de oboseală peste câteva zile; pe urmă şapte sau 
opt pieriră de foame pe când treceau printr-un deşert; alţii 
căzură într-o prăpastie. În sfârşit, după ce au mers o sută 
de zile nu le-au mai rămas decât doi berbeci. Candid spuse 
lui Cacambo: 

— Vezi, dragul meu, ce pieritoare sunt avuţiile 
acestei lumi; trainice nu-s decât virtutea şi fericirea pe 
care le-aş simţi când aş vedea-o iar pe domnişoara 
Cunigunda. 

— Aşa este! zise Cacambo. Dar oricum tot ne-au mai 
rămas doi berbecii cu mai multe comori decât a avut 
vreodată regele Spaniei şi uite, colo în zare, e un oraş care 
cred că o fi Surinam, aşezarea olandezilor. Am ajuns la 
capătul necazurilor şi la începutul fericirii. 

Când se apropiară de oraş dădură de un negru întins 
jos numai cu o jumătate de îmbrăcăminte pe el, adică 
jumătate din nişte nădragi de pânză albastră; bietul om era 
fără o mână şi fără un picior. 


— Ce faci aici, omule, zise Candid, şi ce-ai păţit de 
eşti în halul ăsta? 

— Aştept pe stăpânu-meu, domnul Vanderdendur, 
care-i negustor vestit, răspunse negrul. 

— Domnul Vanderdendur te-a adus în starea în care 
eşti? 

— Da, zise negrul, aşa e obiceiul. De două ori pe an 
ni se dă câte o pereche de nădragi de pânză, asta-i toată 
îmbrăcămintea. Când lucrăm la zahăr, dacă roata ne apucă 
un deget, ni se taie toată mâna; dacă fugim şi ne prinde, 
ne taie un picior. Eu am păţit şi una şi alta. Cu preţul ăsta 
mâncaţi dumneavoastră zahăr în Europa. Cu toate acestea 
când mama m-a vândut cu zece scuzi patagoni pe coasta 
Guineei, mi-a spus: „Copile dragă, roagă-te fetişilor noştri 
şi slăveşte-i mereu, că au să-ţi poarte noroc; ai cinstea să 
fii sclavul stăpânilor noştri albi şi de pe urma ta o să ne 
procopsim şi noi, părinţii tăi”. Vai! nu ştiu dacă ei s-or fi 
procopsit de pe urma mea, dar eu de pe urma lor nu m-am 
procopsit de loc. Câinii, maimuţele şi papagalii sunt de o 
mie de ori mai fericiţi decât noi. Fetişii olandezi, care m-au 
convertit, îmi spun în fiecare duminică că toţi suntem 
copiii lui Adam, şi albi şi negri. Eu nu sunt genealogist, dar 
dacă predicatorii aceştia spun adevărul atunci suntem toţi 
veri de-al doilea. Trebuie însă să spunem că nu se poate să 
te porţi mai urât cu neamurile. 

— O, Pangloss, strigă Candid, tu nu bănuiseşi această 
grozăvie! Nu mai e nimic de făcut: trebuie să renunţ la 
optimismul tău. 

— Ce înseamnă optimism? întrebă Cacambo. 

— Vai! spuse Candid, înseamnă să afirmi cu 
înverşunare că toate sunt bune atunci când îţi merge rău. 

Şi îi dădură lacrimile uitându-se la negrul acela; şi cu 
lacrimi în ochi intră în Surinam. 

Cel dintâi lucru pe care l-au făcut a fost să vadă în 
port dacă nu este vreo corabie care să plece la Buenos 
Aires. Chiar şi intrară în vorbă cu un patron spaniol; acesta 


zise că e gata să facă cu ei un târg cinstit şi le dădu 
întâlnire într-o cârciumă. Candid şi credinciosul Cacambo 
se duseră acolo cu cei doi berbeci. 

Candid, care spunea tot ce gândea, povesti 
spaniolului toate întâmplările lui şi îi mărturisi că ar vrea 
s-o răpească pe domnişoara Cunigunda. 

— Nici nu mă gândesc să te duc la Buenos Aires, zise 
patronul: m-ar spânzura imediat, şi pe dumneata la fel. 
Frumoasa Cunigunda e amanta favorită a guvernatorului. 

Asta a fost ca un trăsnet pe capul lui Candid. Mai 
întâi a plâns zdravăn, pe urmă l-a luat deoparte pe 
Cacambo şi i-a spus: 

— Uite, dragul meu, ce trebuie să faci. Avem fiecare 
în buzunar vreo cinci sau şase milioane în diamante; tu eşti 
mai dibaci decât mine; du-te la Buenos Aires şi ia-o de- 
acolo pe domnişoara Cunigunda. Dacă guvernatorul se lasă 
greu, dă-i un milion; dacă tot nu vrea, dă-i două; tu n-ai 
ucis niciun inchizitor aşa că n-au să te bănuiască. In 
vremea asta eu am să mai tocmesc o corabie şi am să mă 
duc să te aştept la Veneţia; e o ţară liberă şi acolo nici 
bulgarii, nici abarii, nici evreii, nici inchizitorii nu pot să ne 
facă nimic. 

Cacambo încuviinţă şi el această înţeleaptă hotărâre. 
Era necăjit că se desparte de un stăpân aşa de cumsecade 
şi care ajunsese acuma prietenul lui cel mai bun; însă 
plăcerea pe care o simţea slujindu-l fu mai mare decât 
mâhnirea care îl cuprinse la gândul că trebuie să se 
despartă de el. Se îmbrăţişară plângând. Candid îi spuse 
că să n-o uite nici pe babă. Cacambo plecă chiar în ziua 
aceea: era un om foarte de treabă acest Cacambo. 

Candid mai stătu câtva timp la Surinam până să 
găsească un patron de corabie care să-l ducă în Italia 
împreună cu cei doi berbeci care îi mai rămăseseră, îşi luă 
câţiva servitori şi cumpără tot ce-i trebuia la 

O călătorie aşa de lungă. Domnul Vanderdendur, 
stăpânul unei corăbii încăpătoare, veni la el. 


— Cât ceri, domnule, îl întrebă Candid, ca să ne duci 
drept la Veneţia, cu servitorii, cu bagajele şi cu berbecii 
ăştia? 

Patronul zise că vrea zece mii de piaştri. Candid i-i 
dădu fără nicio şovăire. 

„Oho! se gândi şiretul Vanderdendur; străinul ăsta dă 
zece mii de piaştri fără să se târguiască! Trebuie să fie 
bogat grozav”. Şi întorcându-se peste câteva clipe spuse că 
nu poate să plece fără douăzeci de mii de piaştri. 

— Bine, zise Candid, aşa să fie! 

„Ehei! îşi spuse negustorul, omul ăsta dă douăzeci de 
mii de piaştri tot aşa de uşor cum a dat zece mii”. 

Şi se mai întoarse o dată şi zise că nu poate să-l ducă 
la Veneţia fără treizeci de mii de piaştri. 

— Bine, am să dau treizeci de mii de piaştri, spuse 
Candid. 

„Aha! se gândi iar negustorul olandez; dă treizeci de 
mii de piaştri şi nici nu-i pasă; berbecii ăştia or fi încărcaţi 
cu vreo comoară; dar deocamdată să mă opresc aici; să iau 
întâi treizeci de mii de piaştri şi pe urmă 

1 mai vedea eu”. 

Candid vându doar două diamante mai mărunte, 
dintre care chiar cel mai mic făcea mai mult decât toţi 
banii pe care îi cerea patronul. Plăti acestuia înainte. Cei 
doi berbeci fură îmbarcaţi. Candid venea şi el într-o luntre 
ca să ajungă corabia, care era în radă. În vremea asta 
patronul întinde pânzele şi porneşte. Vântul prielnic îl duce 
repede. Candid, uluit, vede cum corabia se pierde în zare. 

— Vai! spuse el, asta-i o ispravă vrednică de lumea 
veche! 

Se întoarce apoi la mal, copleşit de necaz; cum să nu 
fie, când pierduse o avere cu care douăzeci de regi s-ar fi 
mulţumit. 

Se duse la judecătorul olandez şi, agitat cum era, 
bătu în uşă cam tare; intră, îşi spuse păsul şi vorbi mai tare 
decât se cuvenea. Judecătorul mai întâi îl puse să 


plătească zece mii de piaştri pentru larma pe care o 
făcuse; pe urmă ascultă frumos tot ce-i spuse, îi făgădui că 
va cerceta chestiunea când se va întoarce negustorul şi îl 
puse să mai plătească zece mii de piaştri pentru cheltuieli 
de judecată. 

Treaba asta îl necăji la culme pe Candid. E drept că 
îndurase nenorociri de mii de ori mai cumplite, acuma însă 
nepăsarea judecătorului şi aceea a patronului, care îl 
furase, îi răscoli fierea şi îl cufundă într-o melancolie 
neagră. Răutatea oamenilor i se înfăţişa acuma în toată 
urâţenia ei; era năpădit numai de gânduri triste. În sfârşit, 
o corabie franceză fiind tocmai gata de plecare la 
Bordeaux, cum nu mai avea acum de îmbarcat berbeci 
încărcaţi cu diamante, Candid închirie o cabină cu preţul 
cuvenit şi dădu de veste în oraş că plăteşte călătoria şi 
hrana şi dă şi două mii de piaştri unui om de treabă care ar 
vrea să meargă cu dânsul, cu condiţia ca omul acela să fie 
cel mai scârbit de starea lui şi cel mai nenorocit din toată 
tara. 

Se înfăţişară o mulțime de candidaţi; o flotă întreagă 
nu i-ar fi putut cuprinde pe toţi. Candid vrând să aleagă pe 
cei care păreau mai potriviţi îşi puse ochii pe vreo 
douăzeci de inşi pe care după înfăţişare îi socotea mai 
sociabili şi care toţi ziceau că sunt vrednici să fie aleşi, îi 
adună pe toţi la el la han, îi pofti la masă şi puse pe fiecare 
să se jure că-şi va povesti viaţa aşa cum a fost, şi făgădui 
că o să aleagă pe acela care i se va părea mai de plâns şi 
mai îndreptăţit să se plângă de soarta lui iar că celorlalţi le 
va da câte o gratificaţie. 

Adunarea a ţinut până la patru dimineaţa. Candid 
ascultând toate întâmplările lor îşi aduse aminte de ce-i 
spunea baba când mergeau la Buenos Aires şi de 
prinsoarea pe care o făcuse ea că nu era om pe corabie 
căruia să nu i se fi întâmplat o nenorocire. Se gândea la 
Pangloss, la fiecare întâmplare pe care o auzea. „Pangloss, 
îşi spuse el, ar fi foarte încurcat şi n-ar avea cum să 


demonstreze că sistemul lui e bun. Păcat că nu-i şi el aici. 
Hotărât lucru, dacă toate merg bine undeva atunci numai 
în Eldorado merg bine şi nu în altă parte”. În sfârşit, se 
hotări să aleagă pe un biet savant care lucrase zece ani 
pentru librarii din Amsterdam. Se gândi că o meserie mai 
proastă decât asta nu există. 

Savantul acesta era un om de treabă; nevastă-sa îl 
prădase, fecioru-su îl bătuse iar fiică-sa îl părăsise şi fugise 
cu un portughez. Avusese o slujbuşoară pe care tocmai o 
pierduse; iar predicatorii din Surinam îl prigoneau pentru 
că îl socoteau socinian!5. Trebuie spus că ceilalţi erau cel 
puţin tot aşa de nenorociţi ca şi el; Candid trăgea însă 
nădejde că, stând de vorbă cu savantul, o să-i mai treacă 
de urât în timpul călătoriei. Toţi ceilalţi rivali fură de 
părere că le-a făcut o mare nedreptate Candid că nu i-a 
ales pe dânşii; el le închise gura dând fiecăruia câte o sută 
de piaştri. 

Capitolul XX 

CE S-A ÎNTÂMPLAT PE MARE CU CANDID ŞI CU 
MARTIN 

Savantul cel bătrân, pe care îl chema Martin, se urcă 
pe corabie cu Candid şi plecă cu acesta la Bordeaux. Şi 
unul şi altul văzuseră multe şi suferiseră multe; şi chiar 
dacă corabia ar fi mers de la Surinam până în Japonia pe la 
Capul Bunei Speranţe, tot ar fi avut ce să vorbească 
despre răul fizic şi răul moral cât timp ar fi ţinut călătoria. 

Candid totuşi avea un avantaj faţă de Martin, fiindcă 
trăgea mereu nădejde că o să se întâlnească iar cu 
domnişoara Cunigunda pe când Martin n-avea de nădăjduit 
nimic; pe lângă asta avea aur şi diamante şi, cu toate că 
pierduse o sută de berbeci mari roşii încărcaţi cu cele mai 


15 Socinienii sînt discipolii lui Lelio Socin, eretic din secolul al XVI-lea, 
care voia să supună Scriptura regulilor criticii omeneşti şi care tăgăduia 
Treimea, consubstanţialitatea Duhului Sfînt, păcatul originar, 
predestinarea, harul etc. Socinienii pot fi consideraţi ca precursori ai 
deiştilor (n. t.). 


mari comori din lume şi cu toate că era necăjit de 
şolticăria patronului olandez, totuşi, atunci când se gândea 
la ce mai avea în buzunar şi când vorbea de Cunigunda, 
mai ales către sfârşitul mesei, înclina către sistemul lui 
Pangloss. 

— Dar dumneata, domnule Martin, întrebă el pe 
savant, ce crezi despre toate astea? Care e părerea 
dumitale despre răul moral şi răul fizic? 

— Domnul meu, răspunse Martin, pe mine preoții m- 
au învinuit că aş fi socinian; adevărul este însă că sunt 
manichean!6. 

— Râzi de mine, zise Candid. Nu mai sunt azi 
manicheeni. 

— Mai sunt eu, spuse Martin. Nu ştiu ce să fac dar nu 
pot să gândesc altfel. 

— Atunci să ştii că ai pe dracul în dumneata, zise 
Candid. 

— S-amestecă aşa de des în treburile acestei lumi, 
spuse Martin, că s-ar putea să fie şi în mine, aşa cum e 
pretutindeni; drept să-ţi spun însă că atunci când îmi arunc 
ochii peste globul acesta, sau mai bine zis peste această 
globulă, îmi vine a crede că Dumnezeu l-a părăsit şi l-a dat 
pe mâna vreunei fiinţe răufăcătoare; bineînţeles nu mă 
gândesc la Eldorado. N-am văzut oraş care să nu dorească 
distrugerea oraşului vecin, n-am văzut familie care nu vrea 
să piară altă familie. Pretutindeni cei slabi urăsc pe cei tari 
dar se târăsc în faţa lor, iar cei tari se poartă cu ei cum s-ar 
purta cu nişte turme pe care le cresc pentru lână şi carne. 
Un milion de asasini înregimentaţi cutreieră Europa de la 
un capăt la altul, practică omorul şi tâlhăria cu disciplină 
ca să-şi câştige existenţa pentru că n-au o meserie mai 
cinstită; şi, în oraşele în care s-ar părea că lumea trăieşte 


16 Manicheeni (după Manes sau Manichen, care trăia în Persia în 
secolul al Iillea) susțineau că lumea este opera a două principii opuse, 
unul bun, altul rău, amîndouă eterne, independente unul faţă de altul şi 
la fel de puternice (n.t.). 


în pace şi în care înfloreşte arta şi ştiinţa, oamenii sunt 
roşi de invidie, de griji şi de necazuri mai mult decât e ros 
de urgie un oraş asediat. Durerile ascunse sunt şi mai 
cumplite decât nenorocirile publice. Ce să mai spun, am 
văzut şi am îndurat atâtea încât sunt manichean. 

— Dar sunt şi lucruri bune pe lume, zise Candid. 

— Poate c-or fi, spuse Martin, dar eu nu le cunosc. 

Pe când vorbeau aşa între ei, se auzi o lovitură de 
tun. În curând se auziră altele, din clipă în clipă tot mai 
dese. Fiecare îşi luă ocheanul. Zăriră două corăbii care se 
luptau între ele la o depărtare de vreo trei mile. Vântul le 
aduse atât de aproape de vasul francez încât cei de pe vas 
putură să se bucure pe îndelete de priveliştea bătăliei. In 
sfârşit una din corăbii dădu celeilalte câteva lovituri atât 
de nimerite încât o scufundă. Candid şi Martin văzură că 
pe puntea vasului care se scufunda erau vreo sută de 
oameni; ridicau braţele spre cer şi scoteau nişte ţipete 
groaznice; peste o clipă corabia fu înghițită. 

— Poftim! spuse Martin, iată cum se poartă oamenii 
între ei. 

— E adevărat, zise Candid, că este ceva diabolic în 
toată treaba asta. 

Pe când vorbea aşa, zări ceva roşu care înota pe 
lângă corabia lor. Lăsară jos o barcă, să vadă ce-ar putea 
fi: era un berbec de-al lui. Bucuria lui Candid când îşi găsi 
berbecul fu mai mare decât îi fusese mâhnirea atunci când 
pierduse o sută de berbeci încărcaţi cu diamante din 
Eldorado. 

Căpitanul francez văzu îndată că patronul corabiei 
scufundătoare era spaniol iar acela al corabiei scufundate 
fusese un pirat olandez: era chiar acela care îl prădase pe 
Candid. Bogăţiile imense pe care pusese mâna acel ticălos 
se înmormântaseră în mare împreună cu el şi numai un 
berbec scăpase. 

— După cum vezi, spuse Candid lui Martin, crima e 
pedepsită câteodată; ticălosul acela de patron olandez a 


avut soarta pe care o merita. 

— Da, zise Martin, dar de ce-a fost nevoie să piară şi 
călătorii care erau pe corabia lui? Dumnezeu a pedepsit pe 
ticălos, dracul a înecat pe ceilalţi. 

În vremea asta vasul francez şi cel spaniol îşi 
continuau drumul şi Candid continua să vorbească cu 
Martin. Discutară aşa două săptămâni în şir şi după două 
săptămâni erau tot acolo unde fuseseră la început. Dar 
oricum, stăteau de vorbă, îşi împărtăşeau unul altuia ideile 
şi se mângâiau cu asta. Candid îşi dezmierda berbecul. 
„Dacă te-am găsit pe tine, zicea el, atunci am s-o găsesc şi 
pe domnişoara Cunigunda”. 

Capitolul XXI 

CANDID ŞI MARTIN SE APROPIE DE COASTELE 
FRANŢEI ŞI DISCUTĂ 

Zăriră în sfârşit coastele Franţei. 

— Ai fost vreodată în Franţa, domnule Martin? 

întrebă Candid. 
_ — Da, spuse Martin, am fost prin mai multe provincii. 
In unele jumătate din locuitori sunt nebuni, în unele lumea 
e prea şireată, în altele oamenii sunt de obicei cumsecade 
şi cam proşti, în altele fac pe deştepţi; în toate ocupaţia de 
căpetenie este amorul, a doua ocupaţie bârfeala şi a treia 
flecăreala. 

— Dar în Paris ai fost, domnule Martin? 

— Da, am fost şi în Paris; acolo găseşti, din toate 
astea câte ceva; e o harababură întreagă, o hăituială în 
care toţi aleargă după plăcere şi aproape nimeni n-o 
găseşte, cel puţin după cât mi s-a părut mie. N-am stat 
mult acolo. Cum am ajuns, nişte pungaşi, la bâlciul Saint- 
Germain, mi-au furat tot ce aveam; pe urmă am fost luat şi 
eu drept hoţ şi am stat o săptămână la răcoare; după aceea 
m-am făcut corector la o tipografie ca să strâng nişte bani 
şi să mă pot întoarce pe jos în Olanda. Am cunoscut tagma 


care scrie, tagma care unelteşte!” şi tagma apucată de 
spasmuri!8... Se zice că ar fi oameni foarte şlefuiţi în oraşul 
acela; se prea poate. 

— În ce mă priveşte, eu nu sunt de loc curios să văd 
Franţa, zise Candid. Îţi închipui, cred, că după ce am 
petrecut o lună în Eldorado nu mai vreau să văd nimic 
altceva decât pe domnişoara Cunigunda; mă duc s-o aştept 
la Veneţia; prin Franţa numai o să trecem, în drum către 
Italia; vrei să vii şi dumneata cu mine? 

— Vin bucuros, spuse Martin. Am auzit că Veneţia nu- 
i bună decât pentru nobilii venețieni, dar şi străinii sunt 
bine primiţi acolo când au bani mulţi; eu nu am de loc, dar 
ai dumneata, aşa că merg cu dumneata unde vrei. 

— Da’ ia spune, întrebă deodată Candid, crezi oare că 
pământul a fost la început numai apă aşa cum scrie în 
cartea aceea groasă pe care o are căpitanul corabiei? 

— Nu cred de loc, răspunse Martin, tot aşa cum nu 
cred nimic din toate închipuirile care s-au răspândit de 
câtăva vreme. 

— Dar lumea asta cu ce scop a fost creată? întrebă 
Candid. 

— Ca să ne facă să turbăm, răspunse Martin. 

— Nu te-ai mirat, urmă Candid, când ţi-am povestit 
întâmplarea cu cele două fete din ţara oreionilor care erau 
îndrăgostite de nişte maimuţoi? 

— Nu m-am mirat de loc, răspunse Martin; ce e 
ciudat în asta? Am văzut atâtea lucruri extraordinare încât 
nu mai există nimic extraordinar. 

— Dumneata cum crezi, întrebă Candid, oare oamenii 
s-au ucis întotdeauna unii pe alţii aşa cum se ucid azi? oare 
au fost întotdeauna mincinoşi, mişei, vicleni, ingrati, 
tâlhari, slabi de înger, uşuratici, laşi, invidioşi, lacomi, 


17 Janseniştii (n.t.) 
18 Convulsionaţii, fanatici jansenişti din secolul al XVIII'lea cărora 
exaltarea religioasă le stîrnea convulsiuni (n.t.) 


beţivi, zgârciţi, ambiţioşi, cruzi, bârfitori, destrăbălaţi, 
fanatici, ipocriţi şi proşti? 

— Dar dumneata cum crezi, spuse Martin, oare 
vulturii întotdeauna au mâncat porumbei când au găsit? 

— Da, desigur, zise Candid. 

— Ei, atunci, spuse Martin, dacă vulturii au mereu 
aceeaşi fire, de ce vrei ca oamenii să-şi fi schimbat firea? 

— O! zise Candid, este o deosebire, pentru că liberul 
arbitru... 

Tot discutând aşa au ajuns la Bordeaux. 

Capitolul XXII ce li s-a întâmplat în Franţa lui candid 
şi lui martin 

Candid nu s-a oprit la Bordeaux decât atâta cât i-a 
trebuit ca să vândă câteva pietricele din Dorado şi să-şi 
facă rost de-o trăsură cu două locuri, fiindcă nu se mai 
putea despărţi acuma de filosoful său Martin. I-a părut însă 
foarte rău că s-a despărţit de berbecul lui pe care l-a lăsat 
Academiei de Ştiinţe din Bordeaux, care propuse casubiect 
pentru premiul pe anul acela să se afle de ce lâna acestui 
berbec era roşie; premiul a fost acordat unui savant de la 
Nord care a demonstrat cu A plus B, minus C, împărţit la 
Z, că berbecul trebuia neapărat să fie roşu şi să moară de 
gălbează. 

Toţi călătorii pe care Candid îi întâlnea pe la hanuri îi 
spuneau: „Ne ducem la Paris”. Văzând că toată lumea se 
grăbeşte să ajungă acolo, îi veni şi lui poftă să vadă 
capitala; asta nu l-ar fi abătut prea mult din drumul lui la 
Veneţia. 

Intră în Paris prin foburgul Saint-Marceaux şi i se 
păru că a ajuns în cel mai păcătos sat din Westfalia. 

Cum ajunse la botei, Candid se îmbolnăvi din pricina 
oboselii. Boala era uşoară. Fiindcă purta la deget un 
diamant enorm şi toţi văzuseră că avea în trăsură o casetă 
foarte grea, imediat se pomeni cu doi medici pe care nu-i 
chemase, cu câţiva amici intimi care nu se mai dezlipiră de 
el şi cu două cucoane cucernice care îi pregăteau mâncare 


de dietă. Martin spuse: 

— Îmi aduc aminte că am fost şi eu bolnav când am 
venit întâia oară la Paris; eram foarte sărac, aşa că n-am 
avut niciun prieten, nici cucoane, nici doctori, şi m-am 
făcut sănătos. 

După câtva timp, cu atâtea leacuri şi luări de sânge, 
boala lui Candid s-a înrăutățit. Veni la el un preot din 
cartier şi îi ceru cu duhul blândeţii un bilet la purtător 
plătibil pe lumea cealaltă. Candid îi spuse că nici nu se 
gândeşte. Cucoanele cele cucernice îi spuseră că aşa era 
moda acuma; Candid se împotrivi zicând că el nu era omul 
modei. Martin voi să-l arunce pe fereastră pe preotul cu 
propunerea; acesta se jură pe toţi dumnezeii că, dacă nu 
semnează biletul, Candid o să rămână neîngropat; Martin 
se jură şi el că îl îngroapă pe preot dacă îl mai plictiseşte. 
Cearta se înteţi. Martin îl luă pe ins de spate şi îl dădu 
afară; din asta a ieşit o tevatură întreagă şi s-a făcut un 
proces-verbal. Candid se însănătoşi; şi în timp ce se 
întrema avu mereu musafiri la masă. Jucau cărţi şi Candid 
se mira că nu-i vine niciodată asul; Martin însă nu se mira. 

Printre cei care făceau onorurile oraşului era şi un 
abate din Perigord, unul din acei oameni curtenitori, 
mereu sprinteni, mereu serviabili, îndrăzneţi, linguşitori, 
gata la orice, care aţin calea străinilor, le povestesc 
cronica scandaloasă a târgului şi îi ademenesc la petreceri. 
Acesta mai întâi duse pe Candid şi pe Martin la teatru. Se 
dădea o tragedie nouă. Lângă Candid se aflau câţiva 
oameni de duh. Candid, fără se să sinchisească de ei, 
plânse la câteva scene jucate în chip desăvârşit. Unul din 
deştepţii care şedeau în rând cu el îi spuse în pauză: 

— Rău faceţi că plângeţi; actriţa asta e foarte 
proastă; actorul care joacă cu ea e şi mai prost; piesa e şi 
mai proastă decât actorii; autorul habar n-are de limba 
arabă şi cu toate acestea acţiunea se petrece în Arabia; şi 
pe lângă asta nu crede nici în ideile înnăscute; mâine o să 
vă aduc o mulţime de broşuri scrise împotriva lui. 


— Câte piese de teatru aveţi în Franţa? întrebă 
Candid pe abate. 

— Vreo cinci, şase mii, răspunse acesta. 

— E mult, spuse Candid; şi câte sunt bune? 

— Vreo cincisprezece, şaisprezece. 

— E mult, zise Martin. 

Lui Candid îi plăcu foarte tare o actriţă care făcea pe 
regina Elizabeta într-o tragedie destul de slabă care se 
joacă din când în când. 

— Actriţa asta, spuse el lui Martin, îmi place; 
seamănă puţin cu domnişoara Cunigunda; aş vrea s-o 
Cunosc şi eu. 

Abatele din Perigord se oferi să-l ducă la ea. Candid, 
crescut în Germania, întrebă care era protocolul şi cum 
erau tratate în Franţa reginele Angliei. j 

— Trebuie de făcut o deosebire, zise abatele. In 
provincie le duci la tractir; în Paris le respecţi când sunt 
frumoase şi le arunci la gunoi când au murit. 

— Regine la gunoi! strigă Candid. 

— Da, părintele are dreptate, zise Martin. Eram în 
Paris când domnişoara Monima a plecat, cum se spune, din 
lumea asta şi s-a dus pe lumea cealaltă; nu i s-au dat ceea 
ce oamenii de-aici numesc onorurile iîngropăciunii, adică 
cinstea de-a putrezi cu toţi pârliţii mahalalei într-un cimitir 
păcătos; domnişoara Monima a fost îngropată la o 
răspântie, ceea ce desigur că a supărat-o cumplit fiindcă 
avea simţiri nobile. 

— Foarte urât din partea celor care au hotărât asta, 
zise Candid. 

— Ce poţi să faci? zise Martin. Aşa-s oamenii pe-aici. 
Imaginează toate contradicţiile, toate nepotrivirile cu 
putinţă şi ai să le găseşti în conducerea, în tribunalele, în 
bisericile, în spectacolele acestei naţiuni ciudate. 

— E adevărat că la Paris lumea râde mereu? întrebă 
Candid. 

— Da, răspunse abatele, numai că râde de ciudă. Toţi 


se tânguie că lucrurile merg prost, dar se tânguie hohotind 
de râs; ba chiar şi faptele cele mai urâte le fac tot râzând. 

— Cine este, întrebă Candid, porcul acela care 
vorbea aşa de rău piesa aceea la care am plâns atâta şi de 
actorii care mi-au plăcut aşa de mult? 

— E un om rău, răspunse abatele, care îşi câştigă 
pâinea înjurând toate piesele şi toate cărţile; urăşte pe toţi 
cei care au succes, aşa cum urăsc eunucii pe cei care se 
bucură de plăcerile dragostei; e unul din acei şerpi ai 
literaturii care se hrănesc cu noroi şi cu venin, un 
pamfletar. 

— Ce înseamnă pamfletar? întrebă Candid. 

— Unul care scrie tot felul de fiţuici şi le răspândeşte 
în toate părţile. 

Candid, Martin şi cu abatele stăteau aşa de vorbă pe 
scară şi se uitau la lumea care ieşea de la spectacol. 

— Cu toate că nu mă gândesc decât cum să mă 
întâlnesc mai repede cu domnişoara Cunigunda, aş vrea 
totuşi s-o poftesc la masă pe domnişoara Clairon; a jucat 
minunat. 

Abatelui nu-i prea venea la socoteală să se ducă la 
domnişoara Clairon; ea se învârtea numai în lumea bună. 

— Astă-seară e poftită undeva, zise el; dar voi avea 
cinstea să vă duc la o doamnă din lumea mare; la ea o să 
cunoaşteţi Parisul cum nici în patru ani nu l-aţi cunoaşte 
mai bine. 

Candid, curios din fire, se duse cu abatele la cucoana 
aceea în foburgul Saint-Honore. Musafirii se îndeletniceau 
cu jocul de cărţi. Doisprezece pontatori morocănoşi ţineau 
fiecare în mână un mănunchi de cărţi. Domnea o tăcere 
adâncă. Feţele pontatorilor erau galbene, faţa bancherului 
era umbrită de nelinişte. 

Stăpâna casei, şezând lângă bancherul nemilos, se 
uita cu ochi ageri la toţi jucătorii urmărind cu o atenţie 
insistentă şi politicoasă cărţile care cădeau, şi niciodată nu 
se supăra de teamă să nu-şi piardă muşteriii. 


Doamna îşi zicea marchiza de Parolignac. Fiică-sa, 
care avea vreo cincisprezece ani, era şi ea printre 
pontatori şi îi făcea semn din ochi mamă-sii ori de câte ori 
vreun jucător trişa încercând să-şi alunge astfel nenorocul. 
Când abatele, Candid şi Martin intrară, nimeni nu se 
ridică, nu le spuse bună seara şi nici măcar nu se uită la 
dânşii; toţi erau adânciţi în jocul lor. „Doamna baroană de 
Thunder-ten-tronckh era mai politicoasă”, se gândi Candid. 

Abatele se apropie de marchiză, îi spuse ceva la 
ureche şi atunci ea se săltă puţin pe scaun, cinsti pe 
Candid cu un zâmbet iar pe Martin cu o privire plină de 
nobleţe; apoi pofti pe Candid să şadă şi îi dădu un pachet 
de cărţi. Candid pierdu cincizeci de mii de franci în două 
levate. După aceea au supat foarte voioşi şi toţi se mirau 
văzând că lui Candid nici nu-i păsa că pierduse atâţia bani. 
Lacheii vorbeau între ei şi spuneau în limbajul lor de 
lachei: „Trebuie să fie vreun lord englez”. 

Supeul a fost cum sunt cele. Mai multe supeuri la 
Paris: mai întâi tăcere, pe urmă o larmă de vorbe din care 
nu se înţelege nimic, apoi glume din care cea mai mare 
parte sunt serbede, ştiri mincinoase, judecăţi greşite, 
niţică politică şi multă bârfeală. Veni vorba şi de cărţile 
apărute de curând. 

— Aţi văzut, spuse abatele, romanul domnului 
Gauchat!*, doctor în teologie? 

— Da, răspunse un mesean, dar n-am putut să-l 
isprăvesc. Avem o mulţime de scrieri neobrăzate dar toate 
la un loc nu ajung la neobrăzarea lui Gauchat, doctor în 
teologie; aşa de tare m-am săturat de puhoiul acesta de 
cărţi proaste care ne inundă încât m-am apucat să pontez 
la pharaonl. 

— Da’ de articolele arhidiaconului Trublet ce 
spuneţi? întrebă abatele. 


19 Gauchat (1709 — 1774), autor al unor Lctlres critiques, în care 
atacă pe enciclopedişti; atacat la rîndul lui cu violenţă de către Voltaire 
(n.t.).! 


— Ah! ce plicticos! zise doamna de Parolignac. Spune 
cu de-amănuntul ceea ce toată lumea ştie de mult; discută 
greoi lucruri care nu merită să fie amintite nici măcar în 
treacăt; îşi însuşeşte fără niciun duh duhul altora; şi tot ce 
fură strică; e dezgustător; de altfel pe mine n-o să mă mai 
dezguste fiindcă n-o să mai citesc nimic de el. 

La masă era şi un om învăţat şi de gust care sprijini 
ce spunea marchiza. După aceea veni vorba despre 
tragedie. Marchiza întrebă de ce unele tragedii se jucau 
câteodată dar erau cu neputinţă de citit. Omul de gust 
explică foarte bine că o piesă poate să stârnească oarecare 
interes şi totuşi să nu aibă aproape niciun merit; dovedi în 
câteva cuvinte că nu e destul să înfăţişezi câteva situaţii 
din acelea care se găsesc în orice roman şi care plac 
întotdeauna spectatorilor şi că trebuie să fii nou fără să fii 
năstruşnic, adeseori sublim, şi natural întotdeauna; să 
cunoşti inima omenească şi s-o faci să vorbească; să fii 
poet mare dar niciun personaj din piesă să nu pară că e 
poet; să ştii la perfecţie limba, s-o vorbeşti curat, cu o 
armonie fără şovăire, şi niciodată rima să nu strice 
înţelesul. 

— Acela care nu ţine seama de toate aceste reguli, 
adăugă el, poate să facă o tragedie, două, aplaudate la 
teatru, dar nu va fi niciodată socotit drept un scriitor bun. 
Puţine tragedii sunt bune; unele sunt nişte idile dialogate, 
bine scrise şi bine rimate; altele, discursuri politice care te 
fac să adormi sau exageraţii de care ti-i lehamite; iar altele 
sunt închipuiri de om apucat, într-un stil barbar, vorbe fără 
şir, lungi apostrofe către zei pentru că autorul nu ştie cum 
să vorbească cu oamenii, cugetări false, locuri comune în 
cuvinte umflate. 

Snm 

Candid ascultă toate acestea cu atenţie şi îşi făcu o 
idee straşnică despre cel care vorbea; şi cum marchiza 
avusese grijă să-l aşeze lângă dânsa, se aplecă la urechea 
ei şi o întrebă cine era omul acela care spunea atât de bine 


lucrurile. 

— E un om învăţat, spuse doamna; nu joacă dar 
abatele îl aduce uneori la masă: se pricepe foarte bine în 
tragedii şi în cărţi; chiar a şi compus o tragedie dar a fost 
şuierată şi a scris şi o carte, dar nu a ieşit din librării decât 
un Singur exemplar, acela pe care mi l-a dat mie, cu 
dedicație. 

— E un om mare, zise Candid. Al doilea Pangloss! Şi 
întorcându-se spre el, îi spuse: Desigur, domnule, că 
dumneavoastră sunteţi de părere că toate sunt cât se 
poate de bine în lumea fizică şi în lumea morală şi că nimic 
nu poate să fie altfel? 

— Nu, răspunse învățatul, nu sunt de loc de părerea 
asta. Cred dimpotrivă că la noi toate merg de-a-ndoaselea, 
că nimeni nu ştie nici ce rang are, nici ce funcţie are, nici 
ce face, nici ce trebuie să facă şi numai la masă e oarecare 
voie bună şi oamenii par împăcaţi, dar în tot restul 
timpului se ceartă: janseniştii cu moliniştii, juriştii cu 
clericii, literaţii cu literaţii, curtenii cu curtenii, financiarii 
cu poporul, soțiile cu soţii, rudele cu rudele; e un război 
necontenit în toate părţile. 

Candid îi spuse: 

— Am văzut altele şi mai grozave; un înţelept însă, 
care de-atunci încoace din nenorocire a fost spânzurat, m-a 
învăţat că toate acestea sunt minunate şi că ce ni se pare 
nouă că nu-i bine sunt doar părţile întunecate ale unui 
tablou frumos. 

— Spânzuratul dumitale îşi bătea joc de oameni, zise 
Martin; părţile întunecate sunt nişte pete de murdărie. 

— Oamenii fac petele, spuse Candid; nu pot să nu 
facă. 

— Atunci nu-i vina lor, zise Martin. 

Cea mai mare parte dintre pontatori nu pricepeau 
nimic din vorbele acestea şi beau; Martin începu să 


discute cu învățatul iar Candid povesti stăpânei casei 
câteva întâmplări de-ale lui. 

După masă, marchiza duse pe Candid la ea în odaie şi 
îl pofti să şadă pe o canapea. 

— Şi zi aşa, o iubeşti mereu pe domnişoara 
Cunigunda de Thunder-ten-tronckh? 

— Da, doamnă, răspunse Candid. 

Marchiza îi spuse zâmbind drăgăstos: 

— Mi-ai răspuns ca un tânăr din Westfalia; un francez 
mi-ar fi spus: E drept că am iubit-o pe domnişoara 
Cunigunda dar de când v-am văzut, doamnă, tare mă tem 
că n-o mai iubesc. 

— Bine, doamnă, zise Candid, am să răspund cum 
vreţi. 

— Te-ai îndrăgostit de ea atunci când i-ai ridicat de 
jos batista; ridică-mi şi mie jartiera. 

— Cu cea mai mare plăcere, spuse Candid şi o ridică. 

— Dar vreau să mi-o şi pui, spuse doamna. 

Şi Candid i-o puse. 

— Eu de obicei pe parizienii mei îi las mai întâi să 
tânjească vreo două săptămâni dar cu dumneata e altceva, 
eşti străin, aşa că dumitale mă dau chiar din prima noapte; 
trebuie să fac onorurile ţării unui tânăr care vine din 
Westfalia. 

Doamna, care văzuse că junele vestfalian avea la 
degete două diamante enorme, se minună atâta de ele 
încât de pe degetele lui Candid trecură repede pe degetele 
marchizei. 

Candid, întorcându-se acasă cu abatele, simţi 
oarecare  remuşcare fiindcă fusese infidel faţă de 
domnişoara Cunigunda. Abatele îi tinu hangul; din cele 
cincizeci de mii de franci pe care Candid le pierduse la 
cărţi şi din valoarea celor două diamante mai dăruite, mai 


toate el avea numai o mică parte. Voia să tragă cât mai 
multe foloase de pe urma cunoştinţei lui cu Candid. 
Aducea mereu vorba de Cunigunda. Candid îi spuse că-i va 
cere acesteia iertare că a înşelat-o, atunci când o să se 
întâlnească cu ea la Veneţia. 

Abatele era din ce în ce mai prietenos şi mai 
îndatoritor şi lua parte cu tot sufletul la ceea ce Candid 
spunea, la tot ce făcea, la tot ce voia să facă. 

— Va să zică, zise el, v-aţi dat întâlnire la Veneţia? 

— Da, răspunse Candid, trebuie numaidecât să mă 
duc să mă întâlnesc cu domnişoara Cunigunda. 

Şi îndemnat de plăcerea de-a vorbi despre aceea pe 
care o iubea, povesti, după cum îi era obiceiul, câteva din 
întâmplările lui cu acea ilustră vestfaliană. 

— Sunt sigur, zise abatele, că domnişoara Cunigunda 
are foarte mult duh şi că vă scrie scrisori foarte frumoase. 

— Nu mi-a scris niciodată, spuse Candid; după ce-am 
fost alungat din castel de dragul ei, n-am putut să-i scriu; 
n-a trecut mult şi am aflat că a murit; după aceea am găsit- 
o şi am pierdut-o din nou şi abia acum de curând i-am 
trimis un răvaş la două mii şi cinci sute de leghe de-aici şi 
aştept răspunsul. 

Abatele asculta cu mare atenţie şi parcă se gândea la 
ceva. Apoi îmbrăţişă pe cei doi străini şi plecă. A doua zi, 
când se sculă, Candid primi scrisoarea următoare: 

„Iubitul meu, sunt de o săptămână în Paris, bolnavă. 
Aflu acuma că eşti aici. Aş zbura până în braţele tale dar 
nu pot să mă mişc. Am aflat că ai trecut prin Bordeaux; am 
lăsat acolo pe credinciosul Cacambo şi pe bătrână; trebuie 
să sosească şi ei în curând. Guvernatorul din Buenos Aires 
a luat tot dar bine că mi-a rămas dragostea ta. Vino 
numaidecât; când am să te văd, am să mă fac sănătoasă ori 
am să mor de plăcere”. 

Scrisoarea asta duioasă, scrisoarea asta neaşteptată, 
îl umplu pe Candid de-o bucurie nemaipomenită; boala 
scumpei lui Cunigunda îl copleşi de durere. Cu sufletul 


împărţit între aceste două sentimente, îşi luă aurul şi 
diamantele şi se duse împreună cu Martin la hotelul în 
care locuia domnişoara Cunigunda. Intră, tremurând de 
emoție; inima îi bătea repede; era gata să izbucnească în 
plâns. Vru să dea într-o parte perdelele patului şi spuse să 
se aducă lumină. 

— Nu, nu! zise camerista. Lăsaţi perdelele aşa. 
Lumina îi face rău, poate să şi moară! 

Şi repede trase perdelele la loc. 

— Cunigunda, draga mea, spuse Candid plângând, ce 
faci? dacă nu poţi să mă vezi, vorbeşte măcar să te aud. 

— Nu poate să vorbească, spuse camerista. 

Doamna întinse printre perdele o mână grăsuţă. 
Candid o luă, o udă îndelung cu lacrimi, o umplu apoi de 
diamante şi mai lăsă şi un săculeţ cu aur pe fotoliu. 

În mijlocul acestor emoţii adânci, soseşte deodată un 
ofiţer de poliţie urmat de abatele din Perigord şi de 
patrulă. 

— Ăştia-s cei doi străini suspecți? întrebă el. 

Şi îndată pune mâna pe ei şi dă ordin patrulei să-i 
ducă la închisoare. 

— În Dorado străinii sunt trataţi altfel, zise Candid. 

— Sunt mai manichean decât oricând, spuse Martin. 

— Bine, domnule, dar unde ne duceţi? întrebă 
Candid. 

— La başcă, răspunse poliţaiul. 

Martin, păstrându-şi cumpătul, se gândi că doamna 
care zicea că era Cunigunda era o pungăşoaică, abatele 
din Perigord un pungaş care profitase de naivitatea lui 
Candid iar poliţaiul alt pungaş de care însă puteau să 
scape uşor. 

Decât să aibă de-a face cu tertipurile justiţiei, 
Candid, luminat de sfătuitorul lui, şi nemaiputând de 
nerăbdare să se întâlnească cu adevărata Cunigundă, oferi 
poliţaiului trei diamante mai mici, cam de trei mii de 
pistole fiecare. 


— O, domnul meu, îi spuse omul cu baston de fildeş, 
chiar dacă aţi fi făcut toate crimele care se pot închipui, 
sunteţi omul cel mai cinstit din lume; trei diamante! şi 
fiecare de trei mii de pistole! Aş fi în stare să-mi dau viaţa 
pentru dumneavoastră, nu să vă duc la închisoare! Să ştiţi 
că acuma toţi străinii sunt arestaţi, aşa că uite ce zic eu: 
am un frate la Dieppe, în Normandia; vă duc la el şi, dacă 
vreţi să-i daţi şi lui un diamant, are să vă servească tot aşa 
ca şi mine. 

— Da' de ce sunt arestaţi toţi străinii? 

Abatele din Perigord luă atunci cuvântul şi spuse: 

— Pentru că un pârlit din Atrebatia2 a ascultat tot 
felul de prostii, s-a luat după ele, şi asta l-a făcut să 
săvârşească un regicid, nu ca acela din mai 1610 2, ci ca 
acela din decembrie 15942! şi ca şi altele săvârşite în alţi 
ani şi în alte luni de către alţi pârliţi care s-au luat şi ei 
după nişte prostii pe care le-au auzit. 

Poliţaiul le spuse despre ce era vorba. 

— Ah! ce ticăloşi! strigă Candid; cum? asemenea 
grozăvii la un popor care dansează şi cântă? De-aş ieşi mai 
repede din ţara asta în care maimuţele aţâţă tigrii! In ţara 
mea, am văzut urşi, n-am văzut oameni decât numai în 
Dorado. Vă rog din suflet, domnule ofiţer, duceţi-ne la 
Veneţia, unde trebuie să mă întâlnesc cu domnişoara 
Cunigunda. 

— Nu pot să vă duc decât în Normandia de jos, spuse 
zbirul. 

Şi îndată îi scoate cătuşele, spune că s-a înşelat, dă 
drumul oamenilor cu care venise, duce la Dieppe pe 
Candid şi pe Martin şi îi lasă pe mâna lui frate-său. Tocmai 
era în port o corabie olandeză. Normandul, care prin 
mijlocirea a trei diamante ajunse imediat omul cel mai 


20 E vorba de Damiens, care a săvirşit un atentat neizbutit asupra lui 
Ludovic al XV-lea şi a fost executat, smulgîn” du'i'se mîinile şi picioarele, 
în 1757 (n. t.). 


21 Atentat neizbutit al lui Jean Châtel asupra lui Henric al IVilea (n. t.). 


serviabil, urcă pe Candid şi pe ai lui în corabie. Corabia 
mergea la Portsmouth în Anglia. Nu era tocmai drumul 
spre Veneţia, dar Candid credea că a scăpat din iad şi se 
gândea să o ia din nou spre Veneţia cu prima ocazie. 

Capitolul XXIII 

CANDID ŞI CU MARTIN AJUNG ÎN ANGLIA; CE VĂD 
EI ACOLO 

— Ah! Pangloss! Pangloss! Ah! Martin! Martin! Ah! 
draga mea Cunigunda! ce-i şi lumea asta? se văita Candid 
pe corabia olandeză. 

— Ceva şi groaznic şi nătâng totodată, răspundea 
Martin. 

— Dumneata ai mai fost în Anglia; oamenii sunt şi 
acolo tot aşa de nebuni ca şi în Franţa? 

— Acolo-i alt soi de nebunie, răspunse Martin. După 
cum ştii, aceste naţiuni sunt în război pentru câteva 
pogoane de zăpadă de prin părţile Canadei şi cheltuiesc cu 
războiul ăsta mai mult decât face toată Canada la un loc. 
Să-ţi spun cu precizie în care din ele sunt mai mulţi oameni 
buni de legat e un lucru pe care slabele mele mijloace nu 
mi-l îngăduie; atâta ştiu doar că oamenii la care mergem 
acuma sunt foarte posomorâţi. 

Tot vorbind aşa ajunseră la Portsmouth; pe țărm era 
o mulţime de lume care se uita cu mare atenţie la un om 
destul de voinic care şedea în genunchi şi legat la ochi pe 
puntea unei nave din flota militară. Patru soldaţi care 
stăteau în faţa acestui om îi traseră fiecare în cap câte trei 
gloanţe, în chipul cel mai paşnic care se poate închipui, şi 
după aceea toţi se duseră acasă foarte mulţumiţi. 

— Ce înseamnă asta? zise Candid, şi ce demon 
stăpâneşte toată lumea oriîncotro te-ai duce? 

Intrebă cine era omul care fusese ucis cu atâta 
ceremonie. 

— E un amiral, i se răspunse. 

— Şi de ce trebuia omorât amiralul acesta? 

— Pentru că n-a omorât el destui oameni; a dat o 


luptă împotriva unui amiral francez şi s-a socotit că n-a fost 
destul de aproape de acela. 

— Bine, spuse Candid, dar amiralul francez era şi el 
tot aşa de departe de amiralul englez cât era acesta de el. 

— Da, fără îndoială, dar în ţara asta e obiceiul să se 
ucidă din când în când câte un amiral ca să mai capete 
curaj ceilalţi. 

Candid fu aşa de uluit şi aşa de indignat de ceea ce 
vedea şi auzea încât nu voi nici măcar să pună piciorul pe 
pământul acestei ţări şi se învoi cu patronul olandez (chiar 
de-ar fi fost să-l prade cum îl prădase cel din Surinam) să-l 
ducă fără nicio întârziere la Veneţia. 

Patronul fu gata peste două zile. Merseră de-a lungul 
coastelor Franţei, apoi trecură prin faţa Lisabonei şi 
Candid se înfioră când ajunseră acolo. Intrară pe urmă în 
strâmtoarea Gibraltarului, pătrunseră în Mediterana şi 
ajunseră în sfârşit la Veneţia. 

— Slavă Domnului că am sosit, spuse Candid 
îmbrăţişând pe Martin; aici am să mă întâlnesc cu 
frumoasa Cunigunda. Mă bizui pe Cacambo ca pe mine 
însumi. Toate sunt bune, toate merg bine, toate sunt cum 
nu se poate mai bine. 

Capitolul XXIV DESPRE PAQUETTE ŞI FRATELE 
GAROAFĂ 

Îndată ce ajunse la Veneţia trimise să-l caute pe 
Cacambo prin toate cârciumile, prin toate cafenelele, pe la 
toate femeile de stradă, dar Cacambo nu fu găsit nicăieri. 
În fiecare zi se ducea în port să vadă ce corăbii au sosit, 
dar de Cacambo nici urmă! 

— Ce să fie asta? spunea el lui Martin; eu am avut 
timp să merg de la Surinam la Bordeaux, să mă duc de la 
Bordeaux la Paris, de la Paris la Dieppe, de la Dieppe la 
Portsmouth, să trec de-a lungul Portugaliei şi al Spaniei, să 
străbat toată Mediterana, să stau câteva luni la Veneţia; şi 
Cunigunda încă n-a venit! În loc să dau de ea am dat deo 
târfă şi de un abate pungaş. Cunigunda a murit fără 


îndoială; acuma nu-mi mai rămâne decât să mor şi eu. Era 
mai bine dacă nu părăseam paradisul din Dorado şi nu mă 
mai întorceam în Europa asta blestemată. Ai dreptate, 
dragul meu Martin! toate-s numai iluzie şi năpastă. 

Căzu într-o melancolie neagră şi nu luă de loc parte 
nici la opera alia moda şi nici la celelalte petreceri ale 
carnavalului; nicio femeie nu-l ispiti. Martin îi spuse: îi 

— Eşti foarte naiv dacă crezi că un valet metis, care 
are cinci sau şase milioane în buzunar, are să se ducă la 
capătul lumii să-ţi ia iubita şi s-o aducă la Veneţia. Are să 
şi-o ia el dacă o găseşte; dacă n-o găseşte, o să-şi ia alta; 
eu te sfătuiesc să uiţi şi de valetul dumitale Cacambo şi de 
iubita dumitale Cunigunda. 

Vorbele lui Martin nu-l linişteau de loc. Melancolia lui 
Candid spori iar Martin în vremea asta mereu îi tot aducea 
dovezi că pe pământ este foarte puţină virtute şi foarte 
puţină fericire; poate numai în Eldorado o fi mai multă, dar 
acolo nimeni nu poate să ajungă. 

Tot discutând despre acest subiect important şi tot 
aşteptând-o pe Cunigunda, Candid zări într-o zi în piaţa 
San Marco pe un călugăr tânăr la braţ cu o femeie. 
Călugărul era zdravăn şi durduliu, ochii îi străluceau, se 
uita de sus, umbla ţanţoş. Femeia era foarte drăguță şi 
cânta. Se uita cu dragoste la călugărul ei şi din când în 
când îl pişcă uşurel de obrazul grăsuţ. 

— De data asta cel puţin, spuse Candid lui Martin, n- 
ai să-mi mai spui că ăştia doi nu-s fericiţi. Până acuma în 
toată lumea locuită, afară numai de Eldorado, n-am găsit 
decât oameni necăjiţi; însă fata asta şi călugărul aş pune 
rămăşag că sunt nişte fiinţe fericite. 

— Pun rămăşag că nu, zise Martin. 

— Să-i poftim la masă, spuse Candid, şi o să vezi că 
nu mă înşel. 

Şi îndată se şi duse la ei, le spuse bună ziua şi îi pofti 
la dânsul la botei să mănânce macaroane, potârnichi de 
Lombardia, icre de nisetru şi să bea lacrima Christi, vin de 


Montepulciano, de Chipru şi de Samos. Fata se înroşi, 
călugărul zise că primeşte invitaţia şi fata veni cu el, 
uitându-se la Candid cu nişte ochi miraţi şi înceţoşaţi de 
lacrimi. Abia ajunsese în odaia lui Candid şi ea îi spuse: 

— Se poate, domnule Candid, să n-o mai cunoaşteţi 
pe Paquette?! 

Auzind asta, Candid, care până atunci nu se uitase la 
ea cu atenţie fiindcă se gândea numai la Cunigunda, îi 
spuse: 

— Vai, săraca de tine, va să zică tu l-ai adus pe 
doctorul Pangloss în halul în care era când l-am văzut? 

— Eu, domnule Candid, zise Paquette. Văd că ştiţi 
tot. Am aflat ce nenorocire nemaipomenită s-a întâmplat cu 
toată familia doamnei baroane şi cu  domnişoara 
Cunigunda. Să ştiţi însă că nici soarta mea n-a fost mai 
bună. Eram foarte  nevinovată când m-aţi văzut 
dumneavoastră. Un călugăr cordelier care mă spovedea m- 
a sedus fără multă greutate. Urmările au fost groaznice; a 
trebuit să plec de la castel nu mult după ce domnul baron 
v-a alungat cu picioare în spate. Dacă unui medic vestit nu 
i s-ar fi făcut milă de mine aş fi murit. Din recunoştinţă, am 
fost câtăva vreme amanta medicului ăstuia. Nevastă-sa 
care era grozav de geloasă mă bătea în fiecare zi fără nicio 
milă; era o scorpie. Medicul acela era urât cumplit iar eu 
cea mai nenorocită fiinţă din lume pentru că mâncăm 
bătaie din cauza unui om pe care nu-l iubeam. Ştiţi şi 
dumneavoastră ce primejdie e pentru o femeie arţăgoasă 
să fie soţie de medic. Medicul de care vorbesc, mâniat de 
felul cum se purta nevastă-sa, îi dădu, ca s-o vindece de o 
răceală uşoară, nişte leacuri aşa de bune, încât nici n-au 
trecut două ceasuri şi a murit în dureri cumplite. Rudele 
soţiei au intentat proces soţului învinuindu-l de omor; ela 
fugit iar eu am fost arestată. Nevinovăţia mea nu m-ar fi 
scăpat dacă n-aş fi fost drăguță. Judecătorul mi-a dat 
drumul cu condiţia ca el să ia locul medicului. N-a trecut 
mult şi am fost şi eu înlocuită cu alta, alungată fără niciun 


ban şi silită să-mi duc mai departe meseria asta scârboasă 
care vouă bărbaţilor vi se pare aşa de plăcută şi care 
pentru noi este un noian de necazuri. Am venit să-mi fac 
meseria la Veneţia. Ah! dacă aţi şti ce înseamnă să fii silită 
să dezmierzi pe oricine fără alegere, pe un negustor 
babalâc, pe un avocat, pe un călugăr, pe un gondolier, pe 
un abate; să fii expusă tuturor baţjocurilor, tuturor 
ocărilor; să trebuiască de multe ori să împrumuţi o rochie 
ca să ţi-o ridice cine ştie ce scârbos; să vezi cum unul îţi 
fură ce ai câştigat de la altul; să fii dijmuită de poliţai şi să 
n-ai altceva în vedere decât o bătrâneţe ticăloasă, spitalul 
şi groapa de gunoaie; dacă aţi şti toate astea aţi spune că 
sunt una din cele mai nenorocite fiinţe din lume. 

Paquette îşi deschidea astfel inima faţă de milostivul 
Candid, într-o odaie în care mai era numai Martin. Acesta 
spuse lui Candid: 

— După cum vezi, am şi câştigat pe jumătate 
rămăşagul. 

Fratele Garoafă rămăsese în sufragerie şi bea un 
păhărel până să vină mâncarea. 

— Bine, zise Candid către Paquette, dar adineauri 
când te-am întâlnit erai aşa de veselă, aşa de mulţumită; 
cântai, dezmierdai pe călugăr fără să te silească nimeni; 
mi-ai părut tot aşa de fericită pe cât pretinzi acuma că eşti 
de nenorocită. 

— Vai! domnule Candid, spuse Paquette, e şi asta tot 
o ticăloşie a meseriei. Ieri un ofiţer m-a bătut şi mi-a furat 
banii iar azi trebuie să mă prefac că-s veselă ca să plac 
călugărului. 

Candid nu vru să afle mai mult şi dădu lui Martin 
dreptate. Se aşezară la masă cu Paquette şi cu călugărul. 
Masa a fost destul de plăcută şi către sfârşit vorbiră între 
dânşii cu încredere. 

— Părinte, spuse Candid călugărului, dumneata am 
impresia că te bucuri de o soartă vrednică de invidiat; 
floarea sănătăţii străluceşte pe obrajii dumitale, chipul 


dumitale arată fericire; ai o fată foarte drăguță cu care să 
petreci şi pari foarte mulţumit cu starea dumitale de 
călugăr. 

— Ba drept să vă spun, domnule, eu aş vrea ca toţi 
călugării de pe lume să fie în fundul mării. De o sută de ori 
am fost ispitit să dau foc mănăstirii şi să mă turcesc. 
Părinţii mei m-au silit, când aveam cincisprezece ani, să 
pun pe mine rantia asta blestemată, ca să las partea mea 
de avere unui afurisit de frate al meu mai mare, bătu-l-ar 
Dumnezeu să-l bată! În mănăstire nu vezi decât invidie, 
vrajbă şi ciudă. E drept că am ţinut şi eu vreo câteva 
predici proaste care îmi aduc ceva parale, din care însă 
jumătate îmi fură stareţul; cu ce-mi mai rămâne îmi plătesc 
şi eu câte-o fată; dar când mă întorc seara la mănăstire îmi 
vine să mă dau cu capul de pereţi; şi toţi ceilalţi călugări, 
care-s cu mine, sunt la fel. 

Martin, înturnându-se către Candid, cu liniştea lui 
obişnuită, îi spuse: 

— Ei, ce mai zici acuma? am câştigat rămăşagul? 

Candid dădu două mii de piaştri Paquettei şi o mie 
părintelui Garoafă. 

— Cu asta să ştii că au să fie fericiţi, zice el. 

— Nu cred de loc, spuse Martin; cu piaştrii ăştia s-ar 
putea întâmplă să-i faci şi mai nenorociţi decât au fost 
până acuma. 

— Întâmple-se ce s-o întâmplă, spuse Candid. De un 
singur lucru îmi pare bine; văd că întâlneşti de multe ori în 
viaţă oameni pe care nici prin gând nu-ți trecea că ai să-i 
mai întâlneşti vreodată. Poate că, aşa cum am dat de 
berbecul cel roşu şi de Paquette, am să dau şi de 
Cunigunda. 

— Îţi urez să fii fericit cu dânsa, zise Martin, dar mă 
îndoiesc foarte mult. 

— Eşti aspru, spuse Candid. 

— Sunt aşa fiindcă am trăit şi cunosc viaţa. 

— Bine, dar uită-te la gondolierii aceia; nu-i auzi cum 


cântă într-una? 

— Da, dar nu-i vezi cum sunt acasă la ei, cu nevestele 
şi cu plozii lor, spuse Martin. Dogele are şi el necazurile lui 
şi gondolierii pe ale lor. E drept că, socotind bine, soarta 
unui gondolier e preferabilă sorții unui doge; cred totuşi că 
deosebirea este aşa de mică încât nici nu face să-ţi mai 
baţi capul. 

— Am auzit, spuse Candid, de Pococurante senatorul; 
stă într-un palat frumos pe Brenta şi primeşte cu plăcere 
pe străinii care se duc la dânsul. Se zice că e un om care n- 
a avut necazuri niciodată. 

— Aş vrea să văd şi eu o specie aşa de rară, zise 
Martin. 

Candid trimise vorbă seniorului Pococurante şi îi 
ceru voie să se ducă a doua zi pe la el. 


Capitolul XXV 
VIZITA LA SENIORUL POCOCURANTE, NOBIL 
VENEȚIAN 


Candid şi cu Martin se duseră cu gondola la Brenta şi 
ajunseră la palatul nobilului Pococurante. Grădinile erau 
foarte bine îngrijite şi împodobite cu statui frumoase de 
marmură; frumos era şi palatul. Stăpânul casei, om de vreo 
şaizeci de ani, foarte bogat, întâmpină cu foarte mare 
politeţe pe cei doi curioşi dar cu foarte puţină căldură, fapt 
care 11 cam fâstâci pe Candid dar plăcu lui Martin. 

Mai întâi două fete drăguţe şi curat îmbrăcate serviră 
o ciocolată pe care o pregătiseră cu dichis, spumoasă. 
Candid nu se putu opri şi le lăudă frumuseţea, graţia şi 
iscusinţa. 

— Fete bune, zise senatorul Pococurante; câteodată 
le iau în pat, la mine, pentru că m-am plictisit de cucoanele 
din oraş, de cochetăriile lor, de geloziile lor, de certurile 
lor, de toanele, de meschinăria, de trufia, de prostia lor şi 
de sonetele pe care trebuie să le faci sau să pui pe cineva 
să le facă pentru ele; acuma însă chiar şi fetele astea au 
început să mă cam plictisească. 


Candid, după masă, plimbându-se printr-o lungă 
galerie, se minună de frumuseţea tablourilor. Întrebă de 
cine erau două din ele. 

— Sunt de Rafael, spuse senatorul. Le-am cumpărat 
foarte scump, din vanitate, acum câţiva ani. Se zice că ar fi 
tot ce-i mai frumos în Italia dar mie nu-mi plac de loc: 
culoarea e foarte întunecată, figurile nu-s destul de 
rotunjite şi nu ies în evidenţă destul; draperiile nu 
seamănă cu nicio stofă; în sfârşit, orice s-ar spune, eu nu 
văd aici o imitație fidelă a naturii. N-o să-mi placă un 
tablou decât atunci când o să am impresia că văd în el 
natura; dar asemenea tablouri nu există. Am o mulţime de 
tablouri dar nu mă mai uit la ele. 

Până să se servească masa, Pococurante porunci un 
concert. Lui Candid muzica i se păru minunată. 

— Zgomotul acesta, zise Pococurante, poate să te 
amuze o jumătate de ceas; dacă ţine mai mult plictiseşte 
pe toată lumea, dar nimeni nu îndrăzneşte să spună că se 
plictiseşte. Muzica astăzi nu mai este decât arta de-a 
executa lucrări grele şi tot ce este numai greu de executat 
nu place multă vreme. 

Mi-ar plăcea mai mult opera dacă nu s-ar fi găsit 
mijlocul de-a face din operă un monstru care mă 
indignează. Ducă-se să vadă cine-o vrea tragedii proaste 
puse pe muzică şi în care scenele sunt făcute numai ca să 
dea loc hodoronc-tronc la câteva cântece ridicole, prilej 
pentru o cântăreaţă să arate ce-i poate gâtlejul; placă-i cui 
vrea sau cui poate un spectacol în care un castrat 
fredonează rolul lui Cezar şi al lui Caton, plimbându-se cu 
stângăcie pe scenă. Eu de mult nu mă mai duc să văd 
asemenea fleacuri, care fac astăzi gloria Italiei şi pe care 
suveranii le plătesc aşa de bine. 

Candid contrazise pe ici, pe colo aceste păreri, dar 
foarte domol; Martin fu în întregime de partea senatorului. 

Se aşezară la masă şi, după ce mâncară foarte bine, 
se duseră în bibliotecă. Candid, văzând un Homer minunat 


legat, felicită pe ilustrisim pentru gustul său. 

— Iată, zise el, o carte care plăcea grozav marelui 
Pangloss, cel mai bun filosof din Germania. 

— Mie nu-mi place, spuse cu răceală Pococurante. 
Unii şi alţii au vrut pe vremuri să mă convingă că Homer 
se citeşte cu plăcere. Însă luptele acestea care toate 
seamănă între ele şi se repetă întruna, zeii ăştia care 
mereu se află în treabă şi nu hotărăsc nimic; Elena asta 
care e cauza războiului şi care abia dacă-i o actriţă 
oarecare a piesei; Troia asta asediată şi care nu poate fi 
cucerită, toate acestea mă plictiseau de moarte. Am 
întrebat pe câţiva oameni învăţaţi dacă se plictiseau ca şi 
mine la lectura asta. Toţi oamenii sinceri mi-au mărturisit 
că le cădea cartea din mână dar că trebuie s-o ai în 
bibliotecă neapărat ca pe un monument al antichităţii sau 
ca medaliile acelea ruginite care nu mai au curs. 

— Excelenţa-voastră spune acelaşi lucru şi despre 
Virgil? întrebă Candid. 

— Trebuie să spun, zise Pococurante, că din Eneida, 
cartea a doua, a patra şi a şasea sunt excelente; iar cât 
despre piosul Enea, puternicul Cloanthe, şi prietenul 
Achates şi Ascanius şi prostănacul rege Latinus şi 
burgheza Amata şi searbăda Lavinia, nu cred să fie pe 
lume ceva mai rece şi mai anost. Îmi place mai mult Tasso 
şi basmele năstruşnice ale lui Ariosto. 

— Îmi daţi voie să vă întreb, spuse Candid, dacă vă 
place Horaţiu? 

— Sunt maxime, răspunse Pococurante, care unui om 
de lume pot să-i fie de folos şi care, fiind strânse în versuri 
viguroase, se întipăresc în minte mai bine; în schimb mă 
interesează foarte puţin călătoria lui la Brundisium şi 
descrierea unui prânz prost, şi cearta de mahala dintre un 
oarecare Rupilius ale cărui vorbe, zice el, erau pline de 
puroi şi un ins ale cărui cuvinte erau ca oţetul. Numai cu 
scârbă am citit vor să 1 

şurile lui grosolane împotriva babelor şi a 


vrăjitoarelor; şi nu văd ce merit poate să aibă faptul că 
spune prietenului său Maecenas că, dacă îl va aşeza 
printre poeţii lirici, va atinge cu fruntea lui sublimă stelele. 
Proştii admiră orice în opera unui autor celebru. Eu nu 
citesc decât pentru mine; îmi place numai ce-mi foloseşte. 

Candid, care fusese deprins să nu judece nimic prin 
el însuşi, era foarte mirat de ce auzea; iar Martin se 
gândea că felul de-a gândi al lui Pococurante era foarte 
înţelept. _ 

— O! iată un Cicero, spuse Candid. Mare om! Imi 
închipui că nu vă mai săturaţi citindu-l. 

— Nu-l citesc niciodată, răspunse veneţianul. Ce-mi 
pasă mie că a pledat pentru Rabinius sau pentru 
Cluentius? Am eu destule procese pe care le judec. M-aş fi 
împăcat mai bine cu operele lui filosofice; dar când am 
văzut că se îndoieşte de orice, m-am gândit că ştiu tot 
atâta cât şi el şi că n-am nevoie de nimeni ca să văd că nu 
ştiu nimic. 

— A! iată optzeci de volume de lucrări ale unei 
academii de ştiinţe, spuse Martin; aici trebuie să se 
găsească şi lucruri bune. 

— Ar putea să se găsească, zise Pococurante, dacă 
unul măcar din autorii acestor poliloghii ar fi inventat 
ceva, să zicem numai acele cu gămălie; dar aşa, în toate 
cărţile astea găseşti numai sisteme goale şi niciun lucru de 
folos. 

— Aveţi aici o sumedenie de piese de teatru, zise 
Candid: În italiană, în spaniolă, în franceză! 

— Da, spuse senatorul, trei mii sunt, dar bune nu-s 
nici treizeci. Iar cât despre volumele astea de predici, care 
toate la un loc nu fac cât o pagină din Seneca, şi 
volumoaiele astea de teologie, vă închipuiţi cred că 
niciodată nu le deschid, nici eu, nici altcineva. 

Martin văzu câteva rafturi pline de cărţi englezeşti. 

— Unui republican, zise el, desigur că-i plac multe 
din lucrările astea scrise în libertate. 


— Da, spuse Pococurante, bun lucru e să scrii ce 
gândeşti; e un privilegiu al fiinţei umane. În Italia noastră, 
toţi scriu nuţnai ce nu gândesc; oamenii care locuiesc în 
patria  Cezarilor şi a Antoninilor nu îndrăznesc să 
gândească nimic fără să ceară mai întâi voie unui călugăr 
iacobin. Aş fi mulţumit cu libertatea care inspiră pe 
gânditorii englezi dacă patima politicianistă n-ar strica tot 
ce e vrednic de stimă în această prețioasă libertate. 

Candid, zărind un Milton, îl întrebă dacă nu-i de 
părere că scriitorul acesta este un om mare. 

— Cine? zise Pococurante, barbarul ăsta care 
comentează primul capitol al Bibliei în zece cărţi de 
versuri aspre? acest imitator grosolan al grecilor, care 
desfigurează creaţiunea şi care, în timp ce Moise 
înfăţişează Fiinţa eternă producând lumea cu o vorbă, îl 
pune pe Mesia să ia un compas enorm dintr-un dulap al 
cerului şi să-şi schiţeze lucrarea? Eu să preţuiesc pe acela 
care a stricat iadul şi diavolul lui Tasso, care travesteşte pe 
Lucifer când în broscoi, când în pigmeu, care îl pune să 
repete de o sută de ori aceleaşi vorbe şi să discute 
teologie, care imitând cu gravitate invenţia comică a 
pistoalelor lui Anost pune pe diavoli să tragă cu tunul în 
cer? Nici mie, nici altora în Italia n-au putut să ne placă 
aceste triste năzbâtii. Căsătoria Păcatului cu Moartea şi 
şerpii pe care îi naşte Păcatul stârnesc greaţa oricărui om 
de gust şi lunga lui descripţie a unui spital e bună doar 
pentru un gropar. Poemul acesta obscur, bizar şi 
dezgustător, a fost disprețuit chiar de la naştere; îl tratez şi 
eu acuma aşa cum a fost tratat în patria lui de către 
contemporani. În sfârşit, eu spun ce gândesc şi puţin îmi 
pasă dacă alţii gândesc sau nu ca mine. 

Aceste cuvinte îl mâhniră pe Candid; el preţuia pe 
Homer şi îi plăcea puţin şi Milton. 

— Tare mi-i teamă, spuse el în şoaptă lui Martin, că 
omul ăsta dispreţuieşte cumplit pe poeţii noştri germani. 

— N-ar fi nicio pagubă, zise Martin. 


— O! ce om superior, mai spuse printre dinţi Candid, 
ce mare geniu şi Pococurante asta! nimic nu-i place. 

După ce trecură astfel în revistă toate cărţile, se 
coborâră în grădină. Candid se minună de frumuseţile ei. 

— Nimic nu poate fi mai de prost-gust, spuse 
stăpânul casei; numai farafastâcuri avem; chiar de mâine 
am să pun să facă altă grădină, mai aleasă. 

După ce îşi luară rămas bun de la excelenţa-sa, 
Candid spuse lui Martin: 

— Ei, acuma nu mai ai ce spune, omul acesta e cel 
mai fericit fiindcă e mai presus de tot ce are. 

— Bine, zise Martin, dar nu vezi că e scârbit de tot ce 
are? Platon a spus de mult că cel mai bun stomac nu-i 
acela care respinge orice aliment. 

— Da, spuse Candid, dar nu-i o plăcere oare să critici 
orice, să vezi defecte acolo unde ceilalţi oameni văd numai 
calităţi? 

— Adică asta înseamnă că e o plăcere să nu simţi 
nicio plăcere? 

— Bun, în ce mă priveşte eu ştiu că am să fiu fericit 
când am să mă întâlnesc cu domnişoara Cunigunda. 

— E bine în orice caz să ai această speranţă, zise 
Martin. 

Totuşi zilele treceau, săptămânile treceau şi Cacambo 
nu se mai întorcea iar Candid era aşa de copleşit de durere 
încât nu se gândea că Paquette şi cu fratele Garoafă nici 
nu veniseră măcar să-i mulţumească. 

Capitolul XXVI 

CANDID ŞI CU MARTIN STAU LA MASĂ CU ŞASE 
STRĂINI; CINE ERAU ACEŞTIA 

Într-o seară în timp ce Candid, urmat de Martin, se 
ducea să stea la masă cu străinii care locuiau în acelaşi 
hotel cu dânsul, un om cu faţa ca funinginea îl apucă de 
braţ şi îi spuse: 

— Fiţi gata să plecaţi cu noi, plecăm numaidecât. 

Candid se întoarse şi văzu că era Cacambo. Numai 


vederea Cunigundei ar fi putut să-l mire şi să-l bucure mai 
mult. Era să înnebunească de bucurie. Îşi îmbrăţişă 
prietenul şi-i spuse: 

— Unde-i Cunigunda, e şi ea aici, nu? Unde-i? Du-mă 
la dânsa să mor de bucurie cu ea împreună. 

— Cunigunda nu-i aici, răspunse Cacambo, e la 
Constantinopol. 

— O! Doamne! la Constantinopol! Şi în China să fie şi 
tot mă duc la ea! Să plecăm! 

— Plecăm după masă, zise Cacambo. Nu pot să vă 
spun mai mult; sunt sclav, m-aşteaptă stăpânul, trebuie să-l 
servesc la masă. Nu spuneţi nimic; staţi la masă şi fiţi gata. 

Candid, cu sufletul împărţit între bucurie şi mâhnire, 
încântat că trimisul lui credincios s-a întors, mirat că 
acesta e sclav, plin de gândul că are să-şi vadă iar iubita, 
cu inima zbuciumată, cu mintea uluită, se aşeză la masă 
împreună cu Martin, care privea foarte nepăsător aceste 
întâmplări, şi cu şase străini care veniseră să petreacă la 
Veneţia carnavalul. 

Cacambo care turna de băut unuia din străini se 
aplecă la urechea lui stăpânu-su, către sfârşitul mesei, şi îi 
spuse: 

— Sire, majestatea-voastră poate să plece când 
doreşte, corabia e gata. 

După ce spuse asta ieşi. Mesenii, miraţi, se uitau 
unul la altul fără să spună un cuvânt, când alt slujitor 
apropiindu-se de stăpânul lui, îi spuse: 

— Sire, trăsura majestăţii-voastre e la Padua şi barca 
e gata. 

Străinul făcu un semn şi slujitorul plecă. Toţi mesenii 
se uitară iar unul la aiul şi mirarea spori Alt valet 
apropiindu-se de alt străin îi spuse: 

— Sire, credeţi-mă, majestatea-voastră nu mai 
trebuie să rămână aici: mă duc să pregătesc tot ce trebuie 

Şi ieşi repede. _ 

Candid şi cu Martin Îşi închipuiră atunci că toate 
acestea erau o mascaradă de carnaval. Mai veni un 
servitor şi spuse lui stăpânu-su: 

— Majestatea-voastră va pleca atunci când va dori. 

Şi ieşi şi el ca şi ceilalţi. 

Veni încă un valet, al cincilea, şi spuse celui de-al 
cincilea străin acelaşi lucru. 

Cel de-al şaselea valet însă vorbi altfel cu cel de-al 
şaselea străin care şedea chiar lângă Candid, şi îi spuse: 

— Sire, nimeni nu vrea să mai dea pe datorie 
majestăţii-voastre şi nici mie, aşa că se prea poate să ne 
aresteze la noapte şi pe dumneavoastră şi pe mine. Eu am 
să plec să-mi văd de treburile mele. Rămâneţi cu bine. 

După ce toţi servitorii plecară, cei şase străini, 
Candid şi Martin rămaseră într-o adâncă tăcere. In sfârşit 
Candid o rupse. 

— Domnilor, zise el, ciudată glumă mai e şi asta. De 
ce sunteţi toţi regi? În ce ne priveşte, pot să vă spun că 
nici cu, nici Martin nu suntem. 

Stăpânul lui Cacambo începu atunci să vorbească şi 
spuse, foarte serios, în italieneşte: 

— Nu glumesc de loc. Mă numesc Ahmet al treilea. 
Am fost sultan câţiva ani. Am detronat pe frate-meu; 
nepotu-meu m-a detronat pe mine. Vizirii mei au fost 
decapitaţi. Imi isprăvesc zilele în seraiul cel vechi. Nepotu- 
meu, sultanul Mahomet, îmi dă voie să călătoresc din când 
în când să-mi caut de sănătate şi acuma am venit să petrec 
carnavalul la Veneţia. 

Untânăr care şedea lângă - ahmetvorbidupăel şi 
spuse: 

— Mă cheamă Ivan; am fost împăratul Rusiei; am fost 
detronat când eram în leagăn; tata şi mama au fost închişi; 
eu am crescut în închisoare; mi se dă voie câteodată să 
călătoresc însoţit de cei care mă păzesc şi am venit acuma 
să petrec carnavalul la Veneţia. 

Cel de-al treilea spuse: 


— Eu sunt Carol-Eduard, regele Angliei. Tatăl meu 
mi-a cedat drepturile asupra regatului; m-am luptat ca să 
mi le păstrez; opt sute de partizani de-ai mei au fost prinşi, 
li s-au scos inimile şi cu inimile au fost loviți peste faţă. Am 
fost băgat în închisoare; mă duc la Roma să văd ce mai 
face tata, detronat şi el ca şi mine şi ca şi bunicu-meu, şi 
m-am oprit să petrec carnavalul la Veneţia. 

Cel de-al patrulea vorbi şi el şi spuse: 

— Eu sunt regele Poloniei; soarta războiului m-a 
făcut să-mi pierd statele mele ereditare; tata a păţit şi el 
tot aşa; acuma mă las şi eu în voia Providenţei ca sultanul 
Ahmet, ca împăratul Ivan şi regele Carol-Eduard, 
Dumnezeu să le dea viaţă lungă; acum am venit şi eu să 
petrec carnavalul la Veneţia. 

Cel de-al cincilea spuse: 

— Şi eu sunt rege al Poloniei. Mi-am pierdut regatul 
de două ori; Providența însă mi-a dat alt stat în care am 
făcut mai mult bine decât au făcut pe malurile Vistulei toţi 
regii Sarmaţiei la un loc; mă las şi eu în voia Providenţei şi 
am venit acuma să petrec carnavalul la Veneţia. 

Veni rândul şi celui de-al şaselea monarh să 
vorbească. 

— Eu, domnilor, nu sunt aşa de mare senior ca 
dumneavoastră dar am fost şi eu rege ca şi alţii. Mă 
cheamă Teodor; am fost ales rege al Corsicii; mi s-a spus 
majestate, acuma abia dacă mi se mai spune domnule. Am 
bătut monedă şi n-am niciun ban, am avut doi secretari de 
stat şi acuma abia un valet dacă mai am. Am şezut pe tron 
şi după aceea am şezut pe paie în închisoare la Londra. Mi- 
i frică să nu păţesc tot aşa şi aici deşi, ca şi majestăţile- 
voastre, am venit şi eu să petrec carnavalul la Veneţia. 

Ceilalţi cinci regi ascultară aceste vorbe cu înaltă 
compătimire. Fiecare dădu câte douăzeci de ţechini regelui 
Teodor ca să-şi cumpere haine şi cămăşi. Candid îi dădu un 
diamant de două mii de ţechini. 

— Cine-o fi oare, se întrebau cei cinci regi, acest 


simplu particular care e în stare să dea de-o sută de ori 
mai mult decât fiecare distre noi şi care chiar dă? 

— Şi dumneata eşti rege? 

— Nu, domnilor; şi nici n-am chef să fiu. 

În clipa când se sculau de la masă, mai sosiră la hotel 
patru alteţe serenisime care de asemenea îşi pierduseră 
statele în războaie şi veneau acuma să petreacă la Veneţia 
carnavalul; Candid însă nici nu se uită la aceşti oaspeţi noi. 
Nu se gândea decât cum să se ducă la Constantinopol şi s- 
o găsească pe scumpa lui Cunigunda. 

Capitolul XXVII CĂLĂTORIA LUI CANDID LA 
CONSTANTINOPOL 

Credinciosul Cacambo se înţelesese deja cu patronul 
turc, care trebuia să-l ducă pe sultanul Ahmet înapoi la 
Constantinopol, să ia cu el şi pe Candid şi pe Martin. 
Aceştia se urcară pe corabie după ce se închinară 
nenorocitei sale majestăţi. Candid, în drum spre corabie, 
spuse lui Martin: 

— Va să zică am stat la masă cu şase regi detronaţi! 
şi unuia din ei i-am dat şi de pomană. Poate c-or mai fi 
mulţi prinți de ăştia nenorociţi. Mai bine-i de mine că n-am 
pierdut decât o sută de berbeci şi acuma zbor în braţele 
Cunigundei. Eu tot cred, dragă Martin, că Pangloss avea 
dreptate şi că totul merge bine în lume. 

— Asta aş vrea şi eu! zise Martin. 

— Oricum, spuse Candid, la Veneţia am văzut un 
lucru de necrezut. Când s-a mai pomenit ca şase regi 
detronaţi să stea la masă împreună la birt. 

— Asta nu e ceva neobişnuit, nouă ni s-au întâmplat 
lucruri şi mai extraordinare. E lucru foarte obişnuit ca un 
rege să fie detronat. Iar cât despre cinstea de a fi stat la 
masă cu ei, asta chiar că e un fleac care nu merită nicio 
atenţie. Ce are a face cu cine stai la masă, totul e să 
mănânci bine. 

Candid cum ajunse pe corabie îmbrăţişă pe vechiul 
lui valet, pe prietenul său Cacambo, şi îi spuse: 


— Ce face Cunigunda? Tot aşa de frumoasă este? Mă 
mai iubeşte? Cum o duce? I-ai cumpărat desigur un palat 
la Constantinopol? 

— Dragă stăpâne, răspunse Cacambo, Cunigunda 
spală blidele pe ţărmul Propontidei, la un prinţ care are 
foarte puţine blide; e roabă în casa unui fost suveran pe 
care îl cheamă Ragotzky şi căruia sultanul îi dă trei scuzi 
tain pe zi; dar ce-i mai rău este că şi-a pierdut frumuseţea 
şi s-a urâţit grozav. 

— Frumoasă sau urâtă, spuse Candid, eu sunt om 
cinstit şi datoria mea este s-o iubesc mereu. Dar cum a 
putut să ajungă în starea asta aşa de proastă cu cele cinci 
sau şase milioane pe care le-ai luat cu tine? 

— A trebuit mai întâi, zise Cacambo, să dau două 
milioane seniorului don Fernando de Ibaraa y Figueora y 
Mascarenes y Lampurdos y Suza, guvernator la Buenos 
Aires, ca să-mi dea voie s-o iau de-acolo pe domnişoara 
Cunigunda; pe urmă un pirat a pus mâna vitejeşte pe tot 
ce mai aveam. Piratul acela ne-a dus la capul Matapan, la 
Milos, la Nicara, la Samos, la Petra, la Dardanele, la 
Marmara, la Scutari. Cunigunda şi cu baba slujesc la 
prinţul acela de care v-am spus iar eu sunt robul sultanului 
detronat. 

— Ce groaznice nenorociri legate unele de altele! 
zise Candid. Dar tot e bine că mai am câteva diamante; am 
s-o răscumpăr pe Cunigunda. Păcat numai că s-a urâţit aşa 
de tare. 

Întorcându-se apoi către Martin, îl întrebă: 

— Cine crezi dumneata că e mai de plâns, sultanul 
Ahmet, împăratul Ivan, regele Carol-Eduard ori eu? 

— Nu ştiu, răspunse Martin; ar trebui să fiu în inimile 
voastre ca să ştiu. 

— Dacă ar fi aici Pangloss, zise Candid, ar şti şi ne-ar 
spune. 

— Habar n-am, zise Martin, cu ce cântar ar fi putut 
Pangloss al dumitale să  cântărească nenorocirile 


oamenilor şi să le preţăluiască durerile. Bănuiesc doar 
atâta că sunt pe lume milioane de oameni de o sută de ori 
mai de plâns decât regele Carol-Eduard, decât ţarul Ivan şi 
sultanul Ahmet. 

— Se prea poate să fie şi aşa, spuse Candid. 

Ajunseră peste câtăva vreme la Bosfor. Candid, mai 
întâi, răscumpără cu un preţ foarte mare pe Cacambo şi, 
fără să mai întârzie, se sui cu tovarăşii lui pe o galeră şi se 
duse la ţărmul Propontidei să o caute pe Cunigunda, urâtă 
cum o fi, numai s-o găsească. 

Printre galerieni erau doi care vâsleau foarte prost şi 
cărora patronul levantin le dădea din când în când câteva 
lovituri de vână de bou pe spatele gol. Candid, bun din fire, 
se uită la ei mai mult decât la ceilalţi şi se apropie de 
dânşii cu milă. Trăsăturile feţelor lor schimonosite parcă îi 
aduceau aminte de Pangloss şi de nenorocitul acela de 
iezuit, baronul, fratele domnişoarei Cunigunda. La gândul 
acesta se întristă. Se uită mai bine la ei şi spuse lui 
Cacambo: 

— Dacă n-aş fi văzut cum a fost spânzurat magistrul 
Pangloss şi dacă n-aş fi avut nenorocirea să-l ucid pe 
baron, aş zice că cei doi galerieni de colo sunt chiar ei. 

Când auziră rostindu-se numele de baron şi de 
Pangloss cei doi puşcăriaşi scoaseră un strigăt şi vâslele le 
căzură din mâini. Patronul levantin se repezi la dânşii şi 
începu să-i bată cu vâna de bou. 

— Stai, stai, seniore! strigă Candid, îţi dau cât vrei 
numai să nu-i baţi. 

— Uite-l pe Candid, spuse unul din ei. 

— Da, e chiar Candid, zise celălalt. 

— Visez? sunt treaz? spuse Candid; sunt aici pe 
galeră sau unde sunt? Să fie chiar domnul baron pe care l- 
am omorât? Să fie maestrul Pangloss pe care am văzut 
cum l-au spânzurat? 

— Da, chiar noi suntem, chiar noi suntem! 
răspunseră ei. 


— Va să zică asta e marele filosof? zise Martin. 

— Domnule patron, întrebă Candid, cât vrei să-ţi dau 
ca să răscumpăr pe domnul de Thunder-ten-tronckh, unul 
din cei mai de seamă baroni ai imperiului, şi pe domnul 
Pangloss, cei mai profund metafizician al Germaniei? 

— Câine creştin, răspunse patronul levantin, fiindcă 
aceşti doi câini de puşcăriaşi creştini sunt baroni şi 
metafizicieni, ceea ce desigur că e un rang înalt în ţară la 
ei, ai să-mi dai cincizeci de mii de sechini. 

— Bine, ţi-i dau; să ne întoarcem repede la 
Constantinopol şi îţi plătesc imediat. Adică nu, du-mă la 
domnişoara Cunigunda. 

Patronul însă, cum auzise că-i dă banii, şi întorsese 
prova către port şi, la porunca lui, vâslele împingeau acum 
galera mai repede decât zboară o pasăre. 

Candid îmbrăţişă pe baron şi pe Pangloss. 

— Cum, nu te-am ucis, domnule baron? şi dumneata, 
dragul meu Pangloss, cum se face că eşti în viaţă după ce- 
ai fost spânzurat? şi de ce sunteţi amândoi osândiţi la 
galeră în Turcia? 

— E adevărat că şi soră-mea e în Turcia? întrebă 
baronul. 

— Da, răspunse Cacambo. 

— Ce bine-mi pare că m-am întâlnit iar cu dragul meu 
Candid, spuse Pangloss. 

Candid le prezentă pe Martin şi pe Cacambo. Toţi se 
îmbrăţişau, toţi vorbeau deodată. Galera zbura. Peste 
câteva clipe erau în port. Chemară pe un zaraf evreu şi 
Candid îi vându cu cincizeci de mii de sechini un diamant 
care făcea o sută de mii, dar zaraful se jură pe Abraham că 
nu putea să dea mai mult. Candid răscumpără pe baron şi 
pe Pangloss. Acesta se aruncă la picioarele liberatorului lui 
şi le udă cu lacrimi; celălalt îi mulţumi dând din cap şi îi 
făgădui că-i dă banii înapoi cu cea dintâi ocazie. 

— Dar se poate oare ca soră-mea să fie în Turcia? tot 
întreba el. 


— Se poate foarte bine, răspunse Cacambo; spală 
blidele la un prinţ din Transilvania. 

Trimiseră imediat după doi zarafi evrei; Candid mai 
vându nişte diamante şi plecară iar eu toţii cu altă galeră 
s-o scape din robie pe Cunigunda. 

Capitolul XXVIII 

ce s-a întâmplat cu candid, cu cunigunda, cu 
pangloss, cu martin etc. 

— lartă-mă încă o dată, spuse Candid baronului, 
iartă-mă, cuvioase părinte, că te-am străpuns cu sabia. 

— Nici să nu mai vorbim, zise baronul; am fost şi eu 
cam prea repezit, mărturisesc. Dar fiindcă vrei să ştii prin 
ce întâmplare am ajuns la galere, am să-ţi spun că după ce 
fratele spiţer al colegiului nostru m-a vindecat de rana pe 
care mi-ai făcut-o, am fost atacat şi luat prizonier de 
spanioli; am fost băgat la închisoare în Buenos Aires când 
soră-mea tocmai plecase de-acolo. Am cerut să fiu trimis la 
Roma lat părintele general. Aici am fost numit duhovnic la 
Constantinopol pe lângă ambasadorul Franţei. Trecuse 
vreo săptămână de când eram în funcţie când, într-o seară, 
am dat de un icoglan tânăr şi foarte chipeş. Era cald. 
Tânărul spuse că ar vrea să se ducă la baie; m-am dus şi eu 
cu el. Nu ştiam că un creştin se face vinovat de cea mai 
mare vină dacă e găsit în pielea goală împreună cu un 
musulman tânăr. Cadiul a poruncit să mi se dea o sută de 
lovituri la tălpi şi m-a osândit la galere. Nu cred că poate fi 
nedreptate mai mare... Dar aş vrea să ştiu de ce soră-mea 
e în bucătărie la un suveran din Transilvania fugit la turci. 

— Şi dumneata, dragul meu Pangloss, spuse Candid, 
cum se face că eşti aici? 

j — E drept, răspunse Pangloss, că am fost spânzurat. 
In faţa dumitale; ar fi trebuit să fiu ars, dar îţi aduci aminte 
că tocmai când se pregăteau să mă frigă a început ploaia; 
ploua aşa de tare încât n-au mai putut să aprindă focul; şi 
atunci m-au spânzurat fiindcă nu se putea altfel. Un 
chirurg mi-a cumpărat trupul, m-a dus la el acasă şi a 


început să mă disece. Mi-a făcut mai întâi o incizie crucială 
de la buric până la claviculă. Eu însă nu fusesem de loc 
spânzurat cum trebuie. Călăul sfintei Inchiziţii, care era 
diacon, ardea oamenii de minune dar cu spânzuratul nu 
era obişnuit: funia era udă aşa că n-a lunecat bine şi a fost 
şi prost înnodată. Fapt este că mai suflam; incizia crucială 
m-a făcut să scot un țipăt aşa de cumplit încât chirurgul 
era mai să cadă jos şi închipuindu-şi că disecă pe dracul a 
luat-o la fugă cutremurat de spaimă şi a mai căzut şi pe 
scară. Nevastă-sa care era într-o odaie de-alături a venit 
repede când a auzit zgomotul; m-a văzut întins pe masă cu 
incizia mea crucială, s-a speriat şi mai tare decât bărbatu- 
su, a luat-o şi ea la fugă şi a căzut peste el. După ce-şi mai 
veniră în fire, am auzit cum nevasta chirurgului îi spunea 
acestuia: „Cine te pune, dragă, să diseci un eretic? Nu ştii 
că în oamenii ăştia e ascuns dracul? Mă duc să chem nu 
preot să alunge pe necuratul”. 

M-am înfiorat când am auzit asta, mi-am adunat 
puţinele puteri care îmi mai rămăseseră şi am strigat: „Fie- 
vă milă de mine!” Atunci chirurgul a prins curaj, mi-a 
cusut pielea la loc; nevastă-sa m-a îngrijit; în două 
săptămâni m-am vindecat. Chirurgul mi-a găsit şi o slujbă; 
m-am băgat lacheu la un cavaler de Malta care tocmai 
pleca la Veneţia; aici însă, cum stăpânu-meu n-avea cu ce 
să-mi plătească simbria, m-am tocmit la un negustor 
venețian şi m-am dus cu el la Constantinopol. 

Într-o zi mi-a venit poftă să intru într-o moschee, 
înăuntru erau numai un imam bătrân şi o credincioasă 
tânără foarte drăguță care îşi spunea rugăciunea. Era cu 
pieptul gol; între sâni avea un buchet de lalele, de 
trandafiri, de anemone şi de zambile. Ea s-a prefăcut că-i 
cade buchetul, eu m-am repezit să-l ridic şi i l-am pus la loc 
cu o grijă plină de respect. Cum însă nu mai isprăveam cu 
pusul buchetului, imamul s-a mâniat şi, când a văzut că 
sunt creştin, a strigat după ajutor. M-au dus la cadiu şi 
cadiula spus să-mi tragă o sută la tălpi şi m-a trimis la 


galere. Am fost pus în lanţuri chiar pe galera şi chiar pe 
banca pe care era şi domnul baron. Tot pe galera aceea 
mai erau patru tineri din Marsilia, cinci preoţi din Napoli şi 
doi călugări din 

Corfu, care ne-au spus că asemenea întâmplări se 
ivesc în fiecare zi. Domnul baron zicea că nedreptatea care 
i se făcuse lui era mai mare, eu ziceam că era mult mai 
îngăduit să pui un buchet la sânul unei femei decât să stai 
în pielea goală lângă un icoglan. Discutam într-una şi 
căpătăm în fiecare zi câte douăzeci la spate cu vâna de bou 
când iată că înlănţuirea evenimentelor acestei lumi te-a 
adus pe galera noastră şi ne-ai răscumpărat. 

— Spune, dragul meu Pangloss, îl întrebă Candid, 
când ai fost spânzurat, disecat, bătut şi când ai vâslit pe 
galeră, te-ai gândit şi atunci că totul pe lumea asta e cât se 
poate de bine? 

— Am mereu părerea pe care am avut-o la început, 
răspunse Pangloss, fiindcă, de! sunt filosof: nu se cuvine 
să-mi iau vorba înapoi, pentru că Leibniz nu poate să 
greşească iar armonia prestabilită este oricum tot ce-i mai 
frumos pe lume, tot aşa ca şi plinul şi materia subtilă??. 

Capitolul XXIX CUM A GĂSIT CANDID PE 
CUNIGUNDA ŞI PE BABA 

În timp ce Candid, baronul, Pangloss, Martin şi 
Cacambo îşi povesteau aventurile, în timp ce vorbeau 
despre evenimentele contingente şi necontingente ale 
lumii, şi discutau despre efecte şi cauze, despre răul moral 
şi răul fizic, despre libertate şi necesitate, şi dacă poţi avea 
vreo mângâiere când eşti osândit la galere în Turcia, 
ajunseră la ţărmul  Propontidei acasă la prinţul 
Transilvaniei. Cum au ajuns au şi dat cu ochii de 
Cunigunda şi de babă. Puneau la uscat nişte prosoape pe o 
frânghie. 

La această privelişte baronul se îngălbeni. Tandrul 

îndrăgostit Candid, văzând-o pe frumoasa lui Cunigunda 
smolită la faţă, cu ochii roşii, cu pieptul supt, cu obrajii 
zfolrciţi, cu braţele înroşite şi crăpate, făcu trei paşi de-a- 
ndărătelea, cuprins de groază, apoi înaintă iar, din 
cuviinţă. Cunigunda îmbrăţişă pe Candid şi pe fratele ei. O 
îmbrăţişară şi pe babă. Candid le răscumpără pe 
amândouă. 

În apropiere se afla o fermă. Baba spuse lui Candid 
că ar fi bine s-o ia el, până când vor nimeri o soartă mai 
bună. Cunigunda nu ştia că s-a urâţit, fiindcă nimeni nu-i 
spusese asta. Îi aduse aminte lui Candid de făgăduielile lui 
cu un ton atât de hotărât încât Candid, bun cum era el, nu 
îndrăzni să refuze. Spuse deci baronului că are să se 
însoare cu soră-sa. 

— Nu voi îngădui niciodată, zise baronul, asemenea 
înjosire din partea ei şi asemenea cutezanţă din partea 
dumitale. Nu vreau să mi se reproşeze o ticăloşie ca asta; 
copiii soră-mii n-ar mai avea nicio trecere în Germania. 
Nu, soră-mea nu se va mărita decât numai cu un baron al 
imperiului. 

Cunigunda i se aruncă la picioare, plânse, dar el fu 
neclintit. 

— Eşti nebun, îi spuse Candid; te-am scăpat de la 
galere, te-am răscumpărat, am răscumpărat-o pe sorăta; 
spăla aici blidele; e urâtă şi totuşi sunt atât de bun şi vreau 
să mă însor cu dânsa iar tu mai ai obrazul să te 
împotriveşti! Dacă m-aş lăsa dus de mânia de care-s 
cuprins aş fi în stare să te mai ucid o dată. 

— N-ai decât să mă ucizi, zise baronul, dar, cât voi 
trăi eu, cu soră-mea n-ai să te însori! 

Capitolul XXX încheiere 

Candid, în fundul sufletului lui, n-avea nicio poftă să 
se însoare cu Cunigunda. Totuşi obrăznicia fără margini a 
baronului îl hotări să încheie căsătoria; pe de altă parte 
Cunigunda stăruia atât de mult încât nu-i venea să-şi ia 
vorba înapoi. Se sfătui cu Pangloss, cu Martin şi cu 


credinciosul Cacambo. Pangloss făcu un memoriu bine 
ticluit în care dovedea că baronul n-avea niciun drept 
asupra soră-sii şi că ea putea, după toate legile imperiului, 
să se căsătorească morganatic cu Candid. Martin spuse că 
baronul trebuia aruncat în mare. Cacambo spuse că 
trebuia să-l dea înapoi patronului şi să-l pună iar să 
vâslească pe galeră; după aceea să fie trimis la Roma 
părintelui general cu cea dintâi corabie care va pleca într- 
acolo. Părerea asta fu socotită ca foarte bună. Baba zise şi 
ea că aşa e mai bine. Nu spuseră nimic soră-sii. Cu bani 
lucrul se făcu repede şi toţi fură mulţumiţi că au înfundat 
pe un iezuit şi au pedepsit îngâmfarea unui baron neamţ. 
Acum ar fi fost firesc să-ţi închipui că, după atâtea 
nenorociri, Candid, însurat cu iubita lui, vieţuind împreună 
cu filosofai Pangloss, cu filosoful Martin, cu înțeleptul 
Cacambo şi cu baba, şi mai având şi atâtea diamante aduse 
din patria vechilor incaşi, va duce viaţa cea mai plăcută. 
Zarafii însă atâta l-au tras pe sfoară încât nu i-a mai rămas 
decât ferma. Nevastă-sa urâţindu-se pe zi ce trecea se făcu 
arţăgoasă şi nesuferită. Baba era infirmă aşa că fu şi mai 
morocănoasă decât Cunigunda. Cacambo, care lucra 
grădina şi se ducea să vândă legume la Constantinopol, era 
copleşit de muncă şi îşi blestema soarta. Pangloss era 
foarte necăjit că nu poate să strălucească în vreo 
universitate din Germania. Cât despre Martin, el era pe 
deplin convins că pretutindeni e tot aşa de rău şi nu se 
necăjea de loc. Candid, Pangloss şi Martin discutau 
câteodată despre metafizică şi morală. Vedeau uneori de la 
fereastra fermei cum treceau pe apă corăbii încărcate cu 
efendii, cu paşale, cu cadii trimişi în surghiun la Lemnos, 
la Mitilene, la Erzerum. Alţi cadii, alte paşale, alţi efendii 
veneau şi luau locul celor surghiuniţi şi peste câtva timp 
erau surghiuniţi şi ei. Vedea capete frumos împăiate care 
erau trimise spre înfăţişare la Sublima Poartă. Aceste 
spectacole le dădeau prilej să discute şi mai aprins; iar 
când nu discutau, plictiseala era aşa de mare încât într-o 


bună zi baba şi-a luat îndrăzneala să le spună: 

— Aş Vrea să ştiu ce e mai rău, să te siluiască sute de 
pirați negri, să ţi se reteze o bucă, să fii bătut cu nuiele la 
bulgari, să fii ciomăgit şi spânzurat, să fii disecat, să 
vâsleşti pe o galeră, într-un cuvânt să înduri toate 
necazurile pe care le-am îndurat noi sau, dimpotrivă, să 
stăm aici şi să n-avem nimic de făcut? 

— Asta-i o mare întrebare, zise Candid. 

Vorbele acestea stârniră noi discuţii şi Martin mai 
ales ajunse la încheierea că omul era sortit să trăiască ori 
în zvârcolirile neliniştii ori în letargia plictiselii. Candid nu 
era de părerea asta dar nici nu afirma altceva. Pangloss 
mărturisi că întotdeauna suferise îngrozitor dar, fiindcă 
susţinuse odată că toate mergeau de minune, susţinea asta 
mereu însă nu credea de loc în ce spune. 

S-a întâmplat însă un lucru care lui Martin i-a întărit 
urâcioasele principii, pe Candid l-a făcut să şovăie mai 
mult ca oricând iar pe Pangloss l-a încurcat foarte tare. 
Într-o bună zi se treziră la fermă cu Paquette şi cu 
părintele Garoafă, amândoi în cea mai mare mizerie. 
Păpaseră repede cele trei mii de piaştri, se despărţiseră, se 
împăcaseră, se certaseră, fuseseră închişi, fugiseră din 
închisoare, şi în sfârşit părintele Garoafă se făcuse turc. 
Paquette îşi urma meseria dar nu mai câştiga nimic. 

— Am spus eu că darurile dumitale au să se ducă 
repede pe apa Sâmbetei şi au să-i facă şi mai nenorociţi 
decât erau, zise Martin. Uite, şi dumneata cu Cacambo v- 
aţi îmbuibat cu milioane de piaştri şi nu sunteţi mai fericiţi 
decât părintele Garoafă şi decât Paquette. 

— Aha! spuse Pangloss Paquettei, te-a adus iar cerul 
printre noi, săraca de tine! Ştii că din cauza ta am rămas 
cu nasul mâncat, fără un ochi şi fără o ureche? Rău ai 
ajuns şi tu! ce-i şi lumea asta! 

Această nouă întâmplare îi făcu să filosofeze şi mai 
mult. 

Nu departe de ei locuia un derviş foarte vestit care 


era socotit drept cel mai mare filosof al Turciei. Se duseră 
la el să-l întrebe de una şi de alta. Începu vorba Pangloss: 

— Meştere, am venit să te rugăm să ne spui de cea 
fost făcut un animal atât de ciudat cum este omul? 

— geţi pasă ţie de asta? zise dervişul; e treaba ta? 

— Bine, cuvioase părinte, spuse Candid, dar pe 
pământ sunt groaznic de multe rele. 

— Ei, şi ce e dacă-i rău sau dacă-i bine? Când 
sultanul trimite o corabie în Egipt îşi bate el capul să afle 
dacă pe corabie şoarecii o duc bine sau nu? 

— Atunci ce trebuie făcut? întrebă Pangloss. 

— Să taci, răspunse dervişul. 

— Mi-ar fi plăcut, spuse Pangloss, să stau de vorbă cu 
dumneata despre cauză şi efect, despre cea mai bună lume 
cu putinţă, despre originea răului, despre natura sufletului 
şi despre armonia prestabilită. 

La vorbele acestea, dervişul le închise uşa în nas. 

În timpul cât stătuseră de vorbă, se răspândise 
vestea că la Constantinopol fuseseră sugrumaţi doi viziri şi 
muftiul şi că mulţi prieteni de-ai acestora fuseseră traşi în 
ţeapă. Catastrofa asta făcu mare vâlvă timp de câteva 
ceasuri. Pangloss, Candid şi Martin, când se întorceau la 
fermă, se întâlniră cu un moşneag care se odihnea în faţa 
casei, la umbra unor portocali. Pangloss, care era tot aşa 
de curios pe cât îi plăcea să discute, îl întrebă cum îl 
chema pe muftiul care fusese sugrumat. 

— Habar n-am, răspunse moşul, şi habar n-am avut 
vreodată cum îi cheamă pe muftii şi pe viziri. Nu ştiu nimic 
de întâmplarea de care vorbiţi. Eu cred aşa, că oamenii 
care se îndeletnicesc cu treburile publice pier câteodată cu 
nemernicie, şi aşa le trebuie. Eu nu caut niciodată să aflu 
ce se petrece la Constantinopol. Trimit acolo spre vânzare 
roadele grădinii pe care o lucrez şi atâta tot. 

După ce vorbi astfel, pofti pe străini în casă. Cele 
două fete şi cei doi fii ai lui le dădură să guste tot felul de 
şerbeturi pe care le făceau ei, frişca cu coajă de chitre 


zaharisite, portocale, lămâi, ananas, curmale, fisticuri, 
cafea de Moca neamestecată cu cafea proastă de Batavia 
sau de Antile. După aceea, fetele acestui musulman de 
treabă stropiră cu miresme barba lui Candid, a lui 
Pangloss şi a lui Martin. 

— Aveţi desigur, întrebă Candid pe turc, o moşie 
mare şi frumoasă? 

— Am rmmai douăzeci de pogoane, răspunse turcul; 
le lucrez cu copiii mei; munca alungă din preajma noastră 
trei rele mari: urâtul, patima şi nevoia”. 

Candâdţ după cetie întoarse la ferma lui, cugetă 
adânc la ce vorbise turcul. Spuse lui Pangloss şi lui Martin: 

— Cred că moşneagul acesta şi-a croit o soartă mult 
mai bună decât soarta celor şase regi cu care am avut 
cinstea să şedem la masă. 

— Măririle, zise Pangloss, sunt foarte primejdioase, 
după cum spun toţi filosofii. Şi aşa şi este: Eglon, regele 
moabiţilor, a fost asasinat de lehud; Absalom a fost 
spânzurat de chică şi străpuns de trei săgeți; regele 
Nadab, fiul lui leroboam, a fost ucis de Baeşa; regele Ela 
de Ziruri, Abaziade Iehu, Ataliade lehoiada; regii Ioachim, 
lehoiachim, Sedechia au fost robi. Ştiţi cum au pierit 
Cresus, Astayagus, Darius, Dionis din Siracuza, Pyrrhus, 
Perseu, Hanibal, Iugurtha, Ariovist, Cezar, Pompei, Neron, 
Qthon, Vitellius, Domițian, Richard al doilea al Angliei, 
Eduard al doilea, Henric al şaselea, Richard al treilea, 
Maria Stuart, Carol întâi, cei trei Henrici ai Franței, 
împăratul Henric al patrulea? Ştiţi că... 

— Eu mai ştiu, zise Candid, că trebuie să ne lucrăm 
grădina. 

— Ai dreptate, spuse Pangloss, fiindcă, atunci când 
omul a fost pus în grădina raiului, a fost pus ut operaretur 
cum, ca să lucreze; asta dovedeşte că omul n-a fost creat 
ca să se odihnească. 

— Să muncim fără să ne mai gândim, zise Martin; 
acesta e singurul mijloc de-a face suportabilă viaţa. 


Toţi încuviinţară acest plan lăudabil. Fiecare începu 
să lucreze ce ştia. Pământul pe care-l aveau dădea roade 
bune. Cunigunda era urâtă tare dar a ajuns o foarte bună 
plăcintăriţă; Paquette făcea broderie; baba se îngrijea de 
rufărie. Până şi părintele Garoafă s-a pus pe treabă; ajunse 
un foarte bun tâmplar şi s-a făcut chiar om cinstit. Şi 
Pangloss spunea uneori lui Candid: 

— Toate evenimentele se înlănţuie în cea mai bună 
lume cu putinţă: dacă n-ai fi fost alungat dintr-un frumos 
castel cu picioare în spate de dragul domnişoarei 
Cunigunda, dacă n-ai fi fost prins de Inchiziţie, dacă n-ai fi 
cutreierat America pe jos, dacă n-ai fi străpuns cu spada 
pe baron, dacă n-ai fi pierdut toţi berbecii aduşi din fericita 
ţară Eldorado, n-ai mânca aici dulceaţă de chitre şi 
fisticuri. 

— Foarte bine ai vorbit, zise Candid, dar până una- 
alta trebuie să ne lucrăm grădina. 


